ยูลิสซีส เอส. แกรนต์

**ยูลิสซีส เอส. แกรนต์** (; ชื่อเกิด **ไฮรัม ยูลิสซีส แกรนต์**; ; 27 เมษายน ค.ศ. 182223 กรกฎาคม ค.ศ. 1885) เป็นประธานาธิบดีสหรัฐคนที่ 18 ดำรงตำแหน่งตั้งแต่ ค.ศ. 1869 ถึง 1877 ใน ค.ศ. 1865 ในฐานะผู้บัญชาการ แกรนต์ได้นำกองทัพฝ่ายสหภาพไปสู่ชัยชนะในสงครามกลางเมืองอเมริกา

แกรนต์เกิดที่รัฐโอไฮโอและจบการศึกษาจากโรงเรียนนายร้อยทหารบกสหรัฐ (เวสต์พอยต์) ใน ค.ศ. 1843 เขาปฏิบัติหน้าที่ได้อย่างโดดเด่นในสงครามเม็กซิโก–อเมริกา แต่ได้ลาออกจากกองทัพใน ค.ศ. 1854 และกลับไปใช้ชีวิตพลเรือนในสภาพยากจนข้นแค้น ใน ค.ศ. 1861 หลังสงครามกลางเมืองเริ่มต้นไม่นาน แกรนต์ได้เข้าร่วมกองทัพฝ่ายสหภาพ และมีชื่อเสียงโด่งดังขึ้นหลังการคว้าชัยชนะในภาคพื้นตะวันตกใน ค.ศ. 1862 ใน ค.ศ. 1863 เขาเป็นผู้นำการทัพวิกส์เบิร์ก ซึ่งทำให้กองกำลังฝ่ายสหภาพสามารถควบคุมแม่น้ำมิสซิสซิปปีได้และสร้างความเสียหายทางยุทธศาสตร์ครั้งใหญ่ต่อฝ่ายสมาพันธรัฐ ประธานาธิบดีเอบราแฮม ลิงคอล์นเลื่อนยศให้แกรนต์เป็นพลโทและผู้บัญชาการกองทัพสหภาพทั้งหมดหลังชัยชนะของเขาที่แชตทานูกา เป็นเวลาสิบสามเดือน แกรนต์ได้ต่อสู้กับโรเบิร์ต อี. ลีในการทัพโอเวอร์แลนด์ที่มีผู้บาดเจ็บล้มตายมาก ซึ่งจบลงเมื่อลียอมจำนนต่อแกรนต์ที่แอปโพแมตทอกซ์ ใน ค.ศ. 1866 ประธานาธิบดีแอนดรูว์ จอห์นสันเลื่อนยศให้แกรนต์เป็นจอมทัพ ในภายหลัง แกรนต์มีความขัดแย้งกับจอห์นสันในเรื่องนโยบายการบูรณะ แกรนต์ในฐานะวีรบุรุษสงคราม ที่ถูกดึงดูดด้วยสำนึกในหน้าที่ ได้รับการเสนอชื่อเป็นเอกฉันท์จากพรรคริพับลิกันและได้รับเลือกให้เป็นประธานาธิบดีใน ค.ศ. 1868

ในฐานะประธานาธิบดี แกรนต์สร้างเสถียรภาพทางเศรษฐกิจของชาติหลังสงคราม สนับสนุนนโยบายการบูรณะของรัฐสภาและการแก้ไขรัฐธรรมนูญครั้งที่ 15 และดำเนินคดีกับคูคลักซ์แคลน ภายใต้แกรนต์ สหภาพได้ถูกฟื้นฟูอย่างสมบูรณ์ ในฐานะผู้บริหารที่ใส่ใจสิทธิพลเมือง แกรนต์ได้ลงนามในร่างกฎหมายเพื่อตั้งกระทรวงยุติธรรมสหรัฐและทำงานร่วมกับริพับลิกันหัวรุนแรงเพื่อปกป้องชาวแอฟริกันอเมริกันในระหว่างการบูรณะ ใน ค.ศ. 1871 เขาก่อตั้งคณะกรรมาธิการข้ารัฐการพลเรือนชุดแรก เป็นการพัฒนาการบริหารรัฐการพลเรือนให้ก้าวหน้ากว่าประธานาธิบดีคนใด ๆ ก่อนหน้า แกรนต์ได้รับเลือกตั้งอีกครั้งในการเลือกตั้งประธานาธิบดี ค.ศ. 1872 แต่เต็มไปด้วยเรื่องอื้อฉาวในฝ่ายบริหารในช่วงวาระที่สองของเขา การตอบสนองต่อวิกฤตการณ์การเงิน ค.ศ. 1873 ของเขานั้นไม่มีประสิทธิภาพในการยับยั้งภาวะเศรษฐกิจตกต่ำยาวนาน ซึ่งมีส่วนทำให้เดโมแครตชนะเสียงข้างมากในสภาผู้แทนราษฎรใน ค.ศ. 1874 นโยบายชนพื้นเมืองอเมริกันของแกรนต์คือการผนวกชาวอินเดียนแดงให้เข้าสู่วัฒนธรรมแองโกล-อเมริกัน ในด้านนโยบายต่างประเทศของแกรนต์ ข้อเรียกร้องกรณีแอละบามาต่อบริเตนได้รับการแก้ไขอย่างสันติ แต่วุฒิสภาปฏิเสธข้อเสนอของแกรนต์ในการผนวกซานโตโดมิงโกในการเลือกตั้งประธานาธิบดีที่มีข้อพิพาทใน ค.ศ. 1876 แกรนต์อำนวยความสะดวกในการอนุมัติข้อตกลงประนีประนอมอย่างสันติโดยรัฐสภา

หลังพ้นจากตำแหน่งใน ค.ศ. 1877 แกรนต์ได้เดินทางรอบโลก กลายเป็นประธานาธิบดีคนแรกที่เดินทางรอบโลก ใน ค.ศ. 1880 เขาไม่ประสบความสำเร็จในการได้รับการเสนอชื่อจากริพับลิกันสำหรับการดำรงตำแหน่งวาระที่สามที่ไม่ต่อเนื่อง ใน ค.ศ. 1885 ในสภาพที่ยากจนและกำลังจะถึงแก่อสัญกรรมด้วยโรคมะเร็งในลำคอ แกรนต์ได้เขียนบันทึกความทรงจำของเขา ซึ่งครอบคลุมชีวิตของเขาจนถึงช่วงสงครามกลางเมือง บันทึกนี้ได้รับการตีพิมพ์หลังมรณกรรมและประสบความสำเร็จอย่างสูงทั้งในด้านคำวิจารณ์และการเงิน เมื่อเขาถึงแก่อสัญกรรม แกรนต์เป็นชาวอเมริกันที่ได้รับความนิยมมากที่สุดและได้รับการยกย่องเป็นสัญลักษณ์ของเอกภาพแห่งชาติ ด้วยการแพร่กระจายของเรื่องปรัมปราทางประวัติศาสตร์และการปฏิเสธสาเหตุที่สูญหายของสมาพันธรัฐโดยผู้เห็นอกเห็นใจฝ่ายสมาพันธรัฐในช่วงเปลี่ยนศตวรรษที่ 20 การประเมินทางประวัติศาสตร์และการจัดอันดับการดำรงตำแหน่งประธานาธิบดีของแกรนต์จึง ตกต่ำลงอย่างมากก่อนจะเริ่มฟื้นตัวในศตวรรษที่ 21 นักวิจารณ์ของแกรนต์มองในแง่ลบเกี่ยวกับการจัดการเศรษฐกิจที่ผิดพลาดและการทุจริตภายในคณะบริหารของเขา ในขณะที่ผู้ชื่นชมเน้นย้ำถึงนโยบายต่อชนพื้นเมืองอเมริกันของเขา การบังคับใช้สิทธิพลเมืองและสิทธิในการลงคะแนนเสียงสำหรับชาวแอฟริกันอเมริกันอย่างเข้มแข็ง และการรวมฝ่ายเหนือและฝ่ายใต้ให้เป็นชาติเดียวกันภายใต้สหภาพ งานศึกษาในศตวรรษที่ 21 ยกย่องการแต่งตั้งนักปฏิรูปในคณะรัฐมนตรีของแกรนต์

## ชีวิตช่วงต้นและการศึกษา

เจสซี รูต แกรนต์ บิดาของแกรนต์ เป็นผู้สนับสนุนพรรควิกและเป็นผู้ต่อต้านการค้าทาสอย่างแรงกล้า เจสซีและแฮนนาห์ ซิมป์สันแต่งงานกันเมื่อวันที่ 24 มิถุนายน ค.ศ. 1821 และบุตรคนแรกของพวกเขาคือไฮรัม ยูลิสซีส แกรนต์ เกิดเมื่อวันที่ 27 เมษายน ค.ศ. 1822 ชื่อยูลิสซีสมาจากการจับฉลากที่ใส่ไว้ในหมวก เพื่อเป็นเกียรติแก่พ่อตาของเขา เจสซีตั้งชื่อบุตรชายว่า "ไฮรัม ยูลิสซีส" แม้เขาจะเรียกบุตรชายว่า "ยูลิสซีส" เสมอ ใน ค.ศ. 1823 ครอบครัวได้ย้ายไปที่จอร์จทาวน์ รัฐโอไฮโอ ที่ซึ่งเป็นที่ที่พี่น้องอีกห้าคนถือกำเนิด ได้แก่ ซิมป์สัน, คลารา, ออร์วิล, เจนนี และแมรี เมื่ออายุได้ห้าปี ยูลิสซีสได้เริ่มเข้าเรียนในโรงเรียนเก็บค่าเล่าเรียนและต่อมาได้เข้าเรียนในโรงเรียนเอกชนสองแห่ง ในช่วงฤดูหนาว ค.ศ. 1836–1837 แกรนต์เป็นนักเรียนที่เมย์สวิลเซมินารี (Maysville Seminary) และในฤดูใบไม้ร่วง ค.ศ. 1838 เขาเข้าเรียนที่สถาบันของจอห์น แรนคิน

ในวัยเยาว์ แกรนต์พัฒนาความสามารถที่ไม่ธรรมดาในการขี่และจัดการม้า บิดาของเขาให้เขาทำงานขับรถบรรทุกเสบียงและขนส่งผู้คน ต่างจากพี่น้องคนอื่น ๆ แกรนต์ไม่ถูกบังคับให้เข้าโบสถ์โดยบิดามารดาที่เป็นเมทอดิสต์ ตลอดชีวิตที่เหลือของเขา เขาจะสวดมนต์เป็นการส่วนตัวและไม่เคยเข้าร่วมศาสนจักรใดอย่างเป็นทางการ สำหรับคนอื่น ๆ รวมถึงบุตรชายของเขาเอง แกรนต์ดูเหมือนจะเป็นอไญยนิยม แกรนต์ส่วนใหญ่ไม่มีส่วนเกี่ยวข้องกับการเมืองก่อนสงคราม แต่เขาเขียนว่า "ถ้าผมเคยมีความเห็นอกเห็นใจทางการเมืองใด ๆ มันก็คงอยู่กับวิก ผมถูกเลี้ยงดูมาในโรงเรียนนั้น"

## อาชีพทหารช่วงต้นและชีวิตส่วนตัว
### เวสต์พอยต์และภารกิจแรก

ตามคำขอของ เจสซี แกรนต์ ส.ส.ทอมัส แอล. เฮเมอร์ ได้เสนอชื่อยูลิสซีสให้เข้าศึกษาที่โรงเรียนนายร้อยทหารบกสหรัฐที่เวสต์พอยต์ รัฐนิวยอร์ก ในช่วงฤดูใบไม้ผลิ ค.ศ. 1839 แกรนต์ได้รับการตอบรับเมื่อวันที่ 1 กรกฎาคม เฮเมอร์ ซึ่งไม่คุ้นเคยกับแกรนต์ ได้เปลี่ยนแปลงชื่อของเขา ทำให้แกรนต์ถูกลงทะเบียนภายใต้ชื่อ "U. S. Grant" ด้วยอักษรย่อ "U.S." ยังหมายถึง "ลุงแซม" (Uncle Sam) เขาจึงเป็นที่รู้จักในหมู่เพื่อนในกองทัพว่า "แซม"

ในตอนแรก แกรนต์ไม่สนใจชีวิตทหาร แต่ภายในหนึ่งปีเขาก็ทบทวนความปรารถนาที่จะออกจากโรงเรียนนายร้อยและภายหลังได้เขียนว่า "โดยรวมแล้วผมชอบที่นี่มาก" เขาได้รับชื่อเสียงว่าเป็นนักขี่ม้าที่ "เก่งที่สุด" เพื่อหาทางผ่อนคลายจากกิจวัตรทางทหาร เขาได้ศึกษาภายใต้จิตรกรแนวโรแมนติก รอเบิร์ต วอลเตอร์ เวียร์ และได้ผลิตผลงานศิลปะที่ยังคงหลงเหลืออยู่เก้าชิ้น เขาใช้เวลาอ่านหนังสือจากห้องสมุดมากกว่าตำราเรียน ในวันอาทิตย์ เหล่านักเรียนนายร้อยต้องเดินแถวไปยังพิธีในโบสถ์ของโรงเรียนนายร้อย ซึ่งเป็นสิ่งที่แกรนต์ไม่ชอบ โดยธรรมชาติแล้วเขาเป็นคนเงียบขรึม เขามีเพื่อนสนิทเพียงไม่กี่คนในหมู่นักเรียนนายร้อยร่วมรุ่น รวมถึง เฟรเดอริก เทรซีย์ เดนต์และเจมส์ ลองสตรีต เขาได้รับแรงบันดาลใจจากทั้งผู้บัญชาการ ร้อยเอก ชาลส์ เฟอร์กูสัน สมิธ และจากนายพลวินฟีลด์ สกอตต์ ผู้มาเยี่ยมชมโรงเรียนนายร้อยเพื่อตรวจแถวนักเรียน แกรนต์เขียนถึงชีวิตทหารในภายหลังว่า "มีหลายสิ่งที่ไม่ชอบ แต่ก็มีสิ่งที่น่าชอบมากกว่า"

แกรนต์สำเร็จการศึกษาเมื่อวันที่ 30 มิถุนายน ค.ศ. 1843 โดยได้อันดับที่ 21 จากนักเรียน 39 คนในชั้นเรียนของเขาและได้รับการเลื่อนตำแหน่งเป็นว่าที่ร้อยตรีในวันรุ่งขึ้น เขาตั้งใจที่จะลาออกจากรัฐการหลังสิ้นสุดวาระสี่ปี เขาเขียนในภายหลังว่าหนึ่งในวันที่มีความสุขที่สุดในชีวิตของเขาคือวันที่เขาออกจากตำแหน่งประธานาธิบดีและวันที่เขาออกจากโรงเรียนนายร้อย แม้เขาจะเป็นผู้ที่ขี่ม้าได้ยอดเยี่ยม แต่เขาก็ไม่ได้รับการแต่งตั้งให้ไปประจำการในหน่วยทหารม้า แต่ถูกส่งไปประจำกรมทหารราบที่ 4 ภารกิจแรกของแกรนต์คือที่ค่ายเจฟเฟอร์สันใกล้เซนต์หลุยส์ รัฐมิสซูรี ภายใต้บัญชาการของพันเอก สตีเฟน ดับเบิลยู. เคียร์นีย์ ที่นี่เป็นฐานทัพที่ใหญ่ที่สุดของประเทศในภาคตะวันตก แกรนต์มีความสุขกับผู้บังคับบัญชาของเขาแต่ก็ตั้งตารอที่จะสิ้นสุดการรับรัฐการทหารและอาชีพครูที่เป็นไปได้ในอนาคต

### การแต่งงานและครอบครัว
ใน ค.ศ. 1844 แกรนต์เดินทางไปกับเฟรเดอริก เดนต์ที่รัฐมิสซูรีและได้พบกับครอบครัวของเขา รวมถึงจูเลีย น้องสาวของเดนต์ ทั้งสองตกหลุมรักกันและหมั้นกันในไม่ช้า วันที่ 22 สิงหาคม ค.ศ. 1848 ทั้งคู่แต่งงานกันที่บ้านของจูเลียในเซนต์หลุยส์ บิดาของแกรนต์ซึ่งเป็นผู้เลิกทาสไม่เห็นด้วยที่ครอบครัวเดนต์เป็นเจ้าของทาส ดังนั้นบิดามารดาของแกรนต์จึงไม่ได้มาร่วมงานแต่งงาน แกรนต์มีเพื่อนร่วมรุ่นจากเวสต์พอยต์สามคนในชุดเครื่องแบบสีน้ำเงินยืนขนาบข้าง รวมถึงลองสตรีต ลูกพี่ลูกน้องของจูเลีย

ทั้งคู่มีบุตรด้วยกันสี่คน ได้แก่ เฟรเดอริก, ยูลิสซีส จูเนียร์ ("บัก"), เอลเลน ("เนลลี"), และเจสซีที่ 2 หลังงานแต่งงาน แกรนต์ได้รับการขยายวันลาออกไปอีกสองเดือนและเดินทางกลับไปเซนต์หลุยส์ ที่ซึ่งเขาตัดสินใจว่าเมื่อมีภรรยาที่ต้องดูแลแล้ว เขาจะยังคงรับรัฐการอยู่ในกองทัพต่อไป

### สงครามเม็กซิโก–อเมริกา

หน่วยของแกรนต์ประจำอยู่ในลุยเซียนาในฐานะส่วนหนึ่งของกองทัพยึดครองภายพลตรี แซคารี เทย์เลอร์ ในเดือนกันยายน ค.ศ. 1846 ประธานาธิบดีเจมส์ เค. โพล์ก มีคำสั่งให้เทย์เลอร์เดินทัพไปทางใต้  สู่รีโอแกรนด์ แกรนต์สัมผัสกับการรบครั้งแรกเมื่อวันที่ 8 พฤษภาคม ค.ศ. 1846 ที่ยุทธการที่พาโลอัลโตขณะเดินทัพไปยังป้อมเท็กซัสเพื่อป้องกันการล้อมของเม็กซิโก แกรนต์ทำหน้าที่เป็นพลาธิการประจำกรม แต่ใฝ่ฝันจะมีบทบาทในการรบ เมื่อได้รับอนุญาตในที่สุด เขาก็นำการเข้าตีในยุทธการที่เรซากาเดอลาปัลมา เขาแสดงให้เห็นความสามารถในการขี่ม้าของเขาในยุทธการที่มอนเทอร์เรย์โดยการอาสาถือสารผ่านแนวยิงของพลซุ่มยิง เขาห้อยตัวอยู่ด้านข้างของม้า ให้สัตว์เป็นเกราะกำบังระหว่างตัวเขากับศัตรู โพล์กซึ่งระแวงในความนิยมที่เพิ่มขึ้นของเทย์เลอร์ ได้แบ่งกำลังทหารของเขา โดยส่งทหารบางส่วน (รวมถึงหน่วยของแกรนต์) ไปตั้งกองทัพใหม่ภายใต้พลตรี วินฟีลด์ สกอตต์

กองทัพของสกอตต์เดินทางทางทะเล ขึ้นบกที่เบรากรุซและรุกคืบไปยังเม็กซิโกซิตี พวกเขาเผชิญหน้ากับกองกำลังเม็กซิโกในยุทธการที่โมลิโนเดลเรย์และชาพุลเตเพก สำหรับความกล้าหาญของเขาที่โมลิโนเดลเรย์ แกรนต์ได้รับการเลื่อนยศเป็นว่าที่ร้อยโทเมื่อวันที่ 30 กันยายน ที่ซานคอสเม แกรนต์สั่งการให้คนของเขาลากปืนใหญ่สนามภูเขาที่แยกชิ้นส่วนได้ขึ้นไปบนหอระฆังของโบสถ์ จากนั้นจึงประกอบมันขึ้นใหม่และระดมยิงใส่ทหารเม็กซิโกที่อยู่ใกล้เคียง ความกล้าหาญและความคิดริเริ่มของเขาทำให้เขาได้รับการเลื่อนยศเป็นว่าที่ร้อยเอก วันที่ 14 กันยายน ค.ศ. 1847 กองทัพของสกอตต์ได้เดินทัพเข้าสู่เมือง; เม็กซิโกยกดินแดนอันกว้างใหญ่ รวมถึงแคลิฟอร์เนีย ให้แก่สหรัฐเมื่อวันที่ 2 กุมภาพันธ์ ค.ศ. 1848 ในระหว่างสงคราม แกรนต์สร้างประวัติที่น่าชื่นชมในฐานะทหารที่กล้าหาญและมีความสามารถและเริ่มพิจารณาอาชีพในกองทัพ เขาศึกษายุทธวิธีและยุทธศาสตร์ของสกอตต์และเทย์เลอร์และกลายเป็นนายทหารที่เจนสนาม โดยเขียนไว้ในบันทึกความทรงจำของเขาว่านี่คือวิธีที่เขาได้เรียนรู้มากมายเกี่ยวกับการเป็นผู้นำทหาร เมื่อมองย้อนกลับไป แม้เขาจะเคารพสกอตต์ แต่เขาระบุว่ารูปแบบการเป็นผู้นำของตนเองคล้ายกับของเทย์เลอร์ แกรนต์เชื่อในภายหลังว่าสงครามเม็กซิโกเป็นสิ่งที่ไม่ยุติธรรมทางศีลธรรมและการได้ดินแดนมานั้นมีจุดประสงค์เพื่อขยายการมีทาส เขาให้ความเห็นว่าสงครามกลางเมืองเป็นการลงโทษจากพระเจ้าสำหรับการรุกรานเม็กซิโกของสหรัฐ

นักประวัติศาสตร์ได้ชี้ให้เห็นถึงความสำคัญของประสบการณ์ของแกรนต์ในฐานะผู้ช่วยพลาธิการในช่วงสงคราม แม้ตอนแรกเขาจะไม่ชอบตำแหน่งนี้ แต่สิ่งนี้ได้เตรียมความพร้อมให้แกรนต์ในการทำความเข้าใจเส้นทางการส่งกำลังบำรุงทางทหาร ระบบการขนส่ง และการจัดการด้านโลจิสติกส์ โดยเฉพาะในส่วนที่เกี่ยวข้องกับ "การจัดหาเสบียงให้แก่กองทัพขนาดใหญ่ซึ่งปฏิบัติการอยู่ในดินแดนที่ไม่เป็นมิตร" ตามที่นักเขียนชีวประวัติ โรนัลด์ ไวต์ ระบุไว้ แกรนต์เริ่มตระหนักว่าสงครามอาจชนะหรือแพ้ได้ด้วยปัจจัยที่อยู่นอกเหนือสมรภูมิ
### ภารกิจและการลาออกหลังสงคราม
ภารกิจหลังสงครามครั้งแรกของแกรนต์พาเขาและ จูเลียไปยังดีทรอยต์ในวันที่ 17 พฤศจิกายน ค.ศ. 1848 แต่ในไม่ช้าเขาก็ถูกย้ายไปประจำที่ค่ายแมดิสัน ด่านหน้าอันโดดเดี่ยวทางตอนเหนือของรัฐนิวยอร์ก ที่ขาดแคลนเสบียงและต้องการการซ่อมแซมอย่างมาก หลังจากสี่เดือน แกรนต์ก็ถูกส่งกลับไปทำงานในตำแหน่งพลาธิการที่ดีทรอยต์ เมื่อการค้นพบทองคำในแคลิฟอร์เนียนำนักสำรวจและผู้ตั้งถิ่นฐานไปยังดินแดนดังกล่าว แกรนต์และกรมทหารราบที่ 4 ได้รับคำสั่งให้ไปเสริมกำลังทหารรักษาการณ์ขนาดเล็กที่นั่น แกรนต์ได้รับมอบหมายให้พาทหารและพลเรือนหลายร้อยคนจากนครนิวยอร์กไปยังปานามาซิตี เดินทางข้ามบกไปยังแปซิฟิก จากนั้นมุ่งหน้าไปทางเหนือสู่แคลิฟอร์เนีย จูเลีย ซึ่งกำลังตั้งครรภ์ยูลิสซีส จูเนียร์ได้แปดเดือน ไม่ได้เดินทางไปกับเขา

ขณะที่แกรนต์อยู่ในปานามาอหิวาตกโรคระบาดทั่ว คร่าชีวิตทหารและพลเรือนจำนวนมาก แกรนต์ได้ตั้งโรงพยาบาลสนามในเมืองปานามา และย้ายผู้ป่วยหนักที่สุดไปยังเรือพยาบาลนอกชายฝั่ง เมื่อเจ้าหน้าที่ดูแลผู้ป่วยประท้วงการที่ต้องดูแลผู้ป่วย แกรนต์ทำหน้าที่พยาบาลด้วยตัวเองเป็นส่วนใหญ่ ซึ่งได้รับคำชื่นชมอย่างสูงจากผู้สังเกตการณ์ ในเดือนสิงหาคม แกรนต์เดินทางถึงซานฟรานซิสโก ภารกิจต่อไปของเขาส่งเขาไปทางเหนือยังค่ายแวนคูเวอร์ในดินแดนออริกอน

แกรนต์พยายามลงทุนในธุรกิจหลายอย่างแต่ล้มเหลว และในกรณีหนึ่งหุ้นส่วนทางธุรกิจของเขาได้หลบหนีไปพร้อมกับเงินลงทุนของแกรนต์จำนวน $800  หลังจากที่เขาเห็นเจ้าหน้าที่ผิวขาวโกงเสบียงของชาวอินเดียนแดงในพื้นที่ และการล้มตายของพวกเขาจากไข้ทรพิษและโรคหัดที่ติดต่อมาจากผู้ตั้งถิ่นฐานผิวขาว เขาก็เกิดความเห็นอกเห็นใจต่อชะตากรรมของพวกเขา

แกรนต์ได้รับการเลื่อนตำแหน่งเป็นร้อยเอกในวันที่ 5 สิงหาคม ค.ศ. 1853 และได้รับมอบหมายให้บัญชาการกองร้อย F กรมทหารราบที่ 4, ที่ป้อมฮัมโบลต์ที่สร้างขึ้นใหม่ในแคลิฟอร์เนีย แกรนต์เดินทางถึงป้อมฮัมโบลต์ในวันที่ 5 มกราคม ค.ศ. 1854 ภายใต้บัญชาการของพันเอก รอเบิร์ต ซี. บิวแคนัน เนื่องจากต้องแยกจากครอบครัว แกรนต์จึงเริ่มดื่มสุรา พันเอกบิวแคนันว่ากล่าวตักเตือนแกรนต์เกี่ยวกับเหตุการณ์ดื่มสุราครั้งหนึ่งและบอกแกรนต์ให้ "ลาออกหรือปรับปรุงตัวใหม่" แกรนต์บอกบิวแคนันว่าเขาจะ "ลาออกถ้าผมไม่ปรับปรุงตัว" ในวันอาทิตย์หนึ่ง แกรนต์ถูกพบว่ามีอาการเมาสุรา แต่ไม่ได้ถึงขั้นไร้ความสามารถ ที่โต๊ะจ่ายเงินของกองร้อย แกรนต์รักษาคำมั่นที่ให้ไว้กับบิวแคนัน เขาจึงลาออก โดยมีผลในวันที่ 31 กรกฎาคม ค.ศ. 1854  บิวแคนันรับรองการลาออกของแกรนต์แต่ไม่ได้ส่งรายงานใด ๆ ที่ยืนยันเหตุการณ์ดังกล่าว แกรนต์ไม่ถูกนำขึ้นศาลทหารและกระทรวงสงครามกล่าวว่า "ไม่มีสิ่งใดที่ต่อต้านชื่อเสียงที่ดีของเขา" หลายปีต่อมา แกรนต์กล่าวว่า "ความชั่วร้ายของการดื่มสุราอย่างหนักมีส่วนไม่น้อยกับการตัดสินใจลาออกของผม" เมื่อไม่มีรายได้เลี้ยงชีพ แกรนต์จึงกลับไปยังเซนต์หลุยส์และกลับไปอยู่กับครอบครัวของเขา

## ชีวิตพลเรือน

ใน ค.ศ. 1854 ขณะอายุ 32 ปี แกรนต์เข้าสู่ชีวิตพลเรือน โดยไม่มีอาชีพหาเงินเลี้ยงดูครอบครัวที่กำลังเติบโต เป็นจุดเริ่มต้นของช่วงเวลาเจ็ดปีแห่งความขัดสนทางการเงินและความไม่มั่นคง บิดาของแกรนต์เสนอตำแหน่งให้เขาในธุรกิจเครื่องหนังของครอบครัวสาขาเมืองกาเลนา รัฐอิลลินอย แต่เรียกร้องให้จูเลียและลูก ๆ อยู่ในรัฐมิสซูรีกับครอบครัวเดนต์ หรือกับครอบครัวแกรนต์ในรัฐเคนทักกี แกรนต์และจูเลียปฏิเสธ ตลอดสี่ปีถัดมา แกรนต์ทำฟาร์ม โดยได้รับความช่วยเหลือจากแดน ทาสของจูเลีย ในที่ดินของน้องเขยของเขาที่ชื่อ "วิช-ทอน-วิช" ใกล้เซนต์หลุยส์ ฟาร์มไม่ประสบความสำเร็จ และเพื่อหารายได้ เขาจึงต้องขายไม้ฟืนตามมุมถนนในเซนต์หลุยส์

ใน ค.ศ. 1856 ครอบครัวแกรนต์ย้ายไปอยู่ในที่ดินบนฟาร์มของบิดาจูเลีย และสร้างบ้านชื่อ "ฮาร์ดสแครบเบิล" (Hardscrabble) บนฟาร์มของแกรนต์ ซึ่งจูเลียบรรยายว่าเป็น "กระท่อมที่ไม่น่าดึงดูดใจ" ครอบครัวแกรนต์มีเงิน เสื้อผ้า และเฟอร์นิเจอร์เพียงเล็กน้อย แต่มีอาหารเพียงพอเสมอ ในช่วงวิกฤตการณ์การเงิน ค.ศ. 1857 ซึ่งสร้างความเสียหายอย่างหนักแก่แกรนต์เหมือนกับเกษตรกรหลายราย แกรนต์ได้จำนำนาฬิกาทองคำของตนเพื่อซื้อของขวัญคริสต์มาส ใน ค.ศ. 1858 แกรนต์ให้เช่าฮาร์ดสแครบเบิลและย้ายครอบครัวไปที่ไร่นา 850 เอเคอร์ของบิดาจูเลีย ในฤดูใบไม้ร่วงปีนั้น หลังเป็นมาลาเรีย แกรนต์ก็ เลิกทำฟาร์ม ด้วยความกลัวว่าการเลือกตั้งประธานาธิบดีจากริพับลิกันจะนำไปสู่สงครามกลางเมือง เขาจึงลงคะแนนให้เจมส์ บิวแคนันจากเดโมแครตใน ค.ศ. 1856 เขามีความกลัวแบบเดียวกันใน ค.ศ. 1860 และเลือกสนับสนุนดักลาสจากเดโมแครต อย่างไรก็ตาม เขาไม่ได้ลงคะแนนเสียงใน ค.ศ. 1860 เนื่องจากเขาขาดคุณสมบัติการเป็นพลเมืองในพื้นที่กาเลนา

ใน ค.ศ. 1858 แกรนต์ได้รับทาสคนหนึ่งจากพ่อตาของเขา เป็นชายอายุสามสิบห้าปีชื่อวิลเลียม โจนส์ แม้ในเวลานั้นแกรนต์จะไม่ได้เป็นผู้รณรงค์ให้เลิกทาส แต่เขาไม่ชอบการมีทาสและไม่สามารถบังคับชายที่ถูกกดขี่ให้ทำงานได้ ในเดือนมีนาคม ค.ศ. 1859 แกรนต์จึงปล่อยให้โจนส์เป็นอิสระ โดยทำหนังสือกำนัลให้เป็นอิสระ (manumission deed) ซึ่งอาจมีมูลค่าอย่างน้อย $1,000 (เทียบเท่า $ ในปร )

แกรนต์ย้ายไปเซนต์หลุยส์ โดยเข้าร่วมเป็นหุ้นส่วนกับแฮร์รี บอกส์ ลูกพี่ลูกน้องของจูเลีย ทำงานในธุรกิจอสังหาริมทรัพย์ในฐานะคนเก็บหนี้ ซึ่งก็ไม่ประสบความสำเร็จอีกเช่นเคย และด้วยการกระตุ้นของจูเลีย เขาจึงยุติการเป็นหุ้นส่วน ในเดือนสิงหาคม แกรนต์สมัครตำแหน่งวิศวกรประจำเทศมณฑล เขาได้รับการแนะนำจากบุคคลที่มีชื่อเสียงสามสิบห้าคน แต่แกรนต์ถูกเทศมนตรีจากพรรคฟรีซอยล์และริพับลิกันมองข้ามเพราะเชื่อว่าเขามีแนวคิดเดโมแครตเหมือนกับพ่อตาของเขา

ในเดือนเมษายน ค.ศ. 1860 แกรนต์และครอบครัวย้ายขึ้นเหนือไปยังกาเลนา โดยยอมรับตำแหน่งในธุรกิจเครื่องหนังของบิดา "Grant & Perkins" ซึ่งบริหารงานโดยน้องชายของเขา ซิมป์สันและออร์วิล ภายในไม่กี่เดือน แกรนต์ก็ชำระหนี้สินของเขาได้ ครอบครัวได้เข้าร่วมโบสถ์เมทอดิสต์ในท้องถิ่นและในไม่ช้าเขาก็สร้างชื่อเสียงในฐานะพลเมืองที่มีชื่อเสียง

## สงครามกลางเมือง

วันที่ 12 เมษายน ค.ศ. 1861 สงครามกลางเมืองอเมริกาเริ่มต้นขึ้นเมื่อกองทหารฝ่ายสมาพันธรัฐโจมตีป้อมซัมเทอร์ในชาร์ลสตัน รัฐเซาท์แคโรไลนา ข่าวดังกล่าวสร้างความตกตะลึงในกาเลนา และแกรนต์มีความกังวลเกี่ยวกับสงครามเช่นเดียวกับเพื่อนบ้านของเขา วันที่ 15 เมษายน ลิงคอล์นได้เรียกร้องทหารอาสา 75,000 นาย ในวันรุ่งขึ้น แกรนต์เข้าร่วมการประชุมใหญ่เพื่อประเมินวิกฤตการณ์และส่งเสริมการเกณฑ์ทหาร และคำกล่าวของจอห์น แอรอน รอว์ลินส์ ทนายความของบิดาเขา ได้ปลุกเร้าความรักชาติของแกรนต์ ในจดหมายถึงบิดาของเขาเมื่อวันที่ 21 เมษายน แกรนต์เขียนมุมมองของเขาว่าด้วยความขัดแย้งที่กำลังจะเกิดขึ้นไว้ว่า: "เรามีรัฐบาล กฎหมาย และธงชาติ และสิ่งเหล่านี้จะต้องได้รับการธำรงไว้ทั้งหมด ตอนนี้มีเพียงสองฝ่ายเท่านั้น คือพวกทรยศชาติและพวกรักชาติ

### การบัญชาการช่วงต้น

วันที่ 18 เมษายน แกรนต์เป็นประธานการประชุมระดมพลครั้งที่สอง แต่ได้ปฏิเสธตำแหน่งนายทหารระดับผู้กองในฐานะผู้บัญชาการกองร้อยอาสาสมัครที่จัดตั้งขึ้นใหม่ โดยหวังว่าประสบการณ์ของเขาจะช่วยให้เขาได้รับยศที่อาวุโสกว่า ความพยายามในช่วงแรกของเขาที่จะได้รับการแต่งตั้งเข้ารับรัฐการทหารอีกครั้งถูกปฏิเสธโดยพลตรี จอร์จ บี. แมกเคลแลน และพลจัตวา นาแทเนียล ไลออน วันที่ 29 เมษายน โดยได้รับการสนับสนุนจากส.ส.เอลิฮู บี. วอชเบิร์น แห่งรัฐอิลลินอย แกรนต์ได้รับแต่งตั้งเป็นผู้ช่วยทางทหารของผู้ว่าการรัฐริชาร์ด เยตส์และรวบรวมทหารสิบกรมเข้าประจำการในกองกำลังอาสาสมัครอิลลินอย วันที่ 14 มิถุนายน โดยได้รับความช่วยเหลือจากวอชเบิร์นอีกครั้ง แกรนต์ได้รับแต่งตั้งเป็นพันเอกและถูกมอบหมายให้ดูแลกรมทหารราบอาสาสมัครอิลลินอยที่ 21 เขาแต่งตั้งจอห์น เอ. รอว์ลินส์เป็นผู้ช่วยส่วนตัวและนำความสงบเรียบร้อยและระเบียบวินัยมาสู่กรมทหารดังกล่าว ไม่นานหลังจากนั้น แกรนต์และกรมทหารที่ 21 ถูกย้ายไปมิสซูรีเพื่อขับไล่กองกำลังสมาพันธรัฐ

วันที่ 5 สิงหาคม ด้วยความช่วยเหลือของวอชเบิร์น แกรนต์ได้รับแต่งตั้งเป็นพลจัตวาของกองกำลังอาสาสมัคร พลตรี จอห์น ซี. ฟรีมอนต์ ผู้บัญชาการฝ่ายสหภาพภาคตะวันตก ได้ข้ามผ่านนายพลอาวุโสหลายคนและแต่งตั้งแกรนต์เป็นผู้บัญชาการเขตตะวันออกเฉียงใต้ของมิสซูรี วันที่ 2 กันยายน แกรนต์เดินทางถึงไคโร รัฐอิลลินอย เข้ารับตำแหน่งแทนพันเอก ริชาร์ด เจ. โอเกิลสบี และตั้งกองบัญชาการของตนเพื่อวางแผนการทัพลงไปตามแม่น้ำมิสซิสซิปปี และขึ้นไปตามแม่น้ำเทนเนสซีและคัมเบอร์แลนด์

หลังฝ่ายสมาพันธรัฐเคลื่อนพลเข้าสู่รัฐเคนทักกีตะวันตก ยึดโคลัมบัส โดยมีแผนจะโจมตีรัฐอิลลินอยตอนใต้ แกรนต์ได้แจ้งให้ฟรีมอนต์ทราบ และ โดยไม่รอการตอบกลับจากเขา ได้เคลื่อนพลไปยัง พาดูกาห์ รัฐเคนทักกี และยึดเมืองได้โดยไม่มีการสู้รบในวันที่ 6 กันยายน ด้วยความเข้าใจถึงความสำคัญของความเป็นกลางของรัฐเคนทักกีต่อลิงคอล์น แกรนต์จึงให้ความมั่นใจกับพลเมืองของรัฐว่า "ข้าพเจ้ามาอยู่ท่ามกลางพวกท่าน ไม่ใช่ในฐานะศัตรูของท่าน แต่ในฐานะมิตร" วันที่ 1 พฤศจิกายน ฟรีมอนต์สั่งให้แกรนต์ "แสดงกำลัง" ต่อต้านฝ่ายสมาพันธรัฐทั้งสองฝั่งแม่น้ำมิสซิสซิปปี แต่สั่งห้ามไม่ให้เขาโจมตี

### เบลมอนต์ (ค.ศ. 1861) ป้อมเฮนรีและดอเนลสัน (ค.ศ. 1862)

วันที่ 2 พฤศจิกายน ค.ศ. 1861 ลินคอล์นปลดฟรีอนต์ออกจากตำแหน่งผู้บัญชาการ ทำให้แกรนต์เป็นอิสระที่จะโจมตีทหารสมาพันธรัฐที่ตั้งค่ายอยู่ในเคปจิราร์โด รัฐมิสซูรี วันที่ 5 พฤศจิกายน แกรนต์พร้อมด้วยพลจัตวา จอห์น เอ. แมกเคลอร์นันด์ ได้ยกพลขึ้นบก 2,500 นายที่ฮันเตอส์พอยต์ และในวันที่ 7 พฤศจิกายน ได้เข้าปะทะกับฝ่ายสมาพันธรัฐในยุทธการที่เบลมอนต์ กองทัพฝ่ายสหภาพสามารถยึดค่ายไว้ได้ แต่กองกำลังสมาพันธรัฐที่ได้รับการเสริมกำลังภายใต้พลจัตวา แฟรงก์ ชีตแทมและกิเดียน เจ. พิลโลว์ ได้บีบให้ฝ่ายสหภาพต้องล่าถอยอย่างอลหม่าน แกรนต์ต้องการทำลายฐานที่มั่นของสมาพันธรัฐที่เบลมอนต์ รัฐมิสซูรี และโคลัมบัส รัฐเคนทักกี แต่ได้รับทหารไม่เพียงพอ จึงสามารถทำได้เพียงแค่รบกวนที่ตั้งของพวกเขาเท่านั้น กองทัพของแกรนต์หลบหนีกลับไปยังไคโรภายใต้การยิงจากฐานที่มั่นที่โคลัมบัส แม้แกรนต์และกองทัพของเขาจะล่าถอย แต่การรบครั้งนี้ได้มอบความมั่นใจและประสบการณ์ที่จำเป็นอย่างยิ่งแก่เหล่าทหารอาสาสมัครของเขา

โคลัมบัสได้ขัดขวางการเข้าถึงแม่น้ำมิสซิสซิปปีตอนล่างของฝ่ายสหภาพ แกรนต์และพันโท เจมส์ บี. แมกเฟอร์สัน วางแผนที่จะเลี่ยงโคลัมบัสและเคลื่อนทัพเข้าโจมตีป้อมเฮนรีบนแม่น้ำเทนเนสซี จากนั้นพวกเขาจะเดินทัพไปทางตะวันออกเพื่อโจมตีป้อมดอเนลสันบนแม่น้ำคัมเบอร์แลนด์ โดยได้รับความช่วยเหลือจากเรือปืน ซึ่งจะเป็นการเปิดแม่น้ำทั้งสองสายและทำให้ฝ่ายสหภาพสามารถเข้าถึงพื้นที่ทางใต้ต่อไปได้ แกรนต์นำเสนอแผนการของเขาต่อเฮนรี แฮลเล็ก ผู้บัญชาการคนใหม่ในกรมมิสซูรีที่เพิ่งตั้งขึ้นมา แฮลเล็กปฏิเสธแกรนต์ โดยเชื่อว่าเขาต้องการทหารเพิ่มเป็นสองเท่า อย่างไรก็ตาม หลังการปรึกษาหารือกับแมกเคลแลน ในที่สุดเขาก็ตกลงตามเงื่อนไขที่ว่าการโจมตีจะต้องร่วมมืออย่างใกล้ชิดกับนายพลแอนดรูว์ เอช. ฟูต แห่งกองทัพเรือ เรือปืนของฟูตได้ระดมยิงป้อมเฮนรี นำไปสู่การยอมจำนนในวันที่ 6 กุมภาพันธ์ ค.ศ. 1862 ก่อนที่ทหารราบของแกรนต์จะมาถึง

แกรนต์สั่งให้มีการโจมตีป้อมดอนเนลสันทันที ซึ่งเป็นป้อมที่ควบคุมแม่น้ำคัมเบอร์แลนด์อยู่ แกรนต์, แมกเคลอร์นันด์ และสมิธจัดกำลังพลของแต่ละกองพลล้อมรอบป้อม วันรุ่งขึ้น แมกเคลอร์นันด์และสมิธต่างเปิดฉากโจมตีจุดอ่อนที่เห็นได้ชัดเป็นการหยั่งเชิง แต่ถูกบังคับให้ล่าถอย วันที่ 14 กุมภาพันธ์ เรือปืนของฟูตเริ่มระดมยิงป้อม แต่ถูกปืนใหญ่หนักของป้อมขับไล่กลับไปได้ วันรุ่งขึ้น พิลโลว์ได้โจมตีและขับไล่กองพลของแมกเคลอร์นันด์จนแตกพ่าย กำลังเสริมของฝ่ายสหภาพมาถึง ทำให้แกรนต์มีกำลังพลรวมกว่า 40,000 นาย แกรนต์อยู่กับฟูตที่ห่างออกไปสี่ไมล์เมื่อฝ่ายสมาพันธรัฐโจมตี เมื่อได้ยินเสียงการต่อสู้ แกรนต์ขี่ม้ากลับไปรวมกองบัญชาการทหารของเขา โดยขี่ไปตามถนนและสนามเพลาะที่เยือกแข็งเป็นระยะทางกว่าเจ็ดไมล์ เพื่อแลกเปลี่ยนรายงานต่าง ๆ เมื่อแกรนต์ปิดถนนแนชวิลล์ ฝ่ายสมาพันธรัฐจึงล่าถอยกลับเข้าไปในป้อมดอเนลสัน วันที่ 16 กุมภาพันธ์ ฟูตกลับมาระดมยิงอีกครั้ง เป็นสัญญาณให้มีการโจมตีโดยทั่วไป นายพลสมาพันธรัฐ จอห์น บี. ฟลอยด์ (และพิลโลว์หนีไป ปล่อยให้ไซมอน โบลิวาร์ บักเนอร์ เป็นผู้บัญชาการป้อม ซึ่งยอมจำนนต่อข้อเรียกร้องของแกรนต์ที่ว่า "ยอมจำนนโดยไม่มีเงื่อนไขและทันที"

แกรนต์คว้าชัยชนะครั้งสำคัญครั้งแรกให้แก่ฝ่ายสหภาพ โดยจับกุมกองทัพของฟลอยด์ได้ทั้งหมดกว่า 12,000 นาย แฮลเล็กรู้สึกไม่พอใจที่แกรนต์ดำเนินการโดยไม่ได้รับอนุญาตและร้องเรียนต่อแมกเคลแลน โดยกล่าวหาแกรนต์ว่า "ละเลยและไร้ประสิทธิภาพ" วันที่ 3 มีนาคม แฮลเล็กส่งโทรเลขไปยังวอชิงตันเพื่อร้องเรียนว่าเขาไม่สามารถติดต่อกับแกรนต์ได้เป็นเวลาหนึ่งสัปดาห์ สามวันต่อมา แฮลเล็กอ้างว่า "เพิ่งมีข่าวมาถึงผมว่า ... แกรนต์กลับไปมีนิสัยที่ไม่ดี (ของการดื่ม)" อย่างไรก็ตาม ลิงคอล์นเลื่อนตำแหน่งให้แกรนต์เป็นพลตรีทหารอาสาสมัครและสื่อมวลชนทางเหนือยกย่องแกรนต์ให้เป็นวีรบุรุษ พวกเขาใช้ชื่อย่อของเขาและเรียกเขาว่า "Unconditional Surrender Grant" (แกรนต์ผู้ยอมจำนนอย่างไม่มีเงื่อนไข)

### ไชโลห์ (1862) และผลพวง

แกรนต์ได้รับการคืนตำแหน่งโดยแฮลเล็กตามคำเรียกร้องของลิงคอล์นและรัฐมนตรีสงคราม เอ็ดวิน สแตนตัน แกรนต์จึงกลับเข้าร่วมกองทัพพร้อมคำสั่งให้รุกคืบด้วยกองทัพเทนเนสซีเข้าสู่รัฐเทนเนสซี กองทัพหลักของเขาตั้งอยู่ที่พิตต์สเบิร์กแลนดิง ขณะที่ทหารสมาพันธรัฐ 40,000 นายกำลังรวมพลที่คอรินท์ รัฐมิสซิสซิปปี แกรนต์ต้องการโจมตีฝ่ายสมาพันธรัฐที่คอรินท์ แต่แฮลเล็กสั่งไม่ให้โจมตีจนกว่าพลตรี ดอน คาร์ลอส บูเอล จะนำกองทัพ 25,000 นายมาถึง แกรนต์เตรียมพร้อมสำหรับการโจมตีกองทัพสมาพันธรัฐที่มีกำลังพลพอกัน แต่แทนที่จะเตรียมปราการป้องกัน พวกเขากลับใช้เวลาส่วนใหญ่ไปกับการฝึกฝนทหารที่ส่วนใหญ่ยังขาดประสบการณ์ในขณะที่เชอร์แมนเพิกเฉยต่อรายงานเรื่องทหารสมาพันธรัฐที่อยู่ใกล้เคียง

เช้าวันที่ 6 เมษายน ค.ศ. 1862 กองทหารของแกรนต์ถูกโจมตีแบบไม่ทันตั้งตัวเมื่อฝ่ายสมาพันธรัฐ นำโดยนายพลอัลเบิร์ต ซิดนีย์ จอห์นสตันและพี. จี. ที. โบเรการ์ดได้เข้าตี "เหมือนหิมะถล่มจากเทือกเขาแอลป์" ใกล้โบสถ์ไชโลห์ โดยโจมตีห้ากองพลของกองทัพแกรนต์และบีบให้ต้องถอยร่นอย่างสับสนวุ่นวายไปยังแม่น้ำเทนเนสซี จอห์นสตันเสียชีวิตในสนามรบและโบเรการ์ดจึงขึ้นบัญชาการแทน แนวรบของฝ่ายสหภาพแนวหนึ่งสามารถต้านทานการโจมตีของฝ่ายสมาพันธรัฐได้หลายชั่วโมง ทำให้แกรนต์มีเวลาในการรวบรวมปืนใหญ่และทหาร 20,000 นายใกล้พิตต์สเบิร์กแลนดิง ในที่สุดฝ่ายสมาพันธรัฐก็สามารถตีฝ่าและยึดกองพลของฝ่ายสหภาพได้ แต่แนวรบที่แกรนต์ตั้งขึ้นใหม่สามารถยึดพื้นที่ขึ้นบกไว้ได้ ในขณะที่ฝ่ายสมาพันธรัฐที่อ่อนล้าและขาดกำลังเสริมก็ต้องหยุดการรุกคืบ

เมื่อได้รับการสนับสนุนจากทหาร 18,000 นายจากกองพลของพลตรีบูเอลและลิว วอลเลซ แกรนต์ก็เปิดการโต้กลับในรุ่งเช้าของวันถัดมาและยึดพื้นที่สนามรบกลับคืนมาได้ โดยบีบให้ฝ่ายกบฏที่ไร้ระเบียบและขวัญเสียต้องถอยกลับไปยังคอรินท์ แฮลเล็กสั่งแกรนต์ไม่ให้รุกคืบเกินระยะทางที่เดินทัพได้ในหนึ่งวันจากพิตต์สเบิร์กแลนดิง จึงหยุดการไล่ตาม แม้แกรนต์จะชนะการรบ แต่สถานการณ์ก็เปลี่ยนแปลงไปเพียงเล็กน้อย แกรนต์ซึ่งตระหนักว่าฝ่ายใต้ตั้งใจจะต่อสู้อย่างถึงที่สุด จึงได้เขียนในภายหลังว่า "จากนั้นมา ข้าพเจ้าได้ละทิ้งความคิดที่จะรักษาความเป็นสหภาพไว้ทั้งหมด เว้นแต่ด้วยการพิชิตโดยสมบูรณ์เท่านั้น"

ไชโลห์เป็นการรบที่มีค่าใช้จ่ายสูงที่สุดในประวัติศาสตร์อเมริกา ณ เวลานั้น และมีผู้บาดเจ็บล้มตายถึง 23,746 นาย สร้างความตกตะลึงแก่ประเทศชาติ แกรนต์ได้รับการยกย่องว่าเป็นวีรบุรุษที่ขับไล่ฝ่ายสมาพันธรัฐได้ชั่วครู่ แต่ไม่นานก็ตกอยู่ในข้อโต้แย้ง สื่อมวลชนฝ่ายเหนือตำหนิแกรนต์สำหรับจำนวนผู้บาดเจ็บที่สูงเกินคาด และกล่าวหาว่าเขามึนเมาในระหว่างการรบ ซึ่งขัดแย้งกับคำบอกเล่าของผู้ที่อยู่กับเขาในขณะนั้น แกรนต์รู้สึกท้อแท้และคิดจะลาออก แต่เชอร์แมนได้โน้มน้าวให้เขาอยู่ต่อ ลิงคอล์นปัดคำวิจารณ์ของแกรนต์ทิ้ง โดยกล่าวว่า "ฉันไม่สามารถละเว้นชายคนนี้ได้ เขาสู้" ชัยชนะที่ต้องแลกมาด้วยความสูญเสียอย่างหนักของแกรนต์ที่ไชโลห์ได้ยุติโอกาสใด ๆ ที่ฝ่ายสมาพันธรัฐจะได้รับชัยชนะในหุบเขาแม่น้ำมิสซิสซิปปีหรือทวงคืนความได้เปรียบทางยุทธศาสตร์ในภาคตะวันตก

แฮลเล็กเดินทางจากเซนต์หลุยส์มาถึงในวันที่ 11 เมษายน เข้ารับตำแหน่งผู้บัญชาการ และรวบรวมกองทัพรวมประมาณ 120,000 นาย วันที่ 29 เมษายน เขาปลดแกรนต์ออกจากบัญชาการในสนามรบและแทนที่ด้วยพลตรี จอร์จ เฮนรี ทอมัส แฮลเล็กเคลื่อนทัพอย่างช้า ๆ เพื่อยึดคอรินท์ โดยมีการสร้างแนวป้องกันทุกคืน ขณะเดียวกัน โบเรการ์ดแสร้งทำเป็นเสริมกำลังทหาร ส่ง "ทหารหนีทัพ" พร้อมเรื่องราวดังกล่าวไปยังกองทัพสหภาพ และได้เคลื่อนกองทัพของเขาออกไปในเวลากลางคืน สร้างความประหลาดใจแก่แฮลเล็กเมื่อเขามาถึงคอรินท์ในที่สุดในวันที่ 30 พฤษภาคม

แฮลเล็กแบ่งกองทัพผสมของเขาและคืนตำแหน่งผู้บัญชาการในสนามรบแก่แกรนต์ในวันที่ 11 กรกฎาคม ในปลายปีนั้น วันที่ 19 กันยายน กองทัพของแกรนต์เอาชนะฝ่ายสมาพันธรัฐในยุทธการที่ไออูกา จากนั้นก็ประสบความสำเร็จในการป้องกันคอรินท์ สร้างความสูญเสียอย่างหนักแก่ศัตรู วันที่ 25 ตุลาคม แกรนต์เข้ารับตำแหน่งผู้บัญชาการเขตเทนเนสซี ในเดือนพฤศจิกายน หลังการประกาศเลิกทาสเบื้องต้นของลิงคอล์น แกรนต์สั่งการให้หน่วยต่าง ๆ ภายใต้การบัญชาการของเขาผนวกอดีตทาสเข้าเป็นส่วนหนึ่งของกองทัพสหภาพ โดยให้เสื้อผ้า ที่พักพิง และค่าจ้างสำหรับการรับใช้ของพวกเขา

### การทัพวิกส์เบิร์ก (ค.ศ. 1862–1863)

การยึดครองวิกส์เบิร์ก ฐานที่มั่นสุดท้ายของฝ่ายสมาพันธรัฐบนแม่น้ำมิสซิสซิปปี ถือเป็นสิ่งสำคัญยิ่งเนื่องจากจะทำให้ฝ่ายสมาพันธรัฐถูกแบ่งออกเป็นสองส่วน ลิงคอล์นแต่งตั้งแมกเคลอร์นันด์ให้รับผิดชอบงานนี้ แทนที่จะเป็นแกรนต์หรือเชอร์แมน แฮลเล็ก ซึ่งยังคงมีอำนาจโยกย้ายกำลังพล สั่งให้แมกเคลอร์นันด์ไปยังเมมฟิส และให้อยู่ภายใต้บังคับบัญชาของแกรนต์

วันที่ 13 พฤศจิกายน ค.ศ. 1862 แกรนต์ยึดฮอลลีสปริงส์และรุกคืบไปยังคอรินท์ แผนของเขาคือโจมตีวิกส์เบิร์กทางบก ในขณะที่เชอร์แมนจะโจมตีวิกส์เบิร์กจากชิคาซอว์บาโย อย่างไรก็ตาม การโจมตีของทหารม้าฝ่ายสมาพันธรัฐในวันที่ 11 และ 20 ธันวาคมได้ตัดการสื่อสารของฝ่ายสหภาพและยึดฮอลลีสปริงส์กลับคืนไป ทำให้แกรนต์และเชอร์แมนไม่สามารถรวมกำลังกันโจมตีวิกส์เบิร์กได้ การโจมตีที่สำคัญที่สุดคือการนำโดยนายพลเอิร์ล แวน ดอร์น ของฝ่ายสมาพันธรัฐ ซึ่งการโจมตีแบบไม่ทันตั้งตัวที่ฮอลลีสปริงส์เมื่อวันที่ 20 ธันวาคม ค.ศ. 1862 ประสบความสำเร็จในการทำลายคลังเสบียงของแกรนต์และบังคับให้เขาทิ้งการรุกคืบทางบกไปยังวิกส์เบิร์ก แมกเคลอร์นันด์ไปถึงกองทัพของเชอร์แมน เข้าบัญชาการ และนำการรบที่ยึดป้อมฮินด์แมนของฝ่ายสมาพันธรัฐโดยเป็นอิสระจากแกรนต์ หลังการปล้นสะดมฮอลลีสปริงส์ แกรนต์ได้พิจารณาและบางครั้งก็นำยุทธศาสตร์การเสาะหาเสบียงจากพื้นที่มาใช้ แทนการเปิดแนวเสบียงอันยาวนานของฝ่ายสหภาพให้เสี่ยงต่อการโจมตีของศัตรู

ทาสชาวแอฟริกันอเมริกันที่หลบหนีได้หลั่งไหลเข้าสู่เขตของแกรนต์ ซึ่งเขาส่งคนเหล่านี้ไปทางเหนือยังไคโร เพื่อเป็นคนรับใช้ในชิคาโก อย่างไรก็ตาม ลิงคอล์นได้ยกเลิกเรื่องนี้เมื่อผู้นำทางการเมืองของรัฐอิลลินอยร้องเรียน ด้วยความคิดริเริ่มของตนเอง แกรนต์ได้ริเริ่มโครงการที่เป็นไปได้จริง และจ้างอนุศาสนาจารย์นิกายเพรสไบทีเรียน จอห์น อีตัน มาบริหารค่ายสำหรับทาสที่ถูกยึดได้ ทาสที่ได้รับอิสรภาพแล้วเหล่านี้เก็บฝ้ายที่ถูกส่งไปยังทางเหนือเพื่อช่วยความพยายามในสงครามของฝ่ายสหภาพ ลิงคอล์นเห็นชอบและโครงการของแกรนต์ก็ประสบความสำเร็จ แกรนต์ยังใช้แรงงานคนผิวดำที่ได้รับอิสรภาพแล้วในการขุดคลองเพื่ออ้อมวิกส์เบิร์ก และรวมแรงงานเหล่านี้เข้าเป็นส่วนหนึ่งของกองทัพบกและกองทัพเรือฝ่ายสหภาพ

ความรับผิดชอบในสงครามของแกรนต์รวมถึงการต่อสู้กับการค้าฝ้ายผิดกฎหมายทางภาคเหนือและการขัดขวางของพลเรือน เขาได้รับเรื่องร้องเรียนมากมายเกี่ยวกับนักเก็งกำไรชาวยิวในเขตของเขา อย่างไรก็ตาม คนส่วนใหญ่ที่เกี่ยวข้องกับการค้าผิดกฎหมายนั้นไม่ใช่ชาวยิว เพื่อช่วยแก้ปัญหานี้ แกรนต์กำหนดให้ต้องมีใบอนุญาตสองใบในการซื้อฝ้าย ใบหนึ่งจากกระทรวงการคลัง และอีกใบหนึ่งจากกองทัพฝ่ายสหภาพ วันที่ 17 ธันวาคม ค.ศ. 1862 แกรนต์ได้ออกคำสั่งทั่วไปที่ 11 (General Order No. 11) ที่ก่อให้เกิดข้อโต้แย้ง ซึ่งเป็นการขับไล่ "ชาวยิวทั้งชนชั้น" ออกจากเขตทหารของเขา หลังจากการร้องเรียน ลิงคอล์นยกเลิกคำสั่งดังกล่าวในวันที่ 3 มกราคม ค.ศ. 1863 และแกรนต์ได้ยุติคำสั่งนี้อย่างเป็นทางการในวันที่ 17 มกราคม ต่อมาเขากล่าวถึงการออกคำสั่งนี้ว่าเป็นหนึ่งในการกระทำที่เขารู้สึกเสียใจที่สุด

วันที่ 29 มกราคม ค.ศ. 1863 แกรนต์เข้ารับตำแหน่งผู้บัญชาการโดยรวมทั้งหมด เพื่อเลี่ยงการถูกยิงจากปืนใหญ่ของวิกส์เบิร์ก แกรนต์ได้เคลื่อนทัพฝ่ายสหภาพไปทางใต้ช้า ๆ ผ่านพื้นที่ชุ่มน้ำ แผนการโจมตีวิกส์เบิร์กจากทางใต้ของแม่น้ำมีความเสี่ยง เพราะทางตะวันออกของแม่น้ำ กองทัพของเขาจะอยู่ห่างไกลจากแนวเสบียงส่วนใหญ่ และจะต้องพึ่งพาการเสาะหาเสบียง วันที่ 16 เมษายน แกรนต์สั่งให้เรือปืนของพลเรือเอก เดวิด ดิกสัน พอร์เตอร์ แล่นไปทางใต้ภายใต้การยิงของป้อมปืนวิกส์เบิร์กเพื่อไปรวมกับทหารที่เดินทัพลงมาทางใต้ตามฝั่งตะวันตกของแม่น้ำ แกรนต์สั่งให้มีการรบเพื่อเบี่ยงเบนความสนใจ ทำให้เพมเบอร์ตันสับส และเปิดทางให้กองทัพของแกรนต์ข้ามแม่น้ำมิสซิสซิปปีไปทางตะวันออกได้ กองทัพของแกรนต์ยึดเมืองแจ็กสันได้ และรุกคืบไปทางตะวันตก เขาเอาชนะกองทัพของเพมเบอร์ตันได้ที่ยุทธการที่แชมเปียนฮิลล์ในวันที่ 16 พฤษภาคม บังคับให้ฝ่ายหลังต้องถอยกลับเข้าไปในวิกส์เบิร์ก

หลังจากที่คนของแกรนต์เข้าโจมตีแนวสนามเพลาะสองครั้ง และได้รับความสูญเสียอย่างหนัก พวกเขาก็เปลี่ยนไปเป็นการล้อมซึ่งกินเวลานานถึงเจ็ดสัปดาห์ ในช่วงที่การรบเงียบสงบ แกรนต์จะดื่มเป็นครั้งคราว การแข่งขันส่วนตัวระหว่างแมกเคลอร์นันด์กับแกรนต์ยังคงดำเนินต่อไปจนกระทั่งแกรนต์ปลดเขาออกจากตำแหน่งเมื่อเขาฝ่าฝืนคำสั่งของแกรนต์โดยการตีพิมพ์คำสั่งโดยไม่ได้รับอนุญาต เพมเบอร์ตันยอมจำนนวิกส์เบิร์กต่อแกรนต์ในวันที่ 4 กรกฎาคม ค.ศ. 1863

การล่มสลายของวิกส์เบิร์กทำให้กองกำลังฝ่ายสหภาพควบคุมแม่น้ำมิสซิสซิปปีได้และแบ่งฝ่ายสมาพันธรัฐออกเป็นสองส่วน ในเวลานั้น ความเห็นทางการเมืองของแกรนต์สอดคล้องอย่างเต็มที่กับริพับลิกันหัวรุนแรงในด้านการดำเนินสงครามอย่างจริงจังและการปลดปล่อยทาส ความสำเร็จที่วิกส์เบิร์กเป็นการเสริมขวัญกำลังใจที่สำคัญสำหรับความพยายามในสงครามของฝ่ายสหภาพ เมื่อสแตนตันเสนอให้ย้ายแกรนต์ไปทางตะวันออกเพื่อบัญชาการกองทัพโพโทแมก แกรนต์ได้ปฏิเสธ โดยเขียนว่าเขารู้จักภูมิประเทศและทรัพยากรของทางตะวันตกดีกว่าและเขาไม่ต้องการไปรบกวนสายการบังคับบัญชาในทางตะวันออก

### แชตทานูกา (1863) และการเลื่อนยศ

วันที่ 16 ตุลาคม ค.ศ. 1863 ลิงคอล์นเลื่อนตำแหน่งแกรนต์เป็นพลตรีในกองทัพประจำการและมอบหมายให้เขาบัญชาการกองพลมิสซิสซิปปีที่จัดตั้งขึ้นใหม่ ซึ่งประกอบด้วยกองทัพโอไฮโอ เทนเนสซี และคัมเบอร์แลนด์  หลังยุทธการที่ชิกคามอกา กองทัพคัมเบอร์แลนด์ได้ล่าถอยเข้าไปในแชตทานูกา ที่ซึ่งพวกเขาถูกล้อมบางส่วน แกรนต์เดินทางมาถึงแชตทานูกา ที่ซึ่งแผนการส่งเสบียงใหม่และทำลายการล้อมบางส่วนได้ถูกกำหนดไว้แล้ว กองกำลังที่บัญชาการโดยพลตรี โจเซฟ ฮุกเกอร์ ซึ่งถูกส่งมาจากกองทัพโพโทแมก ได้รุกคืบมาจากทางตะวันตกและรวมกับหน่วยอื่น ๆ ที่เคลื่อนพลมาจากภายในเมืองทางตะวันออก โดยสามารถยึด บราวส์เฟอร์รีและเปิดเส้นทางส่งเสบียงไปยังทางรถไฟที่บริดจ์พอร์ต

แกรนต์วางแผนให้กองทัพเทนเนสซีของเชอร์แมน โดยได้รับการสนับสนุนจากกองทัพคัมเบอร์แลนด์ เข้าโจมตีส่วนเหนือสุดของสันเขามิชชันนารีและตีโอบปีกขวาของข้าศึก วันที่ 23 พฤศจิกายน พลตรี จอร์จ เฮนรี ทอมัส สร้างความประหลาดใจแก่ข้าศึกในเวลากลางวัน โดยรุกแนวหน้าของฝ่ายสหภาพและยึดออร์ชาร์ดน็อบ ซึ่งอยู่ระหว่างแชตทานูกากับสันเขา วันรุ่งขึ้น เชอร์แมนล้มเหลวในการขึ้นไปถึงยอดสันเขามิชชันนารี หัวใจสำคัญของแผนการรบของแกรนต์ กองกำลังของฮุกเกอร์สามารถยึดลุกเอาต์เมาน์เทนได้สำเร็จอย่างไม่คาดคิด วันที่ 25 แกรนต์สั่งให้ทอมัสรุกคืบไปยังสนามเพลาะที่ฐานของสันเขามิชชันนารีหลังกองทัพของเชอร์แมนล้มเหลวในการยึดสันเขามิชชันนารีจากทางตะวันออกเฉียงเหนือ สี่กองพลของกองทัพคัมเบอร์แลนด์ โดยมีสองกองพลตรงกลางนำโดยพลตรี ฟิลิป เชอริแดน และพลจัตวา ทอมัส เจ. วูด ได้ขับไล่ทหารฝ่ายสมาพันธรัฐออกจากสนามเพลาะที่ฐาน และฝ่าฝืนคำสั่ง รุกขึ้นไปบนทางลาดชัน 45 องศา และยึดแนวสนามเพลาะของฝ่ายสมาพันธรัฐที่ยอดเขาได้สำเร็จ บีบให้ต้องล่าถอยอย่างเร่งรีบ การรบที่เด็ดขาดครั้งนี้ทำให้ฝ่ายสหภาพควบคุมรัฐเทนเนสซีและเปิดทางให้รัฐจอร์เจีย ใจกลางของฝ่ายสมาพันธรัฐ ถูกฝ่ายสหภาพเข้ารุกรานได้

วันที่ 2 มีนาคม ค.ศ. 1864 ลิงคอล์นเลื่อนยศแกรนต์เป็นพลโท ทำให้เขาเป็นผู้บัญชาการกองทัพสหภาพทั้งหมด ยศใหม่ของแกรนต์เคยมีเพียงจอร์จ วอชิงตันเท่านั้นที่เคยได้รับ แกรนต์เดินทางถึงวอชิงตันในวันที่ 8 มีนาคมและได้รับยศอย่างเป็นทางการจากลิงคอล์นในวันรุ่งขึ้นในการประชุมคณะรัฐมนตรี แกรนต์พัฒนาความสัมพันธ์ในการทำงานที่ดีกับลิงคอล์น ซึ่งอนุญาตให้แกรนต์กำหนดกลยุทธ์ของตนเองได้

แกรนต์ตั้งกองบัญชาการของเขาอยู่กับกองทัพโพโทแมกของนายพลจอร์จ มีดที่คัลเพปเปอร์ รัฐเวอร์จิเนีย และประชุมรายสัปดาห์กับลิงคอล์นและสแตนตันในวอชิงตัน หลังจากได้รับการประท้วงจากแฮลเล็ก แกรนต์ได้ยกเลิกการรุกรานรัฐนอร์ทแคโรไลนาที่มีความเสี่ยงสูงและวางแผนการรุกของฝ่ายสหภาพที่ประสานกันห้าครั้งเพื่อป้องกันไม่ให้กองทัพฝ่ายสมาพันธรัฐเคลื่อนกำลังพลไปตามแนวภายใน แกรนต์และมีดจะทำการโจมตีตรงไปที่กองทัพเวอร์จิเนียเหนือของโรเบิร์ต อี. ลี ในขณะที่เชอร์แมน ซึ่งตอนนี้บัญชาการกองทัพตะวันตกทั้งหมด จะทำลายกองทัพเทนเนสซีของโจเซฟ อี. จอห์นสตันและยึดแอตแลนตา พลตรี เบนจามิน บัตเลอร์ จะรุกคืบเข้าโจมตีลีจากทางตะวันออกเฉียงใต้ ขึ้นไปตามแม่น้ำเจมส์ ในขณะที่พลตรี นาแทเนียล แบงส์ จะยึดโมบิล พลตรี ฟรันซ์ ซีเกิล จะต้องยึดยุ้งฉางและแนวทางรถไฟในหุบเขาเชนันโดอาห์ที่อุดมสมบูรณ์ ตอนนี้แกรนต์บัญชาการทหารที่พร้อมรบ 533,000 นาย ซึ่งประจำการอยู่ตามแนวรบยาวกว่าสิบแปดไมล์

### การทัพโอเวอร์แลนด์ (ค.ศ. 1864)

การทัพโอเวอร์แลนด์ คือชุดของการรบอันดุเดือดที่เกิดขึ้นในรัฐเวอร์จิเนียในช่วงเดือนพฤษภาคมและมิถุนายน ค.ศ. 1864 ความพยายามของซีเกิลและบัตเลอร์ล้มเหลว ทำให้แกรนต์ต้องต่อสู้กับลีเพียงลำพัง วันที่ 4 พฤษภาคม แกรนต์นำกองทัพออกจากกองบัญชาการของเขาไปยังเจอร์แมนนาเฟิร์ด พวกเขาข้ามแม่น้ำราปิดันไปโดยไม่มีการต่อต้าน วันที่ 5 พฤษภาคม กองทัพฝ่ายสหภาพโจมตีลีในยุทธการที่ป่าดงพงไพร การรบสามวันที่มีประมาณการความสูญเสียไว้ที่ฝ่ายสหภาพ 17,666 นายและฝ่ายสมาพันธรัฐ 11,125 นาย

แกรนต์ไม่ได้ถอยทัพ แต่กลับอ้อมกองทัพของลีไปทางตะวันออกเฉียงใต้และพยายามแทรกแซงกองกำลังของตนระหว่างลีกับริชมอนด์ที่ศาลสปอตซิลเวเนีย กองทัพของลีไปถึงสปอตซิลเวเนียก่อนและการรบที่ทำให้สูญเสียอย่างหนักจึงตามมา โดยกินเวลาถึงสิบสามวันและมีผู้บาดเจ็บล้มตายจำนวนมาก วันที่ 12 พฤษภาคม แกรนต์พยายามเจาะทะลวงแนวปีกมิวล์ชูของลี ซึ่งได้รับการป้องกันด้วยปืนใหญ่ของฝ่ายสมาพันธรัฐ ส่งผลให้เกิดการโจมตีที่นองเลือดที่สุดครั้งหนึ่งในสงครามกลางเมือง ซึ่งเป็นที่รู้จักกันในชื่อบลัดดีแองเกิล เมื่อไม่สามารถทำลายแนวป้องกันของลีได้ แกรนต์จึงอ้อมฝ่ายกบฏไปทางตะวันออกเฉียงใต้อีกครั้ง และเผชิญหน้ากันที่นอร์ทแอนนา ที่ซึ่งมีการรบที่ยืดเยื้อสามวัน

#### โคลด์ฮาร์เบอร์

การทัพป่าดงพงไพรอันนองเลือดที่เพิ่งเกิดขึ้นได้บั่นทอนขวัญและกำลังใจของฝ่ายสมาพันธรัฐลงอย่างมาก แกรนต์เชื่อว่าการเจาะทะลุแนวป้องกันของลี ณ จุดที่อ่อนแอที่สุดที่โคลด์ฮาร์เบอร์ จุดเชื่อมต่อถนนที่สำคัญไปยังริชมอนด์ จะนำไปสู่การสิ้นสุดสงครามอย่างรวดเร็ว แกรนต์มีสองกองทัพในตำแหน่งที่โคลด์ฮาร์เบอร์อยู่แล้ว โดยมีกองทัพของแฮนค็อกกำลังเดินทางมา

แนวป้องกันของลียาวเหยียดไปทางเหนือและตะวันออกของริชมอนด์และปีเตอส์เบิร์กประมาณสิบไมล์ แต่ ณ จุดหลายแห่งยังไม่มีการสร้างป้อมปราการใด ๆ รวมถึงที่โคลด์ฮาร์เบอร์ วันที่ 1 และ 2 มิถุนายน ทั้งแกรนต์และลีต่างรอการมาถึงของกำลังเสริม กองกำลังของแฮนค็อกได้เดินทัพมาตลอดทั้งคืนและมาถึงในสภาพอ่อนล้าเกินกว่าจะโจมตีได้ทันทีในเช้าวันนั้น แกรนต์จึงเลื่อนการโจมตีออกไปเป็นเวลา 17:00 น. และเลื่อนอีกครั้งเป็นเวลา 4:30 น. ของวันที่ 3 มิถุนายน อย่างไรก็ตาม แกรนต์และมีดไม่ได้ออกคำสั่งเฉพาะเจาะจงสำหรับการโจมตี โดยปล่อยให้เป็นหน้าที่ของผู้บัญชาการกองทัพแต่ละกองในการประสานงาน แกรนต์ยังไม่รู้ว่าตลอดคืนที่ผ่านมาลีได้สร้างสนามเพลาะอย่างเร่งด่วนเพื่อขัดขวางความพยายามเจาะทะลุที่โคลด์ฮาร์เบอร์ แกรนต์กระตือรือร้นที่จะเคลื่อนไหวก่อนที่กองทัพส่วนที่เหลือของลีจะมาถึง เช้าวันที่ 3 มิถุนายน ด้วยกำลังพลกว่า 100,000 นาย เทียบกับกำลังพล 59,000 นายของลี แกรนต์ได้สั่งโจมตี โดยไม่ตระหนักว่ากองทัพของลีได้ถูกสร้างสนามเพลาะอย่างดีแล้วและส่วนใหญ่ถูกบดบังด้วยต้นไม้และพุ่มไม้ กองทัพของแกรนต์ได้รับความสูญเสียถึง 12,000–14,000 นาย ขณะที่กองทัพของลีได้รับความสูญเสีย 3,000–5,000 นาย แต่ลีมีความสามารถในการทดแทนกำลังพลที่สูญเสียไปได้น้อยกว่า

จำนวนผู้บาดเจ็บล้มตายที่ไม่เคยเกิดขึ้นมาก่อนนี้เพิ่มความรู้สึกต่อต้านสงครามในฝ่ายเหนือ หลังการสู้รบ แกรนต์ต้องการยื่นเรื่องต่อลีภายใต้ธงขาวเพื่อให้แต่ละฝ่ายเก็บศพทหารที่บาดเจ็บ ส่วนใหญ่เป็นทหารฝ่ายสหภาพ แต่ลียืนกรานให้มีการพักรบโดยสมบูรณ์ และในขณะที่พวกเขากำลังปรึกษาหารือกัน ทหารที่บาดเจ็บส่วนใหญ่ก็เสียชีวิตในสนามรบ แม้จะไม่ได้กล่าวคำขอโทษสำหรับความพ่ายแพ้ครั้งใหญ่ในรายงานทางทหารอย่างเป็นทางการ แต่แกรนต์ได้เปิดเผยกับคณะเสนาธิการของเขาหลังการสู้รบและหลายปีต่อมาได้เขียนในบันทึกความทรงจำของเขาว่า เขา "เสียใจที่การจู่โจมครั้งสุดท้ายที่โคลด์ฮาร์เบอร์ได้เกิดขึ้น"

### การล้อมปีเตอส์เบิร์ก (ค.ศ. 1864–1865)

แกรนต์เคลื่อนทัพไปทางใต้ของแม่น้ำเจมส์โดยที่ลีตรวจไม่พบ ปลดปล่อยบัตเลอร์จากเบอร์มิวดาฮันเดรด และรุกคืบไปยังปีเตอส์เบิร์ก ชุมทางรถไฟสำคัญของรัฐเวอร์จิเนีย ส่งผลให้เกิดการล้อมยาวนานเก้าเดือน ความไม่พอใจทางเหนือเพิ่มมากขึ้น เชอริแดนได้รับมอบหมายให้เป็นผู้บัญชาการกองทัพสหภาพแห่งเชนันโดอาห์และแกรนต์สั่งให้เขา "ตามศัตรูไปจนกว่าจะตาย" ในหุบเขาเชนันโดอา หลังความพยายามของแกรนต์ที่จะยึดปีเตอส์เบิร์กประสบความล้มเหลว ลิงคอล์นก็ยังคงสนับสนุนการตัดสินใจของแกรนต์ให้เดินหน้าต่อไป

แกรนต์ต้องส่งกองกำลังเพื่อตรวจสอบการโจมตีของนายพลจูบัล เออร์ลีแห่งฝ่ายสมาพันธรัฐในหุบเขาเชนันโดอาห์ ซึ่งเริ่มเข้าใกล้วอชิงตันอย่างอันตราย ในช่วงปลายเดือนกรกฎาคมที่ปีเตอส์เบิร์ก แกรนต์อนุมัติแผนการอย่างไม่เต็มใจที่จะ ระเบิดส่วนหนึ่งของสนามเพลาะของศัตรูจากอุโมงค์ที่เต็มไปด้วยดินปืน การระเบิดครั้งใหญ่ได้สังหารทหารฝ่ายสมาพันธรัฐทั้งกรมในทันที แต่กองทหารสหภาพที่ได้รับการนำอย่างย่ำแย่ภายใต้พลตรี แอมโบรส เบิร์นไซด์ และพลจัตวา เจมส์ เอช. เลดลี กลับวิ่งเข้าไปในหลุมระเบิด แทนที่จะโอบล้อมมันไว้ ฝ่ายสมาพันธรัฐภายใต้พลตรี วิลเลียม มาโฮน ฟื้นตัวจากความประหลาดใจและล้อมหลุมระเบิดไว้ และสามารถยิงสังหารกองทหารสหภาพได้อย่างง่ายดาย ฝ่ายสหภาพเสียกำลังพล 3,500 นาย มากกว่าฝ่ายสมาพันธรัฐถึงสามเท่า การรบครั้งนี้ถือเป็นครั้งแรกที่ทหารผิวดำของฝ่ายสหภาพ ซึ่งได้รับบาดเจ็บและล้มตายในสัดส่วนที่สูง เข้าร่วมในการรบครั้งสำคัญในภาคตะวันออก แกรนต์ยอมรับว่ายุทธวิธีดังกล่าวเป็น "ความล้มเหลวอย่าวมหันต์"

ต่อมาแกรนต์ได้พบกับลินคอล์นและให้การในศาลไต่สวนเพื่อต่อต้านนายพลเบิร์นไซด์และเลดลีสำหรับความไร้ความสามารถของพวกเขา ในบันทึกความทรงจำของเขา เขากล่าวโทษพวกเขาสำหรับความพ่ายแพ้ครั้งร้ายแรงของฝ่ายสหภาพครั้งนั้น แทนที่จะสู้กับลีแบบโจมตีประจัญหน้าเต็มรูปแบบเหมือนที่เขาทำที่โคลด์ฮาร์เบอร์ แกรนต์ยังคงบีบให้ลีขยายแนวป้องกันไปทางใต้และตะวันตกของปีเตอส์เบิร์ก เพื่อให้เขาสามารถยึดเส้นทางรถไฟสำคัญได้ง่ายขึ้น

กองกำลังสหภาพยึดอ่าวโมบิลและแอตแลนตาได้ในไม่ช้าและในขณะนี้ควบคุมหุบเขาเชนันโดอาห์ ทำให้มั่นใจว่าลิงคอล์นจะได้รับเลือกตั้งอีกครั้งในเดือนพฤศจิกายน เชอร์แมนโน้มน้าวแกรนต์และลิงคอล์นให้กองทัพของเขาเดินทัพไปยังซาวันนาห์ เชอร์แมนตัดเส้นทางทำลายล้างที่ยาว  โดยไม่มีผู้ต่อต้าน ไปถึงมหาสมุทรแอตแลนติก และยึดซาวันนาห์ได้ในวันที่ 22 ธันวาคม วันที่ 16 ธันวาคม หลังการกระตุ้นอย่างหนักของแกรนต์ กองทัพสหภาพภายใต้ทอมัสได้บดขยี้กองทัพสมาพันธรัฐของจอห์น เบล ฮูดที่แนชวิลล์ การทัพเหล่านี้ทำให้กองกำลังของลีที่ปีเตอส์เบิร์กกลายเป็นอุปสรรคสำคัญเดียวที่เหลืออยู่ต่อชัยชนะของฝ่ายสหภาพ

ภายในเดือนมีนาคม ค.ศ. 1865 ลีถูกดักจับและความแข็งแกร่งของเขาก็อ่อนแอลงอย่างมาก เขาขาดกำลังสำรองที่จะมาแทนที่ผู้บาดเจ็บล้มตายในสนามรบและกองทหารสมาพันธรัฐที่เหลืออยู่ก็เริ่มสิ้นศรัทธาในผู้บัญชาการของตนและภายใต้ความยากลำบากของการทำสงครามสนามเพลาะ ได้ละทิ้งหน้าที่ไปหลายพันนาย วันที่ 25 มีนาคม ในความพยายามที่สิ้นหวัง ลีได้สละกองทหารที่เหลืออยู่ของเขา (ฝ่ายสมาพันธรัฐสูญเสีย 4,000 นาย) ที่ป้อมสเต็ดแมน ซึ่งฝ่ายสหภาพได้รับชัยชนะและเป็นการรบแนวปีเตอส์เบิร์กครั้งสุดท้าย

### การยอมจำนนของลีและชัยชนะของฝ่ายสหภาพ (ค.ศ. 1865)

วันที่ 2 เมษายน แกรนต์สั่งโจมตีครั้งใหญ่ต่อกองกำลังของลี ลีได้ละทิ้งปีเตอส์เบิร์กและริชมอนด์ ซึ่งแกรนต์เข้ายึดครอง  ลีผู้สิ้นหวังพร้อมด้วยส่วนหนึ่งของกองทัพเขาพยายามจะรวมกับกองทัพที่เหลือของโจเซฟ อี. จอห์นสตัน ทว่ากองทหารม้าของเชอริแดนได้หยุดไม่ให้กองทัพทั้งสองรวมตัวกันได้ และตัดขาดพวกเขาออกจากขบวนเสบียง แกรนต์ส่งออร์วิล แบบค็อก ผู้ช่วยของเขา ไปส่งสารฉบับสุดท้ายแก่ลีเพื่อเรียกร้องให้ยอมจำนน แกรนต์ได้ขี่ม้าไปทางตะวันตกทันที โดยอ้อมกองทัพของลี เพื่อไปรวมกับเชอริแดนที่ได้ยึดสถานีแอปโพแมตทอกซ์เอาไว้ เป็นการปิดเส้นทางหลบหนีของลี ระหว่างทาง แกรนต์ได้รับจดหมายจากลีที่ระบุว่าลีจะยอมจำนนต่อกองทัพของเขา

วันที่ 9 เมษายน แกรนต์และลีพบกันที่ศาลแอปโพแมตทอกซ์ แม้แกรนต์จะรู้สึกหดหู่ใจต่อการล่มสลายของ "ศัตรูที่ต่อสู้มาอย่างยาวนานและกล้าหาญ" แต่เขาเชื่อว่าจุดมุ่งหมายของฝ่ายใต้เป็น "หนึ่งในสิ่งที่เลวร้ายที่สุดที่ผู้คนเคยต่อสู้มา" แกรนต์ได้เขียนเงื่อนไขการยอมจำนน: "นายทหารและทหารแต่ละนายจะได้รับอนุญาตให้กลับบ้านได้ โดยไม่ถูกรบกวนจากทางการสหรัฐตราบเท่าที่พวกเขายังคงปฏิบัติตามคำพูดและกฎหมายที่บังคับใช้ในพื้นที่ที่พวกเขาอาศัยอยู่" ลียอมรับเงื่อนไขของแกรนต์ทันทีและลงนามในเอกสารยอมจำนน โดยปราศจากการรับรองทางการทูตใด ๆ ต่อสมาพันธรัฐ ลีขอให้ทหารสมาพันธรัฐเดิมของเขาเก็บม้าไว้ ซึ่งแกรนต์ก็อนุญาตอย่างเอื้อเฟื้อ แกรนต์สั่งให้ทหารของเขาหยุดการเฉลิมฉลองทั้งหมด โดยกล่าวว่า "สงครามจบลงแล้ว เหล่ากบฏกลับมาเป็นเพื่อนร่วมชาติเราอีกครั้ง" กองทัพเทนเนสซีของจอห์นสตันยอมจำนนในวันที่ 26 เมษายน ค.ศ. 1865 กองทัพแอละแบมาของริชาร์ด เทย์เลอร์ ยอมจำนนในวันที่ 4 พฤษภาคม และกองทัพเท็กซัสของเคอร์บี สมิธ ยอมจำนนในวันที่ 26 พฤษภาคม เป็นการสิ้นสุดสงคราม

### การลอบสังหารลิงคอล์น

วันที่ 14 เมษายน ค.ศ. 1865 แกรนต์เข้าร่วมการประชุมคณะรัฐมนตรีในวอชิงตัน ลิงคอล์นเชิญเขาและภรรยา จูเลีย ให้ไปที่โรงละครฟอร์ด แต่พวกเขาปฏิเสธ เพราะพวกเขามีแผนจะเดินทางกลับไปบ้านของพวกเขาในเบอร์ลิงตัน ในแผนการสมคบที่ยังคงพุ่งเป้าไปที่สมาชิกระดับสูงในคณะรัฐมนตรีเพื่อเป็นความพยายามครั้งสุดท้ายในการล้มล้างฝ่ายสหภาพ ลิงคอล์นถูกยิงโดยจอห์น วิลก์ส บูธที่โรงละครและถึงแก่อสัญกรรมในเช้าวันรุ่งขึ้น หลายคน รวมถึงตัวแกรนต์เอง ก็คิดว่าแกรนต์เป็นเป้าหมายหนึ่งในแผนการสมคบดังกล่าว ในระหว่างการพิจารณาคดีต่อมา รัฐบาลพยายามพิสูจน์ว่าแกรนต์ถูกติดตามโดยไมเคิล โอ'ลอฟเลน ผู้ร่วมสมคบของบูธ สแตนตันแจ้งข่าวการถึงแก่อสัญกรรมของประธานาธิบดีให้แกรนต์ทราบ และเรียกตัวเขากลับมายังวอชิงตัน รองประธานาธิบดีแอนดรูว์ จอห์นสัน ได้สาบานตนเข้ารับตำแหน่งประธานาธิบดีในวันที่ 15 เมษายน แกรนต์ตั้งใจที่จะทำงานร่วมกับจอห์นสัน และเขาได้แสดงออกเป็นการส่วนตัวว่า "มีเหตุผลทุกประการที่จะหวัง" ในความสามารถของประธานาธิบดีคนใหม่ที่จะบริหารรัฐบาล "ในแนวทางเดิมของมัน"

## การดำรงตำแหน่งผู้บัญชาการ (ค.ศ. 1865–1869)

เมื่อสงครามสิ้นสุดลง แกรนต์ยังคงเป็นผู้บัญชาการกองทัพ โดยมีหน้าที่รวมถึงการจัดการกับจักรพรรดิมัคซีมีลีอานและกองทหารฝรั่งเศสในเม็กซิโก การบังคับใช้นโยบายการบูรณะในอดีตรัฐสมาพันธรัฐ และการกำกับดูแลสงครามกับชนพื้นเมืองอเมริกันบนที่ราบตะวันตก หลังการสวนสนามใหญ่ของกองทัพ ลีและคณะนายพลของเขาถูกฟ้องในข้อหากบฏที่รัฐเวอร์จิเนีย จอห์นสันเรียกร้องให้มีการนำพวกเขาขึ้นศาล แต่แกรนต์ยืนกรานว่าพวกเขาไม่ควรถูกดำเนินคดี โดยอ้างถึงการนิรโทษกรรมที่เขาทำไว้ที่แอปโพแมตทอกซ์ ข้อกล่าวหาต่อลีจึงถูกยกเลิกไป แกรนต์จัดหาบ้านให้ครอบครัวของเขาในจอร์จทาวน์ไฮส์ใน ค.ศ. 1865 แต่ได้สั่งการให้เอลิฮู วอชเบิร์นทราบว่าสำหรับจุดประสงค์ทางการเมืองแล้ว ที่พำนักตามกฎหมายของเขายังคงอยู่ที่กาเลนา รัฐอิลลินอย วันที่ 25 กรกฎาคม ค.ศ. 1866 รัฐสภาได้เลื่อนยศให้แกรนต์เป็นยศที่เพิ่งสถาปนาขึ้นใหม่  จอมทัพสหรัฐ (General of the Army of the United Statesง

### การเดินทางสำรวจทางใต้

นโยบายการบูรณะของประธานาธิบดีจอห์นสันรวมถึงการให้สมาชิกสมาพันธรัฐเดิมได้กลับเข้าสู่รัฐสภาอย่างรวดเร็ว การแต่งตั้งคนผิวขาวกลับเข้ารับตำแหน่งในทางใต้ และการลดสถานะคนผิวดำให้เป็นพลเมืองชั้นสอง วันที่ 27 พฤศจิกายน ค.ศ. 1865 แกรนต์ถูกส่งตัวไปโดยจอห์นสันเพื่อทำภารกิจค้นหาข้อเท็จจริงในทางใต้ เพื่อตอบโต้รายงานที่อาจไม่เป็นคุณซึ่งกำลังจะมาถึงของวุฒิสมาชิกคาร์ล เชิร์ซ ซึ่งรายงานว่าคนผิวขาวในทางใต้ยังคงมีความขุ่นเคืองต่อฝ่ายเหนือ และคนผิวดำประสบความรุนแรงและการฉ้อโกง แกรนต์เสนอให้คงสำนักฟรีดแมนไว้ ซึ่งจอห์นสันไม่เห็นด้วย แต่แกรนต์ได้แนะนำไม่ให้ใช้ทหารผิวดำ

แกรนต์เชื่อว่าประชาชนทางใต้ยังไม่พร้อมสำหรับการปกครองตนเองและต้องการการคุ้มครองจากรัฐบาลกลาง ด้วยความกังวลว่าสงครามนำไปสู่การลดลงของความเคารพต่อเจ้าหน้าที่พลเรือน เขาจึงยังคงใช้กองทัพเพื่อรักษาความสงบเรียบร้อยต่อไป รายงานของแกรนต์เกี่ยวกับทางใต้ ซึ่งเขาได้ถอนคำแนะนำในภายหลัง เห็นด้วยกับนโยบายการฟื้นฟูของจอห์นสัน แม้แกรนต์ต้องการให้สมาชิกสมาพันธรัฐเดิมกลับเข้าสู่รัฐสภา แต่เขาได้สนับสนุนการเป็นพลเมืองของคนผิวดำในที่สุด วันที่ 19 ธันวาคม วันรุ่งขึ้นหลังมีการประกาศการผ่านการแก้ไขรัฐธรรมนูญครั้งที่ 13 ในวุฒิสภา การตอบสนองของจอห์นสันได้ใช้รายงานของแกรนต์ ซึ่งถูกอ่านออกเสียงต่อวุฒิสภาเพื่อบ่อนทำลายรายงานฉบับสุดท้ายของเชิร์ซและฝ่ายค้านหัวรุนแรงต่อนโยบายของจอห์นสัน

### แตกหักกับจอห์นสัน

แกรนต์เริ่มแรกมองโลกในแง่ดีเกี่ยวกับจอห์นสัน แม้จะมีรูปแบบการทำงานต่างกัน แต่ทั้งสองก็เข้ากันได้อย่างดีและแกรนต์เข้าร่วมการประชุมคณะรัฐมนตรีที่เกี่ยวข้องกับการบูรณะ แต่ความสัมพันธ์เริ่มแตกหักลงภายในเดือนกุมภาพันธ์ ค.ศ. 1866 จอห์นสันคัดค้านการที่แกรนต์สั่งปิดหนังสือพิมพ์ *[[Richmond Examiner]]* จากการเผยแพร่บทบรรณาธิการที่ไม่จงรักภักดี และการที่แกรนต์บังคับใช้รัฐบัญญัติสิทธิพลเมือง ค.ศ. 1866 ซึ่งผ่านได้ด้วยการลบล้างการยับยั้งของจอห์นสัน เนื่องจากต้องการความนิยมของแกรนต์ จอห์นสันจึงพาแกรนต์ไปร่วมทัวร์ "Swing Around the Circle" ซึ่งเป็นความพยายามที่ล้มเหลวในการได้รับเสียงสนับสนุนจากทั่วประเทศสำหรับนโยบายผ่อนปรนต่อฝ่ายใต้ แกรนต์เรียกสุนทรพจน์ของจอห์นสันเป็นการส่วนตัวว่า "ความอัปยศของชาติ" และเขาได้ออกจากทัวร์ก่อนกำหนด วันที่ 2 มีนาคม ค.ศ. 1867 รัฐสภาได้ลบล้างการยับยั้งของจอห์นสันและผ่านรัฐบัญญัติการบูรณะฉบับแรกจากทั้งหมดสามฉบับ โดยใช้เจ้าหน้าที่ทหารในการบังคับใช้นโยบาย เพื่อปกป้องแกรนต์ รัฐสภาได้ผ่านรัฐบัญญัติการบังคับบัญชากองทัพ ซึ่งป้องกันการปลดหรือย้ายเขา และบังคับให้จอห์นสันต้องออกคำสั่งใด ๆ ผ่านแกรนต์

ในเดือนสิงหาคม ค.ศ. 1867 จอห์นสันปลด รัฐมนตรีสงคราม เอ็ดวิน สแตนตัน โดยไม่มีการอนุมัติจากวุฒิสภา ซึ่งเป็นการเลี่ยงรัฐบัญญัติวาระการดำรงตำแหน่งและแต่งตั้งแกรนต์เป็นรักษาการรัฐมนตรีสงคราม สแตนตันเป็นสมาชิกคณะรัฐมนตรีเพียงคนเดียวที่ยังคงเป็นมิตรกับกลุ่มหัวรุนแรง แม้แกรนต์จะแนะนำให้ระงับการปลดสแตนตันในตอนแรก แต่เขาก็ยอมรับตำแหน่งนี้ เนื่องจากไม่ต้องการให้กองทัพตกอยู่ภายใต้ผู้ที่ได้รับการแต่งตั้งจากฝ่ายอนุรักษนิยม ซึ่งอาจขัดขวางการบูรณะ และเขาก็จัดการความร่วมมือที่ไม่ราบรื่นนักกับจอห์นสัน

ในเดือนธันวาคม ค.ศ. 1867 รัฐสภาลงมติให้สแตนตันคงอยู่ในตำแหน่ง และได้รับการคืนสถานะโดยคณะกรรมการวุฒิสภาเมื่อวันที่ 10 มกราคม ค.ศ. 1868 แกรนต์บอกจอห์นสันว่าเขาจะลาออกจากตำแหน่งเพื่อเลี่ยงค่าปรับและการจำคุก จอห์นสัน ซึ่งเชื่อว่ากฎหมายจะถูกยกเลิก กล่าวว่าเขาจะรับผิดชอบทางกฎหมายของแกรนต์ และเตือนแกรนต์ว่าเขาได้สัญญาว่าจะชะลอการลาออกจนกว่าจะพบผู้มาแทนที่ที่เหมาะสม ในวันจันทร์ถัดมา แกรนต์ไม่ต้องการรอให้กฎหมายถูกยกเลิก เขาจึงคืนตำแหน่งให้แก่สแตนตัน สร้างความสับสนให้กับจอห์นสัน ด้วยการสนับสนุนจากคณะรัฐมนตรีของเขา จอห์นสันกล่าวหาแกรนต์ว่าโกหกและ "ตีสองหน้า" ในการประชุมคณะรัฐมนตรีที่วุ่นวาย ในขณะที่แกรนต์ซึ่งตกใจและผิดหวังรู้สึกว่าจอห์นสันต่างหากที่โกหก การเผยแพร่ข้อความที่ดุเดือดระหว่างแกรนต์และจอห์นสันนำไปสู่การแตกหักโดยสิ้นเชิงระหว่างพวกเขา ข้อขัดแย้งนี้นำไปสู่การถอดถอนจอห์นสันออกจากตำแหน่งและการพิจารณาคดีในวุฒิสภา ซึ่งเขาพ้นผิดด้วยคะแนนเสียงเดียว ความนิยมของแกรนต์เพิ่มขึ้นในหมู่ริพับลิกันหัวรุนแรงและการเสนอชื่อเขาเป็นประธานาธิบดีดูเหมือนจะแน่นอน

### การเลือกตั้ง ค.ศ. 1868

ในการประชุมใหญ่แห่งชาติพรรคริพับลิกัน ค.ศ. 1868 ผู้แทนได้เสนอชื่อแกรนต์เป็นประธานาธิบดีอย่างเป็นเอกฉันท์ในการลงคะแนนครั้งแรกและเสนอชื่อสกายเลอร์ โคลแฟกซ์ ประธานสภาผู้แทนราษฎร เป็นรองประธานาธิบดีในการลงคะแนนครั้งที่ห้า แม้แกรนต์จะต้องการอยู่ในกองทัพต่อไป แต่เขาก็ยอมรับการเสนอชื่อจากริพับลิกัน โดยเชื่อว่าตนเองเป็นคนเดียวที่สามารถรวมชาติได้ ริพับลิกันสนับสนุน "สิทธิพลเมืองและสิทธิทางการเมืองอย่างเสมอภาคสำหรับทุกคน" และการให้สิทธิในการออกเสียงแก่ชาวแอฟริกันอเมริกัน เดโมแครต ซึ่งละทิ้งประธานาธิบดีจอห์นสัน ได้เสนอชื่ออดีตผู้ว่าการฮอเรชิโอ ซีมัวร์ แห่งรัฐนิวยอร์ก เป็นประธานาธิบดี และแฟรนซิส พี. แบลร์ แห่งรัฐมิสซูรี เป็นรองประธานาธิบดี เดโมแครตคัดค้านการให้สิทธิออกเสียงแก่ชาวแอฟริกันอเมริกันและสนับสนุนการฟื้นฟูอดีตรัฐสมาพันธรัฐให้กลับคืนสู่สหภาพโดยทันทีและการนิรโทษกรรมจาก "ความผิดทางการเมืองในอดีตทั้งหมด"

แกรนต์ไม่มีบทบาทที่เปิดเผยในช่วงระหว่างการหาเสียงและได้ออกเดินทางทัวร์ตะวันตกกับนายพลเชอร์แมนและเชอริแดนในฤดูร้อนปีนั้น อย่างไรก็ตาม ริพับลิกันได้นำคำพูดของเขาที่ว่า "ให้เรามีความสงบสุขเถิด" (Let us have peace) มาใช้เป็นคำขวัญในการรณรงค์ คำสั่งทั่วไปที่ 11 ของแกรนต์ใน ค.ศ. 1862 กลายเป็นประเด็นระหว่างการหาเสียงเลือกตั้งประธานาธิบดี ซึ่งเขาพยายามปลีกตัวออกจากคำสั่งดังกล่าว โดยกล่าวว่า "ผมไม่มีอคติต่อลัทธิหรือเชื้อชาติใด ๆ แต่ต้องการให้แต่ละบุคคลถูกตัดสินจากคุณค่าของตนเอง" เดโมแครตและผู้สนับสนุนคูคลักซ์แคลนมุ่งเน้นไปที่การยุติการบูรณะ การข่มขู่คนผิวดำและริพับลิกัน และการคืนอำนาจควบคุมภาคใต้แก่เดโมแครตผิวขาวและชนชั้นเจ้าของไร่นา ทำให้เดโมแครตสายสงครามในภาคเหนือแตกแยกออกไป แกรนต์ชนะคะแนนนิยมทั้งหมดและได้คะแนนเสียงจากคณะผู้เลือกตั้งอย่างถล่มทลายที่ 214 เสียงต่อ 80 เสียงของซีมัวร์  ซีมัวร์ได้รับคะแนนเสียงส่วนใหญ่จากผู้มีสิทธิเลือกตั้งผิวขาว แต่แกรนต์ได้รับความช่วยเหลือจาก 500,000 คะแนนเสียงที่มาจากคนผิวดำ ทำให้เขาได้รับคะแนนนิยมทั้งหมดร้อยละ 52.7 เขาแพ้ในรัฐลุยเซียนาและจอร์เจีย ส่วนใหญ่เป็นผลมาจากความรุนแรงของคูคลักซ์แคลนต่อผู้มีสิทธิเลือกตั้งชาวแอฟริกันอเมริกัน ด้วยวัย 46 ปี แกรนต์จึงเป็นประธานาธิบดีที่อายุน้อยที่สุดที่ได้รับเลือกในขณะนั้น

## การดำรงตำแหน่งประธานาธิบดี (ค.ศ. 1869–1877)

วันที่ 4 มีนาคม ค.ศ. 1869 แกรนต์เข้าพิธีสาบานตนเป็นประธานาธิบดีโดยประธานศาลสูงสุด แซลมอน พี. เชส ในสุนทรพจน์เข้ารับตำแหน่ง แกรนต์เรียกร้องให้มีการให้สัตยาบันรับรองการแก้ไขรัฐธรรมนูญครั้งที่ 15 ซึ่งมีชาวแอฟริกันอเมริกันจำนวนมากเข้าร่วมในพิธีเข้ารับตำแหน่งของเขา เขากระตุ้นให้มีการจ่ายพันธบัตรที่ออกในช่วงสงครามกลางเมืองด้วยทองคำ เรียกร้องให้มี "การปฏิบัติอย่างเหมาะสม" ต่อชนพื้นเมืองอเมริกัน และสนับสนุน "อารยธรรมและการเป็นพลเมืองอย่างที่สุด" ของพวกเขา

การแต่งตั้งคณะรัฐมนตรีของแกรนต์จุดประกายทั้งเสียงวิพากษ์วิจารณ์และการยอมรับ เขาแต่งตั้งเอลิฮู บี. วอชเบิร์น เป็นรัฐมนตรีต่างประเทศ และจอห์น เอ. รอว์ลินส์ เป็นรัฐมนตรีสงคราม วอชเบิร์นลาออก และแกรนต์ได้แต่งตั้งเขาเป็นรัฐมนตรีประจำฝรั่งเศส จากนั้นแกรนต์จึงแต่งตั้งอดีตวุฒิสมาชิกนิวยอร์ก แฮมิลตัน ฟิช เป็นรัฐมนตรีต่างประเทศ รอว์ลินส์เสียชีวิตขณะดำรงตำแหน่ง และแกรนต์ได้แต่งตั้งวิลเลียม ดับเบิลยู. เบลแนป เป็นรัฐมนตรีว่าสงคราม แกรนต์แต่งตั้งอเล็กซานเดอร์ ที. สจวร์ต นักธุรกิจจากนิวยอร์ก เป็นรัฐมนตรีคลัง แต่สจวร์ตถูกตัดสินว่าไม่มีคุณสมบัติตามกฎหมายจากกฎหมาย ค.ศ. ค.ศ. 1789 จากนั้นแกรนต์จึงแต่งตั้งส.ส.จอร์จ เอส. เบาต์เวล จากแมสซาชูเซตส์ เป็นรัฐมนตรีคลัง อดอล์ฟ อี. บอรี นักธุรกิจจากฟิลาเดลเฟีย ได้รับแต่งตั้งเป็นรัฐมนตรีทหารเรือ แต่เห็นว่างานมีความเครียดจึงลาออก จากนั้นแกรนต์จึงแต่งตั้งจอร์จ เอ็ม. โรบสัน อัยการสูงสุดของนิวเจอร์ซีย์ เป็นรัฐมนตรีทหารเรือ คณะรัฐมนตรีชุดแรกเสร็จสมบูรณ์ด้วยอดีตผู้ว่าการรัฐโอไฮโอ เจค็อบ ดี. ค็อกซ์ (มหาดไทย), อดีตวุฒิสมาชิกแมริแลนด์ จอห์น เครสเวล (นายไปรษณีย์ใหญ่) และเอเบนีเซอร์ ร็อกวูด โฮร์ (อัยการสูงสุด)

แกรนต์เสนอชื่อเชอร์แมนให้ดำรงตำแหน่งต่อจากเขาในฐานะผู้บัญชาการทหารสูงสุดและให้อำนาจควบคุมหัวหน้าหน่วยงานสงคราม เมื่อรอว์ลินส์เข้ารับตำแหน่งในกระทรวงการสงคราม เขาบ่นว่าเชอร์แมนได้รับอำนาจมากเกินไป แกรนต์ยกเลิกคำสั่งของเขาอย่างไม่เต็มใจ ทำให้เชอร์แมนไม่พอใจและทำให้มิตรภาพของพวกเขาเสียหาย เจมส์ ลองสตรีต อดีตนายพลฝ่ายสมาพันธรัฐ ได้รับการเสนอชื่อเป็นผู้สำรวจศุลกากรประจำนิวออร์ลีนส์ ซึ่งสร้างความประหลาดใจ และถูกมองว่าเป็นความพยายามอย่างแท้จริงในการรวมฝ่ายเหนือและฝ่ายใต้ให้เป็นหนึ่งเดียว ในเดือนมีนาคม ค.ศ. 1872 แกรนต์ลงนามในกฎหมายตั้งอุทยานแห่งชาติเยลโลว์สโตน อุทยานแห่งชาติแห่งแรก แกรนต์เห็นใจต่อสิทธิสตรี รวมถึงสิทธิในการออกเสียง โดยกล่าวว่าเขาต้องการ "ความเท่าเทียมกันในสิทธิสำหรับพลเมืองทุกคน"

เพื่อชดเชยคำสั่งทั่วไปที่ 11 อันฉาวโฉ่ของเขา แกรนต์แต่งตั้งชาวยิวมากกว่าห้าสิบคนให้ดำรงตำแหน่งของรัฐบาลกลาง รวมถึงกงสุล อัยการเขต และรองนายไปรษณีย์ เขาแต่งตั้งเอ็ดเวิร์ด เอส. ซาโลมอน เป็นผู้ว่าการรัฐวอชิงตัน ถือเป็นครั้งแรกที่ชายชาวอเมริกันเชื้อสายยิวได้ดำรงตำแหน่งผู้ว่าการรัฐ ในเดือนพฤศจิกายน ค.ศ. 1869 มีรายงานข่าวว่าจักรพรรดิอะเลคซันดร์ที่ 2 แห่งรัสเซียลงโทษครอบครัวชาวยิว 2,000 ครอบครัวฐานลักลอบนำเข้าสินค้าโดยการเนรเทศไปยังส่วนในของประเทศ ในการตอบสนอง แกรนต์ได้สนับสนุนคำร้องของกลุ่มบิไนบริท (*B'nai B'rith*) ของชาวยิวอเมริกันต่อจักรพรรดิอะเลคซันดร์อย่างเปิดเผย ใน ค.ศ. 1875 แกรนต์เสนอการแก้ไขรัฐธรรมนูญที่จำกัดการอบรมสั่งสอนทางศาสนาในโรงเรียนของรัฐ โรงเรียนจะต้องเปิดรับเด็กทุกคน "โดยไม่คำนึงเพศ สีผิว สถานที่เกิด หรือศาสนา" มุมมองของแกรนต์ถูกนำไปรวมไว้ในการแก้ไขเบลน แต่ก็พ่ายแพ้ในวุฒิสภา

ในเดือนตุลาคม ค.ศ. 1871 ภายใต้รัฐบัญญัติมอร์ริล แกรนต์ใช้พนักงานศาลรัฐบาลกลางดำเนินคดีกับชาวมอร์มอนที่มีภรรยาหลายคนหลายร้อยคนในดินแดนยูทาห์ แกรนต์เรียกการมีภรรยาหลายคนว่าเป็น "อาชญากรรมต่อความเหมาะสมและศีลธรรม" ใน ค.ศ. 1874 แกรนต์ลงนามในรัฐบัญญัติโปแลนด์ ซึ่งกำหนดให้ชาวมอร์มอนที่มีภรรยาหลายคนต้องเข้ารับการพิจารณาคดีในศาลแขวงและจำกัดจำนวนชาวมอร์มอนในคณะลูกขุน

ตั้งแต่เดือนมีนาคม ค.ศ. 1873 ภายใต้รัฐบัญญัติคอมสต็อก แกรนต์ดำเนินคดีกับผู้ผลิตสิ่งลามกอนาจาร นอกเหนือจากผู้ทำแท้ง เพื่อดูแลการดำเนินคดี แกรนต์มอบหมายให้แอนโทนี คอมสต็อก นักกิจกรรมและนักปฏิรูปที่ต่อต้านความชั่วร้ายอย่างแข็งขันเป็นผู้รับผิดชอบ คอมสต็อกเป็นหัวหน้าคณะกรรมาธิการของรัฐบาลกลางและได้รับมอบอำนาจให้ทำลายสิ่งลามกอนาจารและออกหมายจับผู้กระทำ

### การบูรณะ

แกรนต์ได้รับการยกย่องว่าเป็นประธานาธิบดีที่ดำเนินการด้านสิทธิพลเมืองได้อย่างมีประสิทธิภาพ และมีความกังวลเกี่ยวกับชะตากรรมของชาวแอฟริกันอเมริกัน วันที่ 18 มีนาคม ค.ศ. 1869 แกรนต์ลงนามในกฎหมายที่ให้สิทธิเท่าเทียมกันแก่คนผิวดำในการทำหน้าที่คณะลูกขุนและการดำรงตำแหน่งในวอชิงตัน ดี.ซี. และใน ค.ศ. 1870 เขาลงนามในรัฐบัญญัติการแปลงสัญชาติที่ให้สัญชาติแก่คนผิวดำชาวต่างชาติ ในช่วงวาระแรกของเขา การบูรณะได้รับความสำคัญเป็นอันดับแรก ริพับลิกันควบคุมรัฐทางใต้ส่วนใหญ่ โดยได้รับการสนับสนุนจากรัฐสภาที่ริพับลิกันควบคุม เงินทุนจากฝ่ายเหนือ และการยึดครองทางทหารในภาคใต้ แกรนต์สนับสนุนการให้สัตยาบันการแก้ไขรัฐธรรมนูญครั้งที่ 15 ซึ่งระบุว่ารัฐต่าง ๆ ไม่สามารถตัดสิทธิ์การเลือกตั้งของชาวแอฟริกันอเมริกันได้ ภายในหนึ่งปี สามรัฐที่เหลือ ได้แก่ มิสซิสซิปปี เวอร์จิเนีย และเท็กซัส ได้ยอมรับการแก้ไขใหม่ และได้รับอนุญาตให้มีผู้แทนในรัฐสภา แกรนต์ใช้แรงกดดันทางทหารต่อรัฐจอร์เจียให้คืนตำแหน่งสมาชิกสภานิติบัญญัติผิวดำ และให้รับรองการแก้ไขรัฐธรรมนูญ จอร์เจียปฏิบัติตาม และในวันที่ 24 กุมภาพันธ์ ค.ศ. 1871 สมาชิกวุฒิสภาของรัฐก็ได้รับที่นั่งในรัฐสภา ด้วยการที่อดีตรัฐสมาพันธรัฐทั้งหมดมีผู้แทน สหภาพจึงได้รับการฟื้นฟูอย่างสมบูรณ์ภายใต้แกรนต์ ภายใต้แกรนต์ เป็นครั้งแรกในประวัติศาสตร์ที่ชายชาวแอฟริกันอเมริกันได้ทำหน้าที่ในรัฐสภาสหรัฐ ทั้งหมดมาจากรัฐทางใต้

ใน ค.ศ. 1870 เพื่อบังคับใช้การบูรณะ รัฐสภาและแกรนต์ได้ก่อตั้งกระทรวงยุติธรรมที่อนุญาตให้อัยการสูงสุดและหัวหน้านิติกรสูงสุดคนใหม่ดำเนินคดีกับคูคลักซ์แคลนได้ รัฐสภาและแกรนต์ผ่านรัฐบัญญัติการบังคับใช้สามฉบับ ออกแบบมาเพื่อปกป้องคนผิวดำและรัฐบาลบูรณะ แกรนต์ใช้รัฐบัญญัติการบังคับใช้เหล่านี้บดขยี้คูคลักซ์แคลน ภายในเดือนตุลาคม แกรนต์ระงับหมายเรียกตัวผู้ต้องหาต่อศาลในบางส่วนของรัฐเซาท์แคโรไลนาและส่งกองกำลังของรัฐบาลกลางไปช่วยพนักงานศาล ซึ่งเริ่มการดำเนินคดี เอมอส ที. อาเคอร์แมน อัยการสูงสุดของแกรนต์ ผู้มาแทนที่โฮร์ มีความกระตือรือร้นที่จะทำลายคูคลักซ์แคลน อาเคอร์แมนและพนักงานศาลสหรัฐประจำรัฐเซาท์แคโรไลนาได้จับกุมสมาชิกคูคลักซ์แคลนกว่า 470 คน ขณะที่แคลนส์เมนหลายร้อยคนได้หลบหนีออกจากรัฐ ภายใน ค.ศ. 1872 อำนาจของคูคลักซ์แคลนล่มสลายลง และชาวแอฟริกันอเมริกันลงคะแนนเสียงเป็นประวัติการณ์ในภาคใต้ จอร์จ เอช. วิลเลียมส์ อัยการสูงสุด ผู้มาแทนที่อาเคอร์แมน ระงับการดำเนินคดีกับคูคลักซ์แคลนใน ค.ศ. 1873 แต่ก่อนการเลือกตั้งใน ค.ศ. 1874 ได้เปลี่ยนแนวทางและดำเนินคดีกับคูคลักซ์แคลนอีกครั้ง

ในวาระที่สองของแกรนต์ ฝ่ายเหนือเริ่มถอนตัวจากการบูรณะ ขณะที่อนุรักษนิยมทางใต้ที่เรียกว่า "ผู้ไถ่ถอน" (Redeemers) ได้ตั้งกลุ่มติดอาวุธ ได้แก่ เสื้อแดง (Red Shirts) และสันนิบาตขาว (White League) ซึ่งใช้ความรุนแรง การข่มขู่ การโกงเลือกตั้ง และการปลุกปั่นการเหยียดผิวอย่างเปิดเผยเพื่อล้มล้างการปกครองของริพับลิกัน ความเฉยเมยของฝ่ายเหนือต่อคนผิวดำ ภาวะเศรษฐกิจตกต่ำ และเรื่องอื้อฉาวของแกรนต์ทำให้การบริหารรัฐการมีความยากลำบากทางการเมืองในการรักษาการสนับสนุนสำหรับการบูรณะ อำนาจเปลี่ยนไปเมื่อเดโมแครตเข้าควบคุมสภาผู้แทนราษฎรในการเลือกตั้ง ค.ศ. 1874 แกรนต์ยุติสงครามบรุกส์–แบ็กซ์เตอร์ นำไปสู่การสิ้นสุดการบูรณะในรัฐอาร์คันซออย่างสันติ เขาส่งกองกำลังไปยังนิวออร์ลีนส์หลังการสังหารหมู่ที่โคลแฟกซ์และข้อพิพาทเกี่ยวกับการเลือกตั้งผู้ว่าการวิลเลียม พิตต์ เคลล็อก

ภายใน ค.ศ. 1875 เดโมแครตผู้ไถ่ถอนได้เข้าควบคุมรัฐทางใต้ทั้งหมดยกเว้นเพียงสามรัฐ ในขณะที่ความรุนแรงต่อชาวใต้เชื้อสายแอฟริกันเพิ่มมากขึ้น เอ็ดเวิร์ด เพียร์พอนต์ อัยการสูงสุดของแกรนต์ ได้แจ้งแก่ผู้ว่าการริพับลิกัน อเดลเบิร์ต เอมส์ แห่งรัฐมิสซิสซิปปีว่า ผู้คน "เหนื่อยหน่ายกับการปะทุในฤดูใบไม้ร่วงในภาคใต้" และปฏิเสธจะเข้าแทรกแซงโดยตรง แกรนต์รู้สึกเสียใจในภายหลังที่ไม่ได้ออกประกาศเพื่อช่วยเอมส์ หลังถูกแจ้งว่าริพับลิกันในรัฐโอไฮโอจะแยกตัวออกจากพรรคหากเขาทำเช่นนั้น แกรนต์กล่าวกับรัฐสภาในเดือนมกราคม ค.ศ. 1875 ว่าเขาไม่สามารถ "มองดูด้วยความไม่แยแสต่อการที่คนฝ่ายสหภาพหรือริพับลิกันถูกขับไล่ ถูกข่มเหง และถูกสังหาร" ได้ รัฐสภาปฏิเสธการเสริมความแข็งแกร่งให้กับกฎหมายต่อต้านความรุนแรงแต่ได้ผ่านรัฐบัญญัติสิทธิพลเมือง ค.ศ. 1875 ที่ครอบคลุมวงกว้างเพื่อรับประกันการเข้าถึงสิ่งอำนวยความสะดวกสาธารณะสำหรับคนผิวดำ อย่างไรก็ตาม มีการบังคับใช้น้อยมากและศาลสูงสุดได้ตัดสินให้กฎหมายดังกล่าวขัดต่อรัฐธรรมนูญใน ค.ศ. 1883 ใน ค.ศ. 1876 แกรนต์ส่งกองกำลังไปยังรัฐเซาท์แคโรไลนาเพื่อรักษาผู้ว่าการริพับลิกัน แดเนียล เฮนรี แชมเบอร์ลิน ให้ยังคงอยู่ในตำแหน่ง หลังแกรนต์พ้นจากตำแหน่ง ข้อตกลงประนีประนอม ค.ศ. 1877 หมายความว่าริพับลิกันได้รับตำแหน่งประธานาธิบดีสำหรับรัทเทอร์ฟอร์ด บี. เฮส์เพื่อแลกกับการยุติการบังคับใช้ความเท่าเทียมทางเชื้อชาติสำหรับคนผิวดำและการถอนกองกำลังรัฐบาลกลางออกจากภาคใต้ เป็นการสิ้นสุดสมัยการบูรณะ

### กิจการทางการเงิน
หลังเข้ารับตำแหน่งได้ไม่นาน แกรนต์ดำเนินมาตรการแบบอนุรักษนิยมเพื่อฟื้นฟูเศรษฐกิจให้กลับไปสู่มาตรฐานทางการเงินก่อนสงคราม ในช่วงสงคราม รัฐสภาได้ให้อำนาจกระทรวงการคลังในการออกธนบัตร แตกจากสกุลเงินอื่น ๆ คือไม่ได้มีทองคำหรือเงินเป็นทุนสำรองรองรับ ธนบัตร "หลังเขียว" (greenback) เหล่านี้มีความจำเป็นในการชำระหนี้สงคราม แต่ก็ทำให้เกิดภาวะเงินเฟ้อและผลักดันให้เงินที่หนุนด้วยทองคำออกจากระบบหมุนเวียนไป วันที่ 18 มีนาคม ค.ศ. 1869 แกรนต์ลงนามในรัฐบัญญัติสินเชื่อสาธารณะ ค.ศ. 1869 ซึ่งรับประกันว่าผู้ถือพันธบัตรจะได้รับชำระคืนด้วย "เหรียญกษาปณ์หรือมูลค่าเทียบเท่า" รัฐบัญญัติดังกล่าวได้ผูกมัดรัฐบาลในการกลับไปใช้มาตราทองคำอย่างเต็มรูปแบบภายในสิบปี นี่เป็นไปตามนโยบาย "สกุลเงินแข็ง (hard currency) ความประหยัด และการลดหนี้สาธารณะอย่างค่อยเป็นค่อยไป" แนวคิดของแกรนต์เกี่ยวกับเศรษฐกิจนั้นเรียบง่าย และเขาได้พึ่งพาคำแนะนำจากนักธุรกิจ

#### การสมคบคิดกว้านซื้อทองคำ

ในเดือนเมษายน ค.ศ. 1869 เจย์ กูลด์และจิม ฟิสก์ ผู้มีอิทธิพลทางธุรกิจรถไฟ ได้สมคบคิดที่จะกว้านซื้อตลาดทองคำในนิวยอร์ก พวกเขาควบคุมบริษัททางรถไฟอีรี (Erie Railroad) และราคาทองคำที่สูงจะทำให้ผู้ซื้อผลผลิตทางการเกษตรจากต่างประเทศสามารถซื้อสินค้าส่งออกได้ ซึ่งสินค้าเหล่านี้จะถูกขนส่งไปทางตะวันออกผ่านเส้นทางของอีรี อย่างไรก็ตาม นโยบายของเบาต์เวลที่ขายทองคำจากคลังทุกสองสัปดาห์นั้น ทำให้ราคาทองคำถูกกดให้ต่ำลงอย่างผิดปกติ เมื่อไม่สามารถติดสินบนเบาต์เวลได้ ผู้สมคบคิดจึงได้สร้างความสัมพันธ์กับเอเบิล คอร์บิน น้องเขยของแกรนต์ และเข้าถึงตัวแกรนต์ได้ กูลด์ติดสินบนแดเนียล บัตเตอร์ฟีลด์ ผู้ช่วยเหรัญญิก เพื่อให้ได้ข้อมูลภายในเกี่ยวกับคลัง

ในเดือนกรกฎาคม แกรนต์ลดการขายทองคำของคลังเหลือ $2,000,000 ต่อเดือน ฟิสก์บอกแกรนต์ว่านโยบายขายทองคำของเขาจะทำลายประเทศ ภายในเดือนกันยายน แกรนต์ ซึ่งยังอ่อนต่อเรื่องการเงิน ได้รับการโน้มน้าวว่าราคาทองคำที่ต่ำจะช่วยเกษตรกรได้ และการขายทองคำสำหรับเดือนกันยายนก็ไม่ได้ลดลง วันที่ 23 กันยายน เมื่อราคาทองคำพุ่งสูงถึง  เบาต์เวลได้รีบไปที่ทำเนียบขาวและพูดคุยกับแกรนต์ วันที่ 24 กันยายน ซึ่งเป็นที่รู้จักกันในชื่อวันศุกร์ทมิฬ (Black Friday) แกรนต์สั่งให้เบาต์เวลขายทองคำ จากนั้นเบาต์เวลได้โทรเลขสั่งบัตเตอร์ฟีลด์ให้ขายทองคำมูลค่า $4,000,000 ตลาดกระทิงในห้องค้าทองคำของกูลด์พังทลายลง ราคาดิ่งลงจาก 160 เหลือ  เกิดความตื่นตระหนกในตลาดหมี กูลด์และฟิสก์หลบหนี และความเสียหายทางเศรษฐกิจกินเวลานานหลายเดือน ภายในเดือนมกราคม ค.ศ. 1870 เศรษฐกิจก็กลับมาฟื้นตัวหลังสงครามอีกครั้ง

### นโยบายต่างประเทศ
แกรนต์มีประสบการณ์ด้านนโยบายต่างประเทศที่จำกัด ดังนั้นจึงอาศัยแฮมิลตัน ฟิช รัฐมนตรีต่างประเทศมากความสามารถ แกรนต์และฟิชมีความสัมพันธ์ฉันท์มิตรที่ดี นอกจากแกรนต์แล้ว ผู้เล่นหลักในกิจการต่างประเทศก็คือฟิชและชาลส์ ซัมเนอร์ ประธานคณะกรรมการวิเทศสัมพันธ์ของวุฒิสภา ซัมเนอร์ผู้ซึ่งเกลียดแกรนต์ ได้นำการต่อต้านแผนของแกรนต์ในการผนวกซานโตโดมิงโก ทั้ง ๆ ที่ซัมเนอร์สนับสนุนการผนวกอะแลสกาอย่างเต็มที่

แกรนต์มีความปรารถนาในการขยายอำนาจเพื่อปกป้องผลประโยชน์ของอเมริกาในต่างประเทศ และเป็นผู้สนับสนุนหลักของลัทธิมอนโร ตัวอย่างเช่น เมื่อโตมัส ฟรีอาสขึ้นเป็นประธานาธิบดีโบลิเวียใน ค.ศ. 1872 แกรนต์ได้เน้นย้ำถึงความสำคัญของการรักษาความสัมพันธ์อันดีระหว่างสหรัฐกับโบลิเวีย เขามีด้านที่เป็นอุดมคติในนโยบายต่างประเทศของเขาด้วย ตัวอย่างเช่น แกรนต์แต่งตั้งทนายความชาวยิว เบนจามิน เอฟ. เพซอตโต เป็นกงสุลสหรัฐประจำบูคาเรสต์ เพื่อตอบสนองต่อการข่มเหงชาวยิวในโรมาเนีย แกรนต์กล่าวว่าการให้ความเคารพ "ต่อสิทธิมนุษยชนคือหน้าที่แรกของผู้ที่ถูกตั้งขึ้นเป็นผู้ปกครอง" เหนือประเทศต่าง ๆ

#### สนธิสัญญาวอชิงตัน (ค.ศ. 1871)

ปัญหาทางการทูตที่เร่งด่วนที่สุดใน ค.ศ. 1869 คือการยุติข้อเรียกร้องแอละแบมา ซึ่งเป็นความเสียหายที่เกิดขึ้นกับเรือสินค้าของฝ่ายสหภาพ โดยเรือรบของฝ่ายสมาพันธรัฐ ซีเอสเอส แอละแบมา (CSS *Alabama*) ที่สร้างขึ้นในอู่ต่อเรือของอังกฤษโดยฝ่าฝืนกฎความเป็นกลาง ฟิชมีบทบาทสำคัญในการกำหนดและนำไปสู่การปฏิบัติของสนธิสัญญาวอชิงตันและการอนุญาโตตุลาการเจนีวา (ค.ศ. 1872) วุฒิสมาชิกชาลส์ ซัมเนอร์ เป็นผู้นำการเรียกร้องค่าปฏิกรรมสงคราม โดยมีการพูดถึงการขอบริติชโคลัมเบียเป็นค่าชดเชยด้วย ซัมเนอร์และนักการเมืองคนอื่น ๆ โต้แย้งว่าการที่อังกฤษให้ความช่วยเหลือในการส่งอาวุธไปยังฝ่ายสมาพันธรัฐผ่านเรือที่ฝ่าการปิดล้อมนั้นได้ทำให้สงครามยืดเยื้อออกไป ฟิชและเหรัญญิก จอร์จ เบาต์เวล ทำให้แกรนต์เชื่อว่าความสัมพันธ์ที่สงบสุขกับบริเตนเป็นสิ่งจำเป็น และทั้งสองประเทศจึงตกลงจะเจรจา

เพื่อเลี่ยงการทำให้การเจรจาตกอยู่ในความเสี่ยง แกรนต์จึงงดเว้นจากการให้การรับรองแก่กบฏชาวคิวบาที่กำลังต่อสู้เพื่ออิสรภาพจากสเปน ซึ่งจะเป็นการกระทำที่ขัดแย้งกับข้อโต้แย้งของอเมริกาต่อการที่บริเตนให้สถานะคู่สงครามแก่ฝ่ายสมาพันธรัฐ คณะกรรมาธิการในวอชิงตันได้จัดทำสนธิสัญญาซึ่งกำหนดให้ศาลระหว่างประเทศเป็นผู้ระงับข้อพิพาทเกี่ยวกับจำนวนเงินค่าเสียหาย โดยอังกฤษยอมรับความเสียใจ แต่ไม่ได้ยอมรับว่ามีความผิด วุฒิสภา รวมถึงนักวิจารณ์ของแกรนต์อย่างซัมเนอร์และคาร์ล เชิร์ซ ได้อนุมัติสนธิสัญญาวอชิงตัน ซึ่งได้ยุติข้อพิพาทเกี่ยวกับสิทธิการทำประมงและเขตแดนทางทะเล การยุติข้อเรียกร้องแอละแบมาถือเป็นความสำเร็จด้านนโยบายต่างประเทศที่ประสบผลสำเร็จมากที่สุดของแกรนต์ ช่วยรักษาความสงบสุขกับบริเตนใหญ่ การชดใช้ (จำนวน $15,500,000) สำหรับข้อเรียกร้องอะลาบามาได้แก้ไขปัญหาที่ตึงเครียดระหว่างอังกฤษ-อเมริกาและเปลี่ยนบริเตนให้กลายเป็นพันธมิตรที่แข็งแกร่งที่สุดของอเมริกา

#### คณะสำรวจเกาหลี (ค.ศ. 1871)

ใน ค.ศ. 1871 คณะสำรวจของสหรัฐถูกส่งไปยังเกาหลีเพื่อเปิดการค้าขายกับประเทศซึ่งมีนโยบายกีดกันการค้ากับต่างชาติ และเพื่อสืบชะตากรรมของเรือพาณิชย์สหรัฐ เอสเอส เจเนรัลเชอร์แมน (SS *General Sherman*) ซึ่งหายสาบสูญไปในแม่น้ำแทดง (Taedong River) ใน ค.ศ. 1866 แกรนต์ส่งกองกำลังทางบกและทางเรือประกอบด้วยเรือรบห้าลำและทหารกว่า 1,200 นาย ภายใต้พลเรือเอก จอห์น ร็อดเจอส์ เพื่อสนับสนุนคณะผู้แทนทางการทูต นำโดยเอกอัครราชทูตสหรัฐประจำประเทศจีน เฟรเดอริก โลว์ ซึ่งถูกส่งไปเจรจาการค้าและความสัมพันธ์ทางการเมือง

วันที่ 1 มิถุนายน เรืออเมริกันได้เข้าสู่ช่องแคบคังฮวาบนแม่น้ำฮัน และเนื่องจากเรือต่างชาติถูกห้ามไม่ให้เข้าสู่แม่น้ำ กองทหารรักษาการณ์ของเกาหลีบนบกจึงได้ยิงใส่เรือ แต่เกิดความเสียหายเพียงเล็กน้อย เมื่อร็อดเจอส์เรียกร้องให้มีการขอโทษและเริ่มการเจรจาสนธิสัญญา รัฐบาลเกาหลีได้ปฏิเสธ วันที่ 10 มิถุนายน ร็อดเจอส์ได้ทำลายป้อมของเกาหลีหลายแห่ง ซึ่งถึงจุดสูงสุดที่ ยุทธการที่คังฮวา โดยมีทหารเกาหลีเสียชีวิต 250 นาย ขณะที่ฝ่ายอเมริกันเสียชีวิต 3 นาย คณะสำรวจดังกล่าวไม่ประสบความสำเร็จในการเปิดการค้าและกลับยิ่งทำให้นโยบายแยกอยู่โดดเดี่ยวของเกาหลีแข็งแกร่งขึ้น

#### ซานโตโดมิงโก (สาธารณรัฐโดมินิกัน)

ใน ค.ศ. 1869 แกรนต์เริ่มต้นแผนการของเขาเพื่อผนวกสาธารณรัฐโดมินิกัน ขณะนั้นเรียกว่าซานโตโดมิงโก แกรนต์เชื่อว่าการเข้ายึดครองจะช่วยเพิ่มทรัพยากรธรรมชาติของสหรัฐ เสริมสร้างการป้องกันทางทะเลของสหรัฐเพื่อบังคับใช้ลัทธิมอนโร ป้องกันการขัดขวางการเดินเรือของสหรัฐจากอังกฤษ ปกป้องคลองเดินเรือในมหาสมุทรในอนาคต และยุติระบบทาสในคิวบาและบราซิล ในขณะที่คนผิวดำในสหรัฐจะได้มีที่หลบภัยที่ปลอดภัยจาก "อาชญากรรมของคลูคลักซ์"

โจเซฟ ดับเบิลยู. เฟเบินส์ นักเก็งกำไรชาวอเมริกันซึ่งเป็นตัวแทนของบวนาเวนตูรา บาเอซ ประธานาธิบดีสาธารณรัฐโดมินิกัน ได้พบกับรัฐมนตรีฟิชและเสนอการผนวกดินแดน วันที่ 17 กรกฎาคม แกรนต์ส่งผู้ช่วยฝ่ายทหาร ออร์วิล อี. แบ็บค็อก ไปประเมินทรัพยากรของเกาะ สภาพท้องถิ่น และเงื่อนไขของบาเอซสำหรับการผนวกดินแดน แต่ไม่ได้ให้อำนาจทางการทูตแก่เขา เมื่อแบ็บค็อกกลับมายังวอชิงตันพร้อมกับสนธิสัญญาผนวกดินแดนที่ไม่ได้รับอนุญาต แกรนต์ได้กดดันคณะรัฐมนตรีของเขาให้ยอมรับสนธิสัญญาเหล่านั้น แกรนต์สั่งให้ฟิชร่างสนธิสัญญาอย่างเป็นทางการ และส่งกลับไปให้บาเอซโดยแบ็บค็อกกลับไปยังประเทศเกาะดังกล่าว สาธารณรัฐโดมินิกันจะถูกผนวกในราคา $1.5 ล้านและอ่าวซามานาจะถูกเช่าซื้อในราคา $2 ล้าน นายพลดี.บี. แซ็กเกตต์และรูฟัส อิงกอลส์ ได้เดินทางไปกับแบ็บค็อกด้วย วันที่ 29 พฤศจิกายน ประธานาธิบดีบาเอซลงนามในสนธิสัญญาเหล่านั้น วันที่ 21 ธันวาคม สนธิสัญญาเหล่านั้นถูกนำเสนอต่อแกรนต์และคณะรัฐมนตรีของเขา

อย่างไรก็ตาม แผนของแกรนต์ถูกขัดขวางโดยวุฒิสมาชิกชาลส์ ซัมเนอร์ วันที่ 31 ธันวาคม แกรนต์พบกับซัมเนอร์ที่บ้านของซัมเนอร์เพื่อขอการสนับสนุนในการผนวกดินแดน แกรนต์จากมาด้วยความมั่นใจว่าซัมเนอร์อนุมัติแล้ว แต่สิ่งที่ซัมเนอร์พูดจริง ๆ นั้นมีการโต้แย้งโดยพยานต่าง ๆ โดยไม่ได้ขอการสนับสนุนจากสาธารณชนอเมริกัน แกรนต์ยื่นสนธิสัญญาต่อคณะกรรมการวิเทศสัมพันธ์ของวุฒิสภา ซึ่งมีซัมเนอร์เป็นประธาน ในวันที่ 10 มกราคม ค.ศ. 1870 เพื่อให้สัตยาบัน แต่ซัมเนอร์ได้เก็บร่างกฎหมายไว้ก่อน เมื่อถูกกระตุ้นโดยแกรนต์ให้หยุดยื้อสนธิสัญญา คณะกรรมการของซัมเนอร์จึงดำเนินการ แต่ปฏิเสธร่างกฎหมายด้วยคะแนนเสียง 5 ต่อ 2 มีรายงานว่าซัมเนอร์คัดค้านการผนวกดินแดนและกล่าวว่าชาวโดมินิกันเป็น "เชื้อชาติที่วุ่นวายและทรยศหักหลัง" ในการประชุมลับของวุฒิสภา ซัมเนอร์ส่งสนธิสัญญาดังกล่าวไปให้วุฒิสภาลงคะแนนเสียงเต็มคณะ ในขณะที่แกรนต์วิ่งเต้นวุฒิสมาชิกคนอื่น ๆ ด้วยตนเอง แม้จะมีความพยายามของแกรนต์ แต่วุฒิสภาได้ล้มสนธิสัญญาดังกล่าว

แกรนต์รู้สึกโกรธเคือง และในวันที่ 1 กรกฎาคม ค.ศ. 1870 เขาได้ไล่จอห์น โลทรอป มอตลีย์ รัฐมนตรีที่เขาแต่งตั้งประจำบริเตนใหญ่ ซึ่งเป็นเพื่อนและพันธมิตรของซัมเนอร์ ออกจากตำแหน่ง ในเดือนมกราคม ค.ศ. 1871 แกรนต์ลงนามในมติร่วมเพื่อส่งคณะกรรมาธิการไปตรวจสอบการผนวกดินแดน เขาเลือกบุคคลที่เป็นกลางสามคน โดยมีเฟรเดอริก ดักลาส เป็นเลขาธิการของคณะกรรมาธิการ ทำให้แกรนต์ได้เปรียบทางศีลธรรมเหนือซัมเนอร์ แม้คณะกรรมาธิการจะให้ความเห็นชอบต่อผลการตรวจสอบ แต่วุฒิสภายังคงคัดค้าน ทำให้แกรนต์ต้องยกเลิกความพยายามต่อไป เพื่อเป็นการตอบโต้ ในเดือนมีนาคม ค.ศ. 1871 แกรนต์ได้ดำเนินการเพื่อให้ซัมเนอร์ถูกปลดจากตำแหน่งประธานคณะกรรมการวุฒิสภาที่มีอำนาจของเขา ข้อโต้แย้งที่เจ็บปวดเกี่ยวกับซานโตโดมิงโกได้บดบังการทูตต่างประเทศของแกรนต์ไป นักวิจารณ์ร้องเรียนเกี่ยวกับการที่แกรนต์พึ่งพาบุคลากรทางทหารในการดำเนินนโยบายของเขา

#### คิวบาและเหตุการณ์เวอร์จิเนียส

นโยบายของอเมริกาภายใต้แกรนต์คือการวางตัวเป็นกลางในช่วงสงครามสิบปี (ค.ศ. 1868–78) ในคิวบา ซึ่งเป็นการต่อสู้เพื่อต่อต้านการปกครองของสเปน ตามคำแนะนำของฟิชและซัมเนอร์ แกรนต์ปฏิเสธที่จะให้การรับรองแก่กลุ่มกบฏ ซึ่งเท่ากับเป็นการรับรองการปกครองอาณานิคมของสเปน ขณะเดียวกันก็เรียกร้องให้มีการเลิกทาสในคิวบา การดำเนินการนี้มีขึ้นเพื่อปกป้องการค้าของอเมริกาและรักษาความสงบสุขกับสเปน

นโยบายที่เปราะบางนี้ถูกทำลายในเดือนตุลาคม ค.ศ. 1873 เมื่อเรือลาดตระเวนของสเปนได้ยึดเรือสินค้า เวอร์จิเนียส (*Virginius*) ซึ่งชักธงชาติสหรัฐ และกำลังบรรทุกเสบียงและผู้คนไปช่วยเหลือการก่อกบฏ ทางการสเปนปฏิบัติกับพวกเขาเยี่ยงโจรสลัด และได้ประหารชีวิตนักโทษ 53 คนโดยไม่มีการไต่สวน รวมถึงชาวอเมริกันแปดคน กัปตันโจเซฟ ฟราย ชาวอเมริกันและลูกเรือของเขาถูกประหารชีวิตและศพของพวกเขาถูกตัดทำลาย ชาวอเมริกันที่โกรธแค้นเรียกร้องให้ทำสงครามกับสเปน แกรนต์จึงสั่งให้เรือรบในกองเรือสหรัฐมุ่งหน้าไปยังคิวบา วันที่ 27 พฤศจิกายน ฟิชบรรลุข้อตกลงทางการทูตซึ่งประธานาธิบดีเอมิลิโอ กัสเตลาร์ อี ริปอลของสเปน แสดงความเสียใจ และส่งมอบเรือเวอร์จิเนียสและนักโทษที่รอดชีวิตคืนให้ สเปนยังได้จ่ายเงิน $80,000 แก่ครอบครัวของชาวอเมริกันที่ถูกประหารชีวิต

#### การค้าเสรีกับฮาวาย

เมื่อเผชิญกับการต่อต้านอย่างหนักจากเดโมแครต แกรนต์และฟิชได้บรรลุข้อตกลงสนธิสัญญาการค้าเสรีกับฮาวายใน ค.ศ. 1875 ซึ่งเป็นการรวมเอาอุตสาหกรรมน้ำตาลของฮาวายเข้าสู่วงจรเศรษฐกิจของสหรัฐ เพื่อให้ข้อตกลงนี้ลุล่วง พระเจ้าคาลาคาอัวได้เสด็จเยือนอย่างเป็นทางการเป็นเวลา 91 วัน ทำให้พระองค์กลายเป็นกษัตริย์องค์แรกที่ทรงราชย์และเสด็จมายังสหรัฐ แม้จะมีการต่อต้านจากเดโมแครตทางใต้ ซึ่งต้องการปกป้องผู้ผลิตข้าวและน้ำตาลของอเมริกา และจากเดโมแครตที่เชื่อว่าสนธิสัญญาดังกล่าวเป็นความพยายามที่จะผนวกเกาะนี้และกล่าวถึงชาวฮาวายว่าเป็นชนชาติที่ "ด้อยกว่า" แต่ร่างกฎหมายที่บังคับใช้สนธิสัญญาก็ผ่านความเห็นชอบจากรัฐสภา

สนธิสัญญานี้อนุญาตให้ผลิตภัณฑ์น้ำตาลและผลิตภัณฑ์อื่น ๆ ที่ปลูกในฮาวายเข้าสู่ตลาดสหรัฐได้อย่างเสรีตั้งแต่เดือนกันยายน ค.ศ. 1876 สหรัฐได้รับพื้นที่ในบริเวณที่รู้จักกันในชื่อปูอูโลอา (Puʻu Loa) เพื่อใช้สร้างฐานทัพเรือซึ่งต่อมาจะเป็นที่รู้จักในชื่อเพิร์ลฮาร์เบอร์ สนธิสัญญานี้นำไปสู่การลงทุนครั้งใหญ่ของชาวอเมริกันในไร่อ้อยในฮาวาย

### นโยบายชนพื้นเมือง

เมื่อแกรนต์เข้ารับตำแหน่งใน ค.ศ. 1869 ชนพื้นเมืองอเมริกันที่มีมากกว่า 250,000 คนของประเทศ อยู่ภายใต้การปกครองของสนธิสัญญา 370 ฉบับ ศรัทธาของแกรนต์มีอิทธิพลต่อนโยบาย "สันติภาพ" ของเขา โดยเชื่อว่า "ผู้สร้าง" ไม่ได้สร้างเผ่าพันธุ์มนุษย์มาบนโลกเพื่อให้ "ผู้ที่แข็งแกร่งกว่า" ทำลาย "ผู้ที่อ่อนแอกว่า" แกรนต์เป็นผู้ที่เชื่อในการผสมกลมกลืน โดยต้องการให้ชนพื้นเมืองอเมริกันรับเอาขนบธรรมเนียม แนวทางปฏิบัติ และภาษาของยุโรปมาใช้ และยอมรับการปกครองแบบประชาธิปไตย อันจะนำไปสู่การเป็นพลเมืองในที่สุด ในพิธีเข้ารับตำแหน่ง ค.ศ. 1869 แกรนต์กล่าวว่า "ข้าพเจ้าจะสนับสนุนแนวทางใด ๆ ต่อพวกเขา ซึ่งโน้มนำไปสู่ความเป็นอารยะ การเปลี่ยนเป็นคริสต์ศาสนิกชนและการเป็นพลเมืองอย่างที่สุด" แกรนต์แต่งตั้งอีลี เอส. พาร์เกอร์ ชาวเซเนกาที่ถูกผสมกลมกลืนเข้ากับวัฒนธรรมยุโรปและเป็นสมาชิกในทีมงานช่วงสงครามของเขา ให้เป็น กรรมาธิการกิจการอินเดียน เป็นชนพื้นเมืองอเมริกันคนแรกที่ดำรงตำแหน่งนี้ สร้างความประหลาดใจให้กับหลายคน

ในเดือนเมษายน ค.ศ. 1869 แกรนต์ลงนามในกฎหมายตั้งคณะกรรมาาธิการกิจการอินเดียนโดยไม่ได้รับค่าจ้างเพื่อลดการทุจริตและดูแลการดำเนินงานตามนโยบาย "สันติภาพ" ของเขา ซึ่งมุ่งเป้าไปที่การแทนที่ผู้ประกอบการที่ทำหน้าที่เป็นตัวแทนดูแลชนพื้นเมืองอเมริกันด้วยมิชชันนารี และเพื่อคุ้มครองชนพื้นเมืองอเมริกันในเขตสงวน และให้ความรู้ด้านการทำฟาร์มแก่พวกเขา

ใน ค.ศ. 1870 ความล้มเหลวในนโยบายของแกรนต์เกิดขึ้นจากการสังหารหมู่ที่มาเรียส ทำให้เกิดความไม่พอใจในสาธารณะ ใน ค.ศ. 1871 แกรนต์ยุติระบบสนธิสัญญาของชนเผ่าที่เป็นเอกราช โดยกำหนดตามกฎหมายให้ชนพื้นเมืองอเมริกันแต่ละคนถือเป็นผู้อยู่ในปกครองของรัฐบาลกลาง นโยบายของแกรนต์ถูกบั่นทอนลงจากการลาออกของพาร์เกอร์ใน ค.ศ. 1871 การต่อสู้ภายในระหว่างตัวแทนทางศาสนาจากนิกายต่าง ๆ และผลประโยชน์ทางเศรษฐกิจที่หยั่งรากลึก อย่างไรก็ตาม สงครามอินเดียนโดยรวมลดลงในช่วงวาระแรกของแกรนต์ และในวันที่ 1 ตุลาคม ค.ศ. 1872 พลตรี โอลิเวอร์ โอติส ฮาวเวิร์ด ได้เจรจาสันติภาพกับโคชีส ผู้นำเผ่าอะแพชี วันที่ 28 ธันวาคม ค.ศ. 1872 เกิดความล้มเหลวอีกครั้ง เมื่อนายพลจอร์จ ครุกและกองทหารม้าที่ 5 ได้ สังหารหมู่ชาวอินเดียนอะแพชีเผ่ายาวาไพประมาณ 75 คนที่ถ้ำสเกเลตัน รัฐแอริโซนา

วันที่ 11 เมษายน ค.ศ. 1873 พลตรี เอ็ดเวิร์ด แคนบี ถูกสังหารในแคลิฟอร์เนียตอนเหนือโดยคินต์พูอาช ผู้นำเผ่าโมด็อก แกรนต์สั่งให้ยับยั้งการตอบโต้ กองทัพได้จับกุมคินต์พูอาชและผู้ติดตามของเขา ซึ่งถูกตัดสินว่ามีความผิดในการฆาตกรรมแคนบีและถูกแขวนคอในวันที่ 3 ตุลาคม ขณะที่ชาวโมด็อกที่เหลือถูกย้ายไปยังดินแดนอินเดียน การเริ่มต้นของสงครามอินเดียนถูกกำหนดให้เป็นเหตุการณ์นี้

ใน ค.ศ. 1874 กองทัพได้เอาชนะเผ่าโคแมนชีในยุทธการที่พาโลดูโรแคนยอน บังคับให้พวกเขาไปตั้งถิ่นฐานที่เขตสงวนฟอร์ตซิลล์ใน ค.ศ. 1875 แกรนต์ยับยั้งโดยเก็บเรื่องไว้ที่จะที่จะคุ้มครองไบซันใน ค.ศ. 1874 แต่กลับสนับสนุนโคลัมบัส เดลาโน รัฐมนตรีมหาดไทย ซึ่งเชื่ออย่างถูกต้องว่าการฆ่าไบซันจะบีบให้ชาวอินเดียนในที่ราบอินเดียนต้องละทิ้งวิถีชีวิตเร่ร่อนของพวกเขา ในเดือนเมษายน ค.ศ. 1875 เกิดความล้มเหลวอีกครั้ง: กองทัพสหรัฐสังหารชาวอินเดียนเผ่าไชแอนน์ 27 คน ในรัฐแคนซัส

ด้วยแรงดึงดูดของทองคำที่ถูกค้นพบในแบล็กฮิลส์และแรงผลักดันไปทางตะวันตกของแนวคิดเทพลิขิต ผู้ตั้งถิ่นฐานผิวขาวได้บุกรุกเข้าไปในดินแดนที่ได้รับการคุ้มครองของเผ่าซู เรด คลาวด์ จำใจเข้าสู่การเจรจาในวันที่ 26 พฤษภาคม ค.ศ. 1875 แต่หัวหน้าเผ่าซูคนอื่น ๆ เตรียมพร้อมสำหรับสงคราม แกรนต์บอกผู้นำเผ่าซูให้ "จัดการเพื่อให้คนผิวขาวสามารถเข้าไปในแบล็กฮิลส์ได้" และบุตรหลานของพวกเขาจะเข้าโรงเรียน พูดภาษาอังกฤษ และเตรียมพร้อม "สำหรับชีวิตของคนผิวขาว"

วันที่ 3 พฤศจิกายน ค.ศ. 1875 ตามคำแนะนำจากเชอริแดน แกรนต์ตกลงจะไม่บังคับใช้มาตรการกีดกันคนงานเหมืองออกจากแบล็กฮิลส์ บังคับให้ชนพื้นเมืองอเมริกันต้องไปอยู่ในเขตสงวนซู เชอริแดนแจ้งแกรนต์ว่ากองทัพสหรัฐมีกำลังพลไม่เพียงพอและดินแดนที่เกี่ยวข้องกว้างใหญ่ไพศาล ต้องใช้ทหารจำนวนมาก

ในช่วงมหาสงครามซูที่เริ่มต้นขึ้นหลังซิตติง บูลล์ปฏิเสธจะย้ายไปยังพื้นที่ของหน่วยงาน นักรบนำโดยเครซี ฮอร์สได้สังหารหมู่จอร์จ อาร์มสตรอง คัสเตอร์และลูกน้องของเขาที่ยุทธการที่ลิตเทิลบิกฮอร์น ผู้ตั้งถิ่นฐานผิวขาวที่โกรธแค้นเรียกร้องให้มีการตอบแทน แกรนต์ตำหนิคัสเตอร์ต่อสื่อมวลชน โดยกล่าวว่า "ข้าพเจ้าถือว่าการสังหารหมู่คัสเตอร์เป็นการสังเวยทหาร ซึ่งเกิดจากตัวคัสเตอร์เอง เป็นสิ่งที่ไร้ความจำเป็นอย่างสิ้นเชิง" ในเดือนกันยายนและตุลาคม ค.ศ. 1876 แกรนต์ชักชวนให้ชนเผ่าต่าง ๆ สละสิทธิ์ในแบล็กฮิลส์ รัฐสภาให้สัตยาบันข้อตกลงดังกล่าวสามวันก่อนที่แกรนต์จะพ้นจากตำแหน่งใน ค.ศ. 1877

แม้จะมีความพยายามในนโยบายสันติภาพของแกรนต์ แต่ก็มีการสู้รบกับชนพื้นเมืองอเมริกันเกิดขึ้นมากกว่า 200 ครั้ง ในช่วงสมัยประธานาธิบดีของเขา นโยบายสันติภาพของแกรนต์ยังคงอยู่รอดหลังการเสียชีวิตของคัสเตอร์ แม้กระทั่งหลังแกรนต์พ้นจากตำแหน่งใน ค.ศ. 1877 นโยบายเกี่ยวกับชาวอินเดียนยังคงอยู่ภายใต้กระทรวงมหาดไทยแทนที่จะเป็นกระทรวงการสงคราม นโยบายนี้ถูกมองว่าเป็นมนุษยธรรมสำหรับสมัยนั้นแต่ต่อมาถูกวิพากษ์วิจารณ์ว่าไม่คำนึงวัฒนธรรมของชนเผ่า

### การเลือกตั้ง ค.ศ. 1872 และวาระที่สอง

ริพับลิกันเสรีนิยม ซึ่งประกอบด้วยนักปฏิรูป ผู้สนับสนุนพิกัดอัตราศุลกากรต่ำ และผู้ต่อต้านการดำเนินคดีกับแคลนของแกรนต์ ได้แยกตัวออกจากแกรนต์และพรรคริพับลิกัน กลุ่มเสรีนิยมไม่พอใจที่แกรนต์เป็นพันธมิตรกับวุฒิสมาชิกไซมอน แคเมอรอนและรอสโค คอนคลิง ซึ่งถูกมองว่าเป็นนักการเมืองที่แสวงผลประโยชน์จากการแต่งตั้งตำแหน่ง

ใน ค.ศ. 1872 เสรีนิยมได้เสนอชื่อโฮเรซ กรีลีย์ บรรณาธิการหนังสือพิมพ์ *New York Tribune* และศัตรูของแกรนต์ เป็นประธานาธิบดี และบี. แกรตซ์ บราวน์ ผู้ว่าการรัฐมิสซูรี เป็นรองประธานาธิบดี เสรีนิยมประณามลัทธิแกรนต์ (Grantism) การทุจริต และความไร้ประสิทธิภาพ พร้อมทั้งเรียกร้องให้ถอนทหารรัฐบาลกลางออกจากภาคใต้ ให้มีการทดสอบความรู้สำหรับผู้มีสิทธิเลือกตั้งผิวดำ และให้นิรโทษกรรมแก่ฝ่ายสมาพันธรัฐ เดโมแครตได้รับรองบัตรเลือกตั้งกรีลีย์-บราวน์และนโยบายของพรรคเสรีนิยม กรีลีย์ผลักดันประเด็นที่ว่ารัฐบาลของแกรนต์ล้มเหลวและทุจริต

ริพับลิกันเสนอชื่อแกรนต์เพื่อลงสมัครรับเลือกตั้งใหม่ โดยมีวุฒิสมาชิกเฮนรี วิลสันจากแมสซาชูเซตส์ เป็นผู้ได้รับการเสนอชื่อเป็นรองประธานาธิบดี ริพับลิกันหยิบยืมนโยบายจากเสรีนิยมมาใช้ด้วยความหลักแหลม รวมถึง "การนิรโทษกรรมวงกว้าง การลดพิกัดอัตราศุลกากร และการยอมรับการปฏิรูประบบรัฐการพลเรือน" แกรนต์ลดภาษีศุลกากร ให้นิรโทษกรรมแก่ฝ่ายสมาพันธรัฐ และนำระบบคุณธรรมในการรับรัฐการพลเรือนมาใช้ ซึ่งทำให้ฝ่ายค้านเป็นกลาง เพื่อเอาใจขบวนการเรียกร้องสิทธิการออกเสียงเลือกตั้งของสตรีที่กำลังเติบโต นโยบายของริพับลิกันระบุว่าสิทธิสตรีจะได้รับการปฏิบัติด้วย "ความเคารพพิจารณา" ในประเด็นนโยบายภาคใต้ กรีลีย์สนับสนุนให้รัฐบาลท้องถิ่นอยู่ภายใต้การควบคุมของคนผิวขาว ขณะที่แกรนต์สนับสนุนการคุ้มครองคนผิวดำโดยรัฐบาลกลาง แกรนต์ได้รับการสนับสนุนจากเฟรเดอริก ดักลาส นักเลิกทาสที่มีชื่อเสียง และนักปฏิรูปชนพื้นเมืองอเมริกัน

แกรนต์ชนะการเลือกตั้งซ้ำอย่างง่ายดาย ต้องขอบคุณการดำเนินคดีกับแคลนของรัฐบาลกลาง เศรษฐกิจที่แข็งแกร่ง การลดหนี้ และการลดพิกัดอัตราศุลกากรและภาษี เขาได้รับคะแนนเสียงร้อยละ 56 และได้รับชัยชนะอย่างท่วมท้นในคณะผู้เลือกตั้ง (286 ต่อ 66) ชาวแอฟริกันอเมริกันส่วนใหญ่ในภาคใต้ลงคะแนนให้แกรนต์ ในขณะที่การต่อต้านของเดโมแครตยังคงเป็นไปอย่างสงบ แกรนต์แพ้ในหกอดีตรัฐทาสที่ต้องการให้ยุติการบูรณะ เขาประกาศว่าชัยชนะครั้งนี้เป็นการพิสูจน์ความบริสุทธิ์ส่วนตัว แต่รู้สึกถูกกลุ่มเสรีนิยมหักหลัง

แกรนต์เข้าพิธีสาบานตนโดยแซลมอน พี. เชสเมื่อวันที่ 4 มีนาคม ค.ศ. 1873 ในสุนทรพจน์เข้ารับตำแหน่งวาระที่สอง เขาเน้นย้ำถึงสิ่งที่เขาถือเป็นประเด็นหลัก: เสรีภาพและความเป็นธรรมสำหรับชาวอเมริกันทุกคนและผลประโยชน์ของการเป็นพลเมืองสำหรับทาสที่ได้รับการปลดปล่อย แกรนต์สรุปสุนทรพจน์ของเขาว่า: "ความพยายามของข้าพเจ้าในอนาคตจะมุ่งไปที่การฟื้นฟูความรู้สึกที่ดีระหว่างส่วนต่าง ๆ ที่แตกต่างกันในประชาคมร่วมกันของเรา" วิลสันเสียชีวิตขณะดำรงตำแหน่งในวันที่ 22 พฤศจิกายน ค.ศ. 1875 ด้วยการสูญเสียวิลสัน แกรนต์จึงต้องพึ่งพาคำแนะนำของฟิชมากกว่าที่เคย

### วิกฤตการณ์การเงิน ค.ศ. 1873 และการสูญเสียการควบคุมสภาผู้แทนราษฎร
แกรนต์ลงนามในรัฐบัญญัติการผลิตเหรียญ ค.ศ. 1873 ซึ่งมีผลยุติพื้นฐานทางกฎหมายสำหรับมาตรฐานโลหะคู่ รัฐบัญญัติการผลิตเหรียญนี้ได้ยกเลิกเหรียญดอลลาร์เงินมาตรฐานและกำหนดให้เหรียญดอลลาร์ทองคำเป็นมาตรฐานทางการเงิน และเนื่องจากปริมาณทองคำไม่ได้เพิ่มขึ้นรวดเร็วเท่ากับการเพิ่มขึ้นของประชากร ผลที่ตามมาคือภาวะเงินฝืด กลุ่มสนับสนุนเงิน ซึ่งต้องการให้มีเงินหมุนเวียนมากขึ้นเพื่อเพิ่มราคาที่เกษตรกรได้รับ ได้ประณามการเคลื่อนไหวนี้ว่าเป็น "อาชญากรรมแห่งปี 1873" โดยอ้างว่าภาวะเงินฝืดทำให้ภาระหนี้สินของเกษตรกรหนักหนาขึ้น

ความวุ่นวายทางเศรษฐกิจกลับมาอีกครั้งในวาระที่สองของแกรนต์ ในเดือนกันยายน ค.ศ. 1873 บริษัทเจย์คุกแอนด์คอมพานี (Jay Cooke & Company) บริษัทนายหน้าในนิวยอร์กได้ล้มละลาย หลังล้มเหลวในการขายพันธบัตรทั้งหมดที่ออกโดยบริษัททางรถไฟนอร์เทิร์นแปซิฟิก (Northern Pacific Railway) ธนาคารและบริษัทนายหน้าอื่น ๆ ที่ถือหุ้นและพันธบัตรของการรถไฟก็ประสบความหายนะเช่นกัน แกรนต์ซึ่งมีความรู้ด้านการเงินน้อย ได้เดินทางไปยังนิวยอร์กเพื่อปรึกษาหารือกับนักธุรกิจชั้นนำเกี่ยวกับวิธีแก้ไขวิกฤต ซึ่งเป็นที่รู้จักในชื่อวิกฤตการณ์การเงิน ค.ศ. 1873 แกรนต์เชื่อว่าวิกฤตการณ์นี้เป็นเพียงความผันผวนทางเศรษฐกิจเหมือนกับการล่มสลายของกลุ่มค้าทองคำใน ค.ศ. 1869 เขาสั่งให้กระทรวงการคลังซื้อพันธบัตรรัฐบาลมูลค่า $10 ล้าน ซึ่งช่วยระงับความตื่นตระหนก แต่ภาวะเศรษฐกิจตกต่ำยาวนานได้แผ่ปกคลุมไปทั่วประเทศ บริษัททางรถไฟแปดสิบเก้าแห่งจาก 364 แห่งทั่วประเทศต้องล้มละลาย

ใน ค.ศ. 1874 ด้วยความหวังว่าเงินเฟ้อจะกระตุ้นเศรษฐกิจ รัฐสภาได้ผ่านร่างกฎหมายเฟอร์รี (Ferry Bill) เกษตรกรและชนชั้นแรงงานจำนวนมากเห็นด้วยกับร่างกฎหมายนี้ ซึ่งจะเพิ่มธนบัตรหลังเขียวมูลค่า $64 ล้านเข้าสู่ระบบหมุนเวียน แต่ธนาคารในภาคตะวันออกบางแห่งคัดค้านเพราะจะทำให้ค่าเงินดอลลาร์อ่อนลง เบลแนป, วิลเลียมส์ และเดลาโนแจ้งต่อแกรนต์ว่าการยับยั้งจะส่งผลเสียต่อริพับลิกันในการเลือกตั้งเดือนพฤศจิกายน แกรนต์เชื่อว่าร่างกฎหมายนี้จะทำลายความน่าเชื่อถือของชาติและยับยั้งกฎหมายดังกล่าวแม้จะมีการคัดค้าน แกรนต์ใช้สิทธิยับยั้งนี้ทำให้เขาอยู่ในฝ่ายอนุรักษนิยมของริพับลิกัน และเป็นการเริ่มต้นความมุ่งมั่นของพรรคต่อเงินดอลลาร์ที่หนุนด้วยทองคำ ต่อมา แกรนต์กดดันให้รัฐสภาผ่านร่างกฎหมายเพื่อเสริมค่าเงินดอลลาร์โดยการลดจำนวนธนบัตรหลังเขียวที่หมุนเวียนลงอย่างค่อยเป็นค่อยไป เมื่อเดโมแครตได้รับเสียงข้างมากในสภาผู้แทนราษฎรหลังการเลือกตั้ง ค.ศ. 1874 รัฐสภาชุดเก่าของริพับลิกันที่กำลังจะหมดวาระก็ได้ดำเนินการดังกล่าวก่อนที่เดโมแครตจะเข้ารับตำแหน่ง วันที่ 14 มกราคม ค.ศ. 1875 แกรนต์ลงนามในรัฐบัญญัติการกลับมาใช้เงินตราโลหะ ซึ่งกำหนดให้ลดธนบัตรหลังเขียวที่อนุญาตให้หมุนเวียนและประกาศว่าจะมีการไถ่ถอนธนบัตรเหล่านั้นเป็นทองคำ เริ่มตั้งแต่วันที่ 1 มกราคม ค.ศ. 1879

### การปฏิรูปและเรื่องอื้อฉาว

เศรษฐกิจหลังสงครามกลางเมืองนำมาซึ่งความมั่งคั่งทางอุตสาหกรรมขนาดใหญ่และการขยายตัวของรัฐบาล การเก็งกำไร การใช้ชีวิตที่ฟุ่มเฟือย และการทุจริตในสำนักงานของรัฐบาลกลางมีอยู่ดาษดื่น ทุกหน่วยงานบริหารภายใต้แกรนต์ถูกสอบสวนโดยรัฐสภา โดยพื้นฐานแล้วแกรนต์เป็นคนซื่อสัตย์ ไว้ใจผู้อื่น เชื่อง่าย และมีความภักดีต่อเพื่อนฝูง การตอบสนองต่อการกระทำผิดของเขานั้นผสมปนเปกัน: บางครั้งก็แต่งตั้งผู้ปฏิรูปคณะรัฐมนตรีบางครั้งก็ปกป้องผู้กระทำผิด

ในวาระแรก แกรนต์แต่งตั้งเจค็อบ ดี. ค็อกซ์ เป็นรัฐมนตรีมหาดไทย ซึ่งได้นำการปฏิรูประบบรัฐการพลเรือนมาใช้ รวมถึงการไล่เสมียนที่ไม่มีคุณสมบัติออก วันที่ 3 ตุลาคม ค.ศ. 1870 ค็อกซ์ลาออกหลังมีข้อพิพาทกับแกรนต์เกี่ยวกับการจัดการข้อเรียกร้องด้านเหมืองแร่ โดยได้รับอนุญาตจากรัฐสภาเมื่อวันที่ 3 มีนาคม ค.ศ. 1871 แกรนต์ได้ตั้งและแต่งตั้งคณะกรรมาธิการข้ารัฐการพลเรือนชุดแรก คณะกรรมาธิการของแกรนต์ได้สร้างกฎสำหรับการสอบแข่งขันเพื่อแต่งตั้ง ยุติการประเมินทางการเมืองภาคบังคับ และจัดตำแหน่งออกเป็นระดับต่าง ๆ

ในเดือนพฤศจิกายน ค.ศ. 1871 ทอมัส เมอร์ฟี ผู้ซึ่งแกรนต์แต่งตั้งให้เป็นเจ้าหน้าที่จัดเก็บภาษีของนิวยอร์กได้ลาออก แกรนต์แทนที่เขาด้วยเชสเตอร์ เอ. อาเทอร์ ผู้ซึ่งนำการปฏิรูปของเบาต์เวลมาใช้ คณะกรรมการวุฒิสภาสอบสวนสำนักงานศุลกากรนิวยอร์กใน ค.ศ. 1872 เจ้าหน้าที่จัดเก็บภาษีที่แกรนต์แต่งตั้งคนก่อน ๆ ได้แก่ เมอร์ฟีและโมเสส เอช. กรินเนล ได้เรียกเก็บค่าธรรมเนียมที่สูงลิ่วสำหรับพื้นที่คลังสินค้า โดยไม่มีข้อกำหนดทางกฎหมายในการแสดงรายการสินค้า สิ่งนี้ทำให้แกรนต์ไล่จอร์จ เค. ลีต เจ้าของคลังสินค้าออก ฐานที่ยักยอกค่าธรรมเนียมการขนส่งที่สูงเกินควร การปฏิรูปขอเบาต์เวลรวมถึงการบันทึกบัญชีที่เข้มงวดขึ้นและกำหนดให้เก็บสินค้าไว้ที่ท่าเรือของบริษัท แกรนต์สั่งให้อัยการสูงสุด จอร์จ เอช. วิลเลียมส์ และรัฐมนตรีคลังเบาต์เวลดำเนินคดีกับบุคคลที่รับและจ่ายสินบน

วันที่ 3 มีนาคม ค.ศ. 1873 แกรนต์ลงนามในรัฐบัญญัติการจัดสรรงบประมาณที่เพิ่มค่าตอบแทนแก่เจ้าหน้าที่รัฐบาลกลาง สมาชิกรัฐสภา (ย้อนหลัง) ตุลาการ และประธานาธิบดี เงินเดือนประจำปีของแกรนต์เพิ่มขึ้นเป็นสองเท่าเป็น $50,000 นักวิจารณ์เยาะเย้ยการจ่ายเงินย้อนหลังสองปีจำนวน $4,000 สำหรับสมาชิกรัฐสภาแต่ละคน และกฎหมายดังกล่าวถูกยกเลิกไปบางส่วน แกรนต์ยังคงได้รับเงินเดือนที่เพิ่มขึ้นซึ่งเขาต้องการอย่างมาก ในขณะที่ชื่อเสียงของเขายังคงไม่เสียหาย

ใน ค.ศ. 1872 แกรนต์ลงนามในรัฐบัญญัติที่ยุติสัญญาส่วนแบ่ง (การเก็บภาษี) ส่วนบุคคล แต่มีส่วนพ่วงท้ายที่อนุญาตให้มีสัญญาเพิ่มได้อีกสามฉบับ รัฐมนตรีช่วยของเบาต์เวล วิลเลียม เอ. ริชาร์ดสัน ได้ว่าจ้างจอห์น บี. แซนบอร์น ให้ติดตาม "บุคคลและบริษัท" ที่ถูกกล่าวหาว่าเลี่ยงภาษี แซนบอร์นเก็บภาษีได้อย่างเข้มข้นถึง $213,000 ในขณะที่แบ่งเงิน $156,000 ให้แก่ผู้อื่น รวมถึงริชาร์ดสัน และคณะกรรมการรณรงค์หาเสียงของพรรคริพับลิกัน ระหว่างการสอบสวนของรัฐสภา ค.ศ. 1874 ริชาร์ดสันปฏิเสธการมีส่วนเกี่ยวข้อง แต่แซนบอร์นกล่าวว่าเขาได้พบกับริชาร์ดสันเกี่ยวกับสัญญาดังกล่าว รัฐสภาประณามท่าทีปล่อยปละละเลยของริชาร์ดสันอย่างรุนแรง แกรนต์แต่งตั้งริชาร์ดสันเป็นผู้พิพากษาศาลเรียกร้องสิทธิ์และแทนที่เขาด้วยนักปฏิรูป เบนจามิน บริสโตว์ ในเดือนมิถุนายน แกรนต์และรัฐสภาได้ยกเลิกระบบส่วนแบ่ง

บริสโตว์กระชับการบังคับใช้กฎหมายของหน่วยงานสอบสวนของกระทรวงการคลัง นำการปฏิรูประบบรัฐการพลเรือนมาใช้ และไล่ผู้ถูกแต่งตั้งที่ทุจริตหลายร้อยคนออก บริสโตว์พบว่าใบเสร็จรับเงินของกระทรวงการคลังมีจำนวนต่ำ และเริ่มการสอบสวนที่เปิดโปงวงแหวนวิสกี้ (Whiskey Ring) ที่ฉาวโฉ่ ซึ่งเกี่ยวข้องกับการสมรู้ร่วมคิดระหว่างผู้กลั่นกับเจ้าหน้าที่กระทรวงการคลังเพื่อเลี่ยงภาษีมูลค่านับล้าน ในช่วงกลางเดือนเมษายน บริสโตว์แจ้งให้แกรนต์ทราบเรื่องวงแหวนนี้ วันที่ 10 พฤษภาคม บริสโตว์จู่โจมอย่างหนักและทำลายวงแหวนดังกล่าว พนักงานศาลของรัฐบาลกลางบุกค้นโรงงาน 32 แห่งทั่วประเทศ นำไปสู่การตัดสินลงโทษ 110 ครั้ง และค่าปรับ $3,150,000

แกรนต์แต่งตั้งเดวิด ไดเออร์ ตามคำแนะนำของบริสโตว์ ให้เป็นอัยการรัฐบาลกลางเพื่อดำเนินคดีกับวงแหวนดังกล่าวในเซนต์หลุยส์ ซึ่งได้ฟ้องร้องนายพลจอห์น แมกดอนัลด์ เพื่อนของแกรนต์ ผู้ตรวจการกรมสรรพากร แกรนต์เห็นด้วยกับการสอบสวนของบริสโตว์ โดยเขียนในจดหมายว่า "อย่าปล่อยให้คนผิดคนไหนเล็ดรอดไปได้..." การสอบสวนของบริสโตว์พบว่าแบ็บค็อกได้รับเงินสินบน และแบ็บค็อกได้แอบเตือนแมกดอนัลด์ ซึ่งเป็นหัวหน้าใหญ่ของวงแหวน ถึงเรื่องการสอบสวนลับ ๆ วันที่ 22 พฤศจิกายน คณะลูกขุนตัดสินว่าแมกดอนัลด์มีความผิด วันที่ 9 ธันวาคม แบ็บค็อกถูกฟ้องร้อง แกรนต์ปฏิเสธการเชื่อในความผิดของแบ็บค็อกและพร้อมจะเป็นพยานเข้าข้างแบ็บค็อก แต่ฟิชเตือนว่าการทำเช่นนั้นจะทำให้แกรนต์อยู่ในสถานะน่าอับอายในการเป็นพยานต่อต้านคดีที่ฝ่ายบริหารของเขาเองเป็นผู้ดำเนินคดี แทนที่จะทำเช่นนั้น วันที่ 12 กุมภาพันธ์ ค.ศ. 1876 แกรนต์ได้ให้การเป็นลายลักษณ์อักษรเพื่อแก้ต่างให้แบ็บค็อก โดยแสดงความมั่นใจในเลขานุการของเขาว่า "ไม่สั่นคลอน" คำให้การของแกรนต์ทำให้เสียงวิพากษ์วิจารณ์ที่แข็งกร้าวที่สุดเท่านั้นที่ยังคงดังอยู่

คณะลูกขุนในเซนต์หลุยส์ตัดสินให้แบ็บค็อกพ้นผิด และแกรนต์อนุญาตให้เขายังคงอยู่ที่ทำเนียบขาว อย่างไรก็ตาม หลังการที่แบ็บค็อกถูกฟ้องร้องในคดีวางแผนใส่ร้ายนักปฏิรูปในวอชิงตันที่เรียกว่าแผนสมคบคิดลักตู้นิรภัย (Safe Burglary Conspiracy) แกรนต์ได้ไล่เขาออก แบ็บค็อกยังคงรักษาตำแหน่งผู้กำกับอาคารสาธารณะในวอชิงตันไว้ได้

กระทรวงมหาดไทยภายใต้รัฐมนตรีโคลัมบัส เดลาโน ซึ่งแกรนต์แต่งตั้งให้มาแทนค็อกซ์ เต็มไปด้วยการฉ้อโกงและการทุจริต ข้อยกเว้นคือการกำกับดูแลอุทยานแห่งชาติเยลโลว์สโตนที่มีประสิทธิภาพของเดลาโน แกรนต์จำใจต้องบีบให้เดลาโนลาออก ซิลัส รีด เจ้าพนักงานรังวัด ได้จัดทำสัญญาที่ทุจริตซึ่งเป็นประโยชน์ต่อจอห์น ดเดลาโน บุตรชายของเดลาโน รัฐมนตรีมหาดไทยคนต่อมาของแกรนต์ ซาคาไรอาห์ แชนด์เลอร์ ซึ่งเข้ารับตำแหน่งต่อจากเดลาโนใน ค.ศ. 1875 ได้นำการปฏิรูปมาใช้ ไล่เจ้าหน้าที่ทุจริตออก และยุติการแสวงผลกำไรที่มิชอบด้วยกฎหมาย เมื่อแกรนต์ได้รับแจ้งจากนายไปรษณีย์ใหญ่ มาร์แชล จีเวล เกี่ยวกับการสอบสวนที่อาจเกิดขึ้นโดยรัฐสภาในเรื่องอื้อฉาวเกี่ยวกับการกรรโชกที่เกี่ยวข้องกับภรรยาของอัยการสูงสุด จอร์จ เอช. วิลเลียมส์ แกรนต์ได้ไล่วิลเลียมส์ออก และแต่งตั้งนักปฏิรูป เอ็ดเวิดส์ เพียร์พอนต์ การแต่งตั้งคณะรัฐมนตรีคนใหม่ของแกรนต์ทำให้นักปฏิรูปพอใจได้ชั่วคราว

หลังเดโมแครตเข้าควบคุมสภาผู้แทนราษฎรใน ค.ศ. 1875 การทุจริตในหน่วยงานรัฐบาลกลางก็ถูกเปิดโปงมากขึ้น เรื่องอื้อฉาวที่สร้างความเสียหายมากที่สุดเกี่ยวข้องกับรัฐมนตรีสงคราม วิลเลียม ดับเบิลยู. เบลแนป ซึ่งรับสินบนรายไตรมาสจากการค้าที่ฟอร์ตซิลล์ เขาลาออกในเดือนกุมภาพันธ์ ค.ศ. 1876 เบลแนปถูกสภาผู้แทนราษฎรฟ้องให้ถอดถอนจากตำแหน่งแต่พ้นผิดโดยวุฒิสภา ออร์วิล น้องชายของแกรนต์ ได้ตั้ง "หุ้นส่วนเงียบ" และได้รับสินบนจากสถานีการค้าสี่แห่ง รัฐสภาพบว่ารัฐมนตรีทหารเรือโรบสันได้รับสินบนจากผู้รับเหมาของกองทัพเรือ แต่ไม่มีการร่างญัตติถอดถอนออกจากตำแหน่ง ในสุนทรพจน์ประจำปีของเขาเมื่อวันที่ 5 ธันวาคม ค.ศ. 1876 แกรนต์กล่าวขอโทษประเทศชาติว่า: "ความล้มเหลวที่เกิดขึ้นเป็นความผิดพลาดในการตัดสินใจ ไม่ใช่ความตั้งใจ"

### การเลือกตั้ง ค.ศ. 1876

การละทิ้งนโยบายการบูรณะมีบทบาทสำคัญในการเลือกตั้งปี ค.ศ. 1876 การสอบสวนการทุจริตที่เพิ่มขึ้นโดยสภาผู้แทนราษฎร ภายใต้การควบคุมของเดโมแครต ทำลายความน่าเชื่อถือในการดำรงตำแหน่งประธานาธิบดีของแกรนต์ แกรนต์ไม่ได้ลงสมัครรับเลือกตั้งเป็นสมัยที่สาม ขณะที่ริพับลิกันได้เลือกผู้ว่าการรัทเทอร์ฟอร์ด บี. เฮส์ แห่งรัฐโอไฮโอ ซึ่งเป็นนักปฏิรูป ในการประชุมใหญ่ของพรรค เดโมแครตได้เสนอชื่อผู้ว่าการซามูเอล เจ. ทิลเดิน แห่งรัฐนิวยอร์ก ความผิดปกติในการลงคะแนนเสียงในสามรัฐทางใต้ทำให้ผลการเลือกตั้งยังคงไม่แน่นอนเป็นเวลาหลายเดือน

แกรนต์แจ้งต่อรัฐสภาให้แก้ปัญหาผ่านกระบวนการทางกฎหมายและยืนยันกับทั้งสองฝ่ายว่าเขาจะไม่ใช้กองทัพเพื่อบังคับผลลัพธ์ เว้นแต่จะระงับความรุนแรง วันที่ 29 มกราคม ค.ศ. 1877 เขาลงนามในกฎหมายจัดตั้งคณะกรรมาธิการการเลือกตั้ง ซึ่งตัดสินให้เฮส์ได้รับเลือกเป็นประธานาธิบดี เพื่อป้องกันการประท้วงของเดโมแครต ริพับลิกันจึงตกลงในข้อประนีประนอม ค.ศ. 1877 ซึ่งมีการถอนทหารชุดสุดท้ายออกจากเมืองหลวงทางใต้ เมื่อการบูรณะถึงจุดสิ้นสุด จึงเป็นจุดเริ่มต้นของการแบ่งแยกแบบจิมโครว์เป็นเวลา 80 ปี "ท่าทีสงบ" ของแกรนต์ตลอดวิกฤตการณ์การเลือกตั้งได้ช่วยบรรเทาความไม่สงบของประเทศ

## หลังการดำรงตำแหน่งประธานาธิบดี (ค.ศ. 1877–1885)

หลังออกจากทำเนียบขาว แกรนต์กล่าวว่าเขา "ไม่เคยมีความสุขเท่านี้มาก่อนในชีวิต" ครอบครัวแกรนต์เดินทางออกจากวอชิงตันไปยังนิวยอร์ก เพื่อร่วมงานการให้กำเนิดบุตรของเนลลี ลูกสาวของพวกเขา พวกเขาเรียกตัวเองว่า "waifs" (คนจรจัด/คนไร้บ้าน) ครอบครัวแกรนต์ได้เดินทางไปซินซินแนติ เซนต์หลุยส์ ชิคาโก และกาเลนา โดยที่ยังไม่มีความคิดที่ชัดเจนว่าจะไปตั้งรกรากอยู่ที่ใด

### การเดินทางรอบโลกและการทูต

แกรนต์และภรรยาออกเดินทางรอบโลกเป็นเวลาประมาณสองปีครึ่งโดยใช้เงิน $25,000 (เทียบเท่า $ ในปี ) ที่ได้จากการชำระบัญชีการลงทุนในบริษัทเหมืองแร่ที่ตั้งอยู่ในรัฐเนวาดา วันที่ 16 พฤษภาคม แกรนต์และภรรยาออกเดินทางไปยังประเทศอังกฤษโดยเรือเอสเอส อินดีแอนา (SS *Indiana*) ระหว่างการเดินทางเที่ยวรอบโลกนั้น ทั้งสองได้แวะพักในยุโรป แอฟริกา อินเดีย ตะวันออกกลาง และตะวันออกไกล และได้พบปะกับบุคคลสำคัญผู้ทรงเกียรติ เช่น สมเด็จพระราชินีนาถวิกตอเรีย, ซาร์อเล็กซานเดอร์ที่ 2, สมเด็จพระสันตะปาปาเลโอที่ 13, อ็อทโท ฟ็อน บิสมาร์ค, หลี่ หงจาง, และจักรพรรดิเมจิ 

นอกจากนี้ แกรนต์และภรรยายังได้เข้าเฝ้าฯ พระบาทสมเด็จพระจุลจอมเกล้าเจ้าอยู่หัว ณ พระที่นั่งอนันตสมาคม (หลังเดิม) ภายในพระบรมมหาราชวัง โดยบรรยายว่าทรงเป็นพระมหากษัตริย์ผู้ว่องไว กระฉับกระเฉง และปราดเปรื่องอย่างลึกซึ้ง จากนั้นได้พำนักในสยามเป็นเวลาหนึ่งสัปดาห์ก่อนออกเดินทางต่อไปยังโคชินไชนาของฝรั่งเศส (เวียดนาม) ในเวลาต่อมา

เพื่อเป็นการแสดงความเคารพต่อแกรนต์คณะบริหารเฮส์ได้อำนวยความสะดวกด้านการเดินทางแก่คณะเดินทางของเขาโดยเรือของกองทัพเรือสหรัฐถึงสามลำ: ได้แก่ การเดินทางห้าเดือนในทะเลเมดิเตอร์เรเนียนด้วยเรือยูเอสเอส แวนเดเลีย (USS *Vandalia*) การเดินทางจากฮ่องกงไปยังประเทศจีนด้วยเรือยูเอสเอส อาชูเอโลต์ (USS *Ashuelot*) และจากประเทศจีนไปยังญี่ปุ่นด้วยเรือยูเอสเอส ริชมอนด์ (USS *Richmond*) คณะบริหารเฮส์ยังสนับสนุนให้แกรนต์รับบทบาทเป็นทูตอย่างไม่เป็นทางการในที่สาธารณะและเสริมสร้างผลประโยชน์ของอเมริกาในต่างประเทศระหว่างการเดินทาง ด้วยความคิดถึงบ้าน แกรนต์และภรรยาจึงออกจากญี่ปุ่นด้วยเรือเอสเอส ซิตีออฟโตเกียว (SS *City of Tokio*) และขึ้นฝั่งที่ซานฟรานซิสโกในวันที่ 20 กันยายน ค.ศ. 1879 โดยมีฝูงชนจำนวนมากมาต้อนรับด้วยเสียงเชียร์ การเดินทางรอบโลกของแกรนต์แสดงให้ยุโรปและเอเชียเห็นว่าสหรัฐเป็นชาติมหาอำนาจระดับโลกที่กำลังเติบโต

### ความพยายามวาระที่สาม

แกรนต์ซึ่งเป็นพวกอนุรักษนิยมทางการเมือง ได้รับการสนับสนุนจากกลุ่มสตอลวาตส์ (Stalwarts) ซึ่งนำโดยเพื่อนร่วมงานการเมืองเก่าของแกรนต์ รอสโค คอนคลิง กลุ่มนี้มองเห็นความนิยมที่กลับคืนมาของแกรนต์เป็นโอกาส และพยายามเสนอชื่อเขาเป็นประธานาธิบดีในการเลือกตั้ง ค.ศ. 1880 ฝ่ายตรงข้ามเรียกการกระทำนี้ว่าเป็นการละเมิดธรรมเนียมการดำรงตำแหน่งไม่เกินสองวาระอย่างไม่เป็นทางการซึ่งใช้กันมาตั้งแต่สมัยจอร์จ วอชิงตัน แกรนต์ไม่ได้กล่าวอะไรต่อสาธารณะแต่ต้องการตำแหน่งนี้และให้การสนับสนุนคนของเขา วอชเบิร์นกระตุ้นให้เขาสมัคร แกรนต์ลังเล ถึงกระนั้น คอนคลิงและจอห์น เอ. โลแกน ก็เริ่มตั้งผู้แทนเพื่อสนับสนุนแกรนต์ เมื่อการประชุมใหญ่เริ่มต้นขึ้นที่ชิคาโกในเดือนมิถุนายน ผู้แทนที่ลงคะแนนให้แกรนต์มีจำนวนมากกว่าผู้สมัครคนอื่น ๆ แต่เขาก็ยังไม่ถึงเสียงข้างมากที่ต้องการ

ในการประชุมพรรค คอนคลิงเสนอชื่อแกรนต์ด้วยสุนทรพจน์อันไพเราะ โดยวลีที่โด่งดังที่สุดคือ "เมื่อถูกถามว่าเขามาจากรัฐใด คำตอบเดียวของเราคือ เขามาจากแอปโพแมตทอกซ์และต้นแอปเปิลอันโด่งดังของที่นั่น" ด้วยคะแนนที่ต้องการ 378 เสียงสำหรับการเสนอชื่อ ในการลงคะแนนครั้งแรก แกรนต์ได้ 304 คะแนน เบลนได้ 284 คะแนน เชอร์แมนได้ 93 คะแนน และที่เหลือเป็นของผู้สมัครรายย่อย หลังมีการลงคะแนนถึงสามสิบหกครั้ง ผู้แทนของเบลนได้รวมคะแนนกับผู้สมัครอื่น ๆ เพื่อเสนอชื่อผู้สมัครสายประนีประนอม เจมส์ เอ. การ์ฟีลด์ การเสนอญัตติเชิงขั้นตอนทำให้การโหวตเป็นเอกฉันท์ให้กับการ์ฟีลด์ แกรนต์กล่าวสุนทรพจน์สนับสนุนการ์ฟีลด์ แต่ปฏิเสธจะวิพากษ์วิจารณ์ผู้สมัครจากเดโมแครต วินฟีลด์ สกอตต์ แฮนค็อก นายพลที่เคยรับใช้ภายใต้การนำของเขา การ์ฟีลด์ชนะการเลือกตั้ง แกรนต์ให้การสนับสนุนการ์ฟีลด์ต่อสาธารณะและผลักดันให้เขารวมสมาชิกกสตอลวาตส์เข้าไว้ในการบริหารของเขา วันที่ 2 กรกฎาคม ค.ศ. 1881 การ์ฟีลด์ถูกลอบยิงโดยมือสังหารและเสียชีวิตในวันที่ 19 กันยายน เมื่อแกรนต์ทราบข่าวการเสียชีวิตของการ์ฟีลด์จากนักข่าว เขาก็ร้องไห้

### ความล้มเหลวทางธุรกิจ
ในศตวรรษที่ 19 ยังไม่มีเงินบำนาญของรัฐบาลกลางสำหรับประธานาธิบดี และรายได้ส่วนตัวของครอบครัวแกรนต์อยู่ที่ $6,000 ต่อปี การเดินทางรอบโลกของแกรนต์มีค่าใช้จ่ายสูง และเขาได้ใช้เงินเก็บไปเกือบหมด เพื่อนผู้มั่งคั่งได้ซื้อบ้านหลังหนึ่งให้เขาในย่านอัปเปอร์อีสต์ไซด์ของนครนิวยอร์ก และเพื่อหารายได้ แกรนต์, เจย์ กูลด์ และ มาติอัส โรเมโร อดีตรัฐมนตรีคลังเม็กซิโก ได้ร่วมกันตั้งบริษัททางรถไฟเม็กซิกันเซาเทิร์น (Mexican Southern Railroad) โดยมีแผนจะสร้างทางรถไฟจากวาฮากาไปยังเม็กซิโกซิตี แกรนต์เรียกร้องให้ประธานาธิบดีเชสเตอร์ เอ. อาเทอร์ เจรจาสนธิสัญญาการค้าเสรีกับเม็กซิโก อาเทอร์และรัฐบาลเม็กซิโกตกลง แต่วุฒิสภาสหรัฐปฏิเสธสนธิสัญญาดังกล่าวใน ค.ศ. 1883 โครงการรถไฟก็ไม่ประสบความสำเร็จเช่นกัน และล้มละลายในปีต่อมา

ในเวลาเดียวกัน บัก บุตรชายของแกรนต์ ได้เปิดบริษัทนายหน้าซื้อขายหลักทรัพย์ในวอลล์สตรีตกับเฟอร์ดินานด์ วอร์ด วอร์ดเป็นคนเจ้าเล่ห์ที่หลอกลวงนักลงทุนผู้มั่งคั่งจำนวนมาก แต่ในขณะนั้นถูกมองว่าเป็นดาวรุ่งพุ่งแรงในวอลล์สตรีต บริษัทแกรนต์และวอร์ด (Grant & Ward) ประสบความสำเร็จในช่วงแรก ใน ค.ศ. 1883 แกรนต์ได้เข้าร่วมบริษัทและลงทุนเงินส่วนตัวของเขา $100,000 (~$ ในปี ) วอร์ดจ่ายดอกเบี้ยที่สูงเกินจริงให้กับนักลงทุนโดยการนำหลักทรัพย์ของบริษัทไปจำนำเพื่อกู้ยืมหลายครั้งในกระบวนการที่เรียกว่าการจำนำหลักทรัพย์ซ้ำซ้อน (ซึ่งปัจจุบันถือเป็นการฉ้อฉลแบบพอนซี) วอร์ดร่วมมือกับนายธนาคาร เจมส์ ดี. ฟิช และปกปิดจากผู้ตรวจสอบธนาคาร โดยนำหลักทรัพย์ของบริษัทออกจากห้องนิรภัยของธนาคาร เมื่อการซื้อขายเกิดความผิดพลาด เงินกู้หลายรายการถึงกำหนดชำระ ทั้งหมดมีหลักทรัพย์ค้ำประกันชุดเดียวกัน

นักประวัติศาสตร์เห็นพ้องกันว่าแกรนต์ผู้พ่ออาจไม่ทราบถึงเจตนาของวอร์ด แต่ยังไม่ชัดเจนว่าบัก แกรนต์รู้มากน้อยเพียงใด ในเดือนพฤษภาคม ค.ศ. 1884 การลงทุนหลายรายการเกิดความล้มเหลวมากพอที่จะทำให้วอร์ดเชื่อว่าบริษัทกำลังจะล้มละลายในไม่ช้า วอร์ดซึ่งถือว่าแกรนต์เป็น "เด็กในเรื่องธุรกิจ" บอกให้เขาทราบถึงความล้มเหลวที่กำลังจะเกิดขึ้น แต่ยืนยันกับแกรนต์ว่าเป็นเพียงภาวะขาดแคลนชั่วคราว แกรนต์ติดต่อวิลเลียม เฮนรี แวนเดอร์บิลต์ นักธุรกิจผู้มั่งคั่ง ซึ่งให้เงินกู้ส่วนตัวแก่เขา $150,000 แกรนต์ลงทุนเงินจำนวนดังกล่าวในบริษัท แต่ก็ไม่เพียงพอจะกอบกู้บริษัทไว้ได้ การล่มสลายของแกรนต์และวอร์ดเป็นชนวนให้เกิดวิกฤตการณ์การเงิน ค.ศ. 1884

แวนเดอร์บิลต์เสนอจะยกหนี้ทั้งหมดให้กับแกรนต์ แต่แกรนต์ปฏิเสธ แม้จะยากจนลง แต่ด้วยความรู้สึกผูกพันจากเกียรติส่วนตัว เขาจึงชดใช้เท่าที่ทำได้ด้วยของที่ระลึกจากสงครามกลางเมืองและการขายหรือโอนทรัพย์สินอื่น ๆ ทั้งหมด แวนเดอร์บิลต์รับโฉนดบ้านของแกรนต์ไป แม้จะอนุญาตให้ครอบครัวแกรนต์อาศัยอยู่ที่นั่นต่อไป และให้คำมั่นว่าจะบริจาคของที่ระลึกดังกล่าวแก่รัฐบาลกลางพร้อมทั้งยืนยันว่าหนี้ได้ชำระครบถ้วนแล้ว แกรนต์รู้สึกเสียใจอย่างมากต่อการหลอกลวงของวอร์ด และได้กล่าวเป็นการส่วนตัวว่าเขาจะสามารถ "ไว้ใจมนุษย์คนอื่นได้อีกครั้ง" ได้อย่างไร ในเดือนมีนาคม ค.ศ. 1885 เขาได้ให้การเป็นพยานต่อต้านทั้งวอร์ดและฟิช หลังการล่มสลายของแกรนต์และวอร์ด มีการแสดงความเห็นอกเห็นใจต่อแกรนต์อย่างท่วมท้น

### บันทึกความทรงจำ บำนาญทหาร ความเจ็บป่วย และความตาย

แกรนต์เข้าร่วมพิธีสำหรับทหารผ่านศึกสงครามกลางเมืองที่โอเชียนโกรฟ รัฐนิวเจอร์ซีย์ ในวันที่ 4 สิงหาคม ค.ศ. 1884 โดยได้รับการยืนปรบมือจากผู้เข้าร่วมหนึ่งหมื่นคน นี่เป็นการปรากฏตัวต่อสาธารณะครั้งสุดท้ายของเขา ในฤดูร้อน ค.ศ. 1884 แกรนต์บ่นว่าเจ็บคอ แต่เลื่อนการไปพบแพทย์ออกไปจนถึงปลายเดือนตุลาคม เมื่อเขาได้รู้ว่าอาการดังกล่าวคือมะเร็ง ซึ่งอาจเกิดจากการสูบซิการ์บ่อยครั้งของเขา แกรนต์เลือกจะไม่เปิดเผยความร้ายแรงของอาการป่วยต่อภรรยาของเขา แต่ไม่นานเธอก็ทราบจากแพทย์ของแกรนต์ ในเดือนมีนาคม ค.ศ. 1885 หนังสือพิมพ์เดอะนิวยอร์กไทมส์ประกาศว่าแกรนต์กำลังจะเสียชีวิตด้วยโรคมะเร็ง สร้างความกังวลแก่สาธารณชนทั่วประเทศ ด้วยความตระหนักถึงปัญหาทางการเงินของแกรนต์และจูเลีย รัฐสภาจึงคืนตำแหน่งจอมทัพให้แก่เขาพร้อมเงินบำนาญเต็มจำนวน เนื่องจากการรับตำแหน่งประธานาธิบดีของแกรนต์กำหนดให้เขาต้องลาออกจากตำแหน่งทางทหารและทำให้เขาต้องสูญเสียเบี้ยบำนาญของเขา (และของภรรยาม่าย) ไป

แกรนต์แทบไม่มีเงินเหลืออยู่เลยและกังวลว่าจะไม่มีเงินทิ้งไว้ให้ภรรยาใช้ชีวิต เขาจึงติดต่อไปยัง *[[The Century Magazine]]* และเขียนบทความหลายชิ้นเกี่ยวกับการทัพสงครามกลางเมืองของเขา โดยได้รับค่าจ้าง $500 () ต่อบทความ บทความดังกล่าวได้รับการตอบรับเป็นอย่างดีจากนักวิจารณ์ และรอเบิร์ต อันเดอร์วูด จอห์นสัน บรรณาธิการ ได้แนะนำให้แกรนต์เขียนบันทึกความทรงจำ เช่นเดียวกับที่เชอร์แมนและคนอื่น ๆ เคยทำ นิตยสารเสนอสัญญาตีพิมพ์หนังสือโดยให้ค่าลิขสิทธิ์ 10% อย่างไรก็ตาม มาร์ก ทเวน เพื่อนของแกรนต์ ซึ่งเป็นหนึ่งในไม่กี่คนที่เข้าใจสภาพทางการเงินที่ย่ำแย่ของแกรนต์ ได้เสนอค่าลิขสิทธิ์ที่ไม่เคยมีมาก่อนถึง 70% เพื่อหาเลี้ยงครอบครัว แกรนต์จึงทุ่มเทเขียนบันทึกความทรงจำอย่างหนักในนครนิวยอร์ก อดัม บาโดว์ อดีตเจ้าหน้าที่ของเขาได้ช่วยในการค้นคว้าข้อมูล ในขณะที่เฟรเดอริก บุตรชายของเขาได้ค้นหาเอกสารและทำการตรวจสอบข้อเท็จจริงเป็นส่วนใหญ่ เนื่องจากความร้อนและความชื้นในฤดูร้อน แพทย์จึงแนะนำให้เขาย้ายไปอยู่บนกระท่อมบนยอดเขาแมกเกรเกอร์ ซึ่งเพื่อนของครอบครัวเสนอให้

วันที่ 18 กรกฎาคม ค.ศ. 1885 แกรนต์เขียนบันทึกความทรงจำเสร็จ ซึ่งครอบคลุมเหตุการณ์ในชีวิตของเขาจนกระทั่งสิ้นสุดสงครามกลางเมือง บันทึกความทรงจำส่วนตัวของยู. เอส. แกรนต์ ประสบความสำเร็จอย่างสูงทั้งในด้านคำวิจารณ์และการค้าขาย จูเลีย แกรนต์ ในที่สุดก็ได้รับค่าลิขสิทธิ์ประมาณ $450,000 () บันทึกความทรงจำนี้ได้รับการยกย่องอย่างสูงจากสาธารณชน นักประวัติศาสตร์การทหาร และนักวิจารณ์วรรณกรรม แกรนต์วาดภาพตนเองในฐานะวีรบุรุษผู้มีเกียรติแห่งตะวันตก ซึ่งความแข็งแกร่งอยู่ที่ความซื่อสัตย์ของเขา เขาพรรณนาถึงการต่อสู้ของตนอย่างตรงไปตรงมา ทั้งการสู้รบกับฝ่ายสมาพันธรัฐและศัตรูภายในกองทัพ

แกรนต์ถึงแก่อสัญกรรมในกระท่อมเขาแม็กเกรเกอร์เมื่อวันที่ 23 กรกฎาคม ค.ศ. 1885 เชอริแดน ซึ่งขณะนั้นเป็นผู้บัญชาการทหารบก มีคำสั่งให้มีการไว้อาลัยแกรนต์เป็นเวลาหนึ่งวันในที่ทำการทหารทั้งหมด และประธานาธิบดีโกรเวอร์ คลีฟแลนด์สั่งให้มีการไว้อาลัยทั่วประเทศเป็นเวลาสามสิบวัน หลังพิธีส่วนตัว กองเกียรติยศได้นำร่างของแกรนต์ขึ้นรถไฟพิธีศพ ซึ่งเดินทางไปยังเวสต์พอยต์และนครนิวยอร์ก ประชาชนจำนวนหนึ่งในสี่ล้านคนได้เข้าชมร่างของเขาในช่วงสองวันก่อนพิธีศพ ผู้คนหลายหมื่นคน ส่วนใหญ่เป็นทหารผ่านศึกจากสมาคมทหารผ่านศึกแห่งสาธารณรัฐ (Grand Army of the Republic - GAR) ได้เดินขบวนพร้อมหีบศพของแกรนต์ที่ลากโดยม้าสตอลเลียนสีดำยี่สิบสี่ตัวไปยังริเวอร์ไซด์พาร์กในมอร์นิงไซด์ไฮตส์ แมนแฮตตัน ผู้ถือหีบศพของเขารวมถึงนายพลฝ่ายสหภาพ เชอร์แมนและเชอริแดน นายพลฝ่ายสมาพันธรัฐ ไซมอน โบลิวาร์ บักเนอร์และโจเซฟ อี. จอห์นสตัน, พลเรือเอก เดวิด ดิกสัน พอร์เตอร์ และวุฒิสมาชิกจอห์น เอ. โลแกน หัวหน้าสมาคม GAR ผู้ที่เดินตามหีบศพในขบวนแห่ความยาว  คือประธานาธิบดีคลีฟแลนด์ อดีตประธานาธิบดีที่ยังมีชีวิตอยู่สองคน เฮส์และอาเทอร์ คณะรัฐมนตรีของประธานาธิบดีทุกคน และผู้พิพากษาศาลสูงสุด

ผู้เข้าร่วมพิธีศพในนิวยอร์กมีจำนวนถึง 1.5 ล้านคน มีการจัดพิธีรำลึกในเมืองใหญ่อื่น ๆ ทั่วประเทศ ขณะที่แกรนต์ได้รับการกล่าวไว้อาลัยในสื่อต่าง ๆ ร่างของแกรนต์ถูกนำไปฝังที่ริเวอร์ไซด์พาร์ก โดยอยู่ในสุสานชั่วคราวเป็นครั้งแรก และต่อมาในวันที่ 17 เมษายน ค.ศ. 1897 ได้ถูกบรรจุในอนุสรณ์สถานแห่งชาตินายพลแกรนต์ ซึ่งเป็นที่รู้จักในชื่อ "สุสานแกรนต์" (Grant's Tomb) สุสานที่ใหญ่ที่สุดในอเมริกาเหนือ

## ชื่อเสียงทางประวัติศาสตร์

แกรนต์ได้รับการยกย่องทั่วภาคเหนือในฐานะ นายพลผู้ "กอบกู้สหภาพ" และชื่อเสียงทางทหารโดยรวมของเขาก็ได้รับการยอมรับอย่างดี ด้วยการสร้างชื่อเสียงระดับชาติอย่างยิ่งใหญ่จากชัยชนะที่วิกส์เบิร์กและการยอมจำนนที่แอปโพแมตทอกซ์ แกรนต์จึงเป็นนายพลที่ประสบความสำเร็จมากที่สุดทั้งในฝ่ายสหภาพและฝ่ายสมาพันธรัฐในสงครามกลางเมืองอเมริกา เขาถูกวิพากษ์วิจารณ์จากฝ่ายใต้ว่าใช้กำลังมากเกินไป และการดื่มสุราของเขามักถูกสื่อมวลชนกล่าวเกินจริงและถูกคู่แข่งและนักวิจารณ์สร้างภาพเหมารวม นักประวัติศาสตร์ยังคงถกเถียงกันว่าแกรนต์มีประสิทธิภาพเพียงใดในการยับยั้งการทุจริต เรื่องอื้อฉาวในช่วงการบริหารของเขาสร้างความเสื่อมเสียแก่ชื่อเสียงทางการเมืองของเขา แม้จะมีเรื่องอื้อฉาวในฝ่ายบริหาร แต่แกรนต์ก็ยังคงได้รับความเคารพจากคนส่วนใหญ่ของประเทศในขณะที่เขาเสียชีวิต ดังที่เห็นได้จากคำยกย่องจากประธานาธิบดีคลีฟแลนด์จากเดโมแครต และแม้แต่จากอดีตนายพลฝ่ายสมาพันธรัฐบางคน โดยสองคนในจำนวนนั้นทำหน้าที่เป็นผู้แบกหีบศพของเขา

อย่างไรก็ตาม ชื่อเสียงของแกรนต์เริ่มเสื่อมถอยลงในไม่ช้าหลังจากการเสียชีวิตของเขา ในช่วงปลายศตวรรษที่ 19 ถึงต้นศตวรรษที่ 20 ชื่อเสียงของแกรนต์ได้รับความเสียหายจากขบวนการ "สาเหตุที่สูญหาย" (Lost Cause) และสำนักดันนิง (Dunning School) ชื่อเสียงของแกรนต์ตกต่ำลงเป็นพิเศษในช่วงปลายทศวรรษ 1910 และต้นทศวรรษ 1920 จากความสูญเสียชาวอเมริกันในสงครามโลกครั้งที่หนึ่งทำให้นึกถึงความสูญเสียของฝ่ายสหภาพในเวอร์จิเนียใน ค.ศ. 1864 และเรื่องอื้อฉาวของฝ่ายบริหารวาร์เรน ฮาร์ดิงทำให้นึกถึงเรื่องอื้อฉาวในฝ่ายบริหารแกรนต์ มุมมองที่มีต่อแกรนต์ตกต่ำถึงขีดสุดในฐานะที่เขาถูกมองว่าเป็นประธานาธิบดีที่ไม่ประสบความสำเร็จ และเป็นนายพลที่ขาดความชำนาญ แม้ว่าจะโชคดี ในทศวรรษ 1950 นักประวัติศาสตร์บางคนได้ประเมินอาชีพทหารของแกรนต์ใหม่ โดยเปลี่ยนการวิเคราะห์จากแกรนต์ที่ได้รับชัยชนะด้วยกำลังดิบไปเป็นนักยุทธศาสตร์และผู้บัญชาการสมัยใหม่ที่ชาญฉลาด ชีวประวัติเรื่อง *Grant* (1981)** ของนักประวัติศาสตร์ วิลเลียม เอส. แมกฟีลี ได้รับรางวัลพูลิตเซอร์ และนำมาซึ่งความสนใจทางวิชาการต่อแกรนต์อีกครั้ง แมกฟีลีเชื่อว่าแกรนต์เป็น "ชาวอเมริกันธรรมดา" ที่พยายาม "สร้างชื่อเสียง" ในช่วงศตวรรษที่ 19 ในศตวรรษที่ 21 ชื่อเสียงของแกรนต์ดีขึ้นอย่างเห็นได้ชัดในหมู่นักประวัติศาสตร์หลังการตีพิมพ์หนังสือ *Grant* (2001) โดยนักประวัติศาสตร์ จีน เอ็ดเวิร์ด สมิธ ความเห็นต่อการดำรงตำแหน่งประธานาธิบดีของแกรนต์แสดงให้เห็นถึงความซาบซึ้งมากขึ้นต่อความซื่อสัตย์ส่วนบุคคล ความพยายามในการบูรณะ และนโยบายสันติภาพต่อชาวอินเดียนแดงของแกรนต์ แม้นโยบายเหล่านั้นจะยังไม่สมบูรณ์ หนังสือ *The Man Who Saved the Union* (2012) ของเอช. ดับเบิลยู. แบรนส์, *American Ulysses* (2016) ของโรนัลด์ ซี. ไวต์, และ *Grant* (2017) ของรอน เชอร์โนว์ได้สานต่อการยกระดับชื่อเสียงของแกรนต์ ไวต์กล่าวว่าแกรนต์ "แสดงให้เห็นถึงความรู้สึกอ่อนน้อมถ่อมตน ความกล้าหาญทางศีลธรรม และความมุ่งมั่นที่โดดเด่น" และในฐานะประธานาธิบดี เขา "ยืนหยัดเพื่อชาวแอฟริกันอเมริกัน โดยเฉพาะอย่างยิ่งการต่อสู้กับการปราบปรามการลงคะแนนเสียงที่กระทำโดยคูคลักซ์แคลน" ไวต์เชื่อว่าแกรนต์เป็น "บุคคลและผู้นำที่ยอดเยี่ยม" นักประวัติศาสตร์ รอเบิร์ต ฟาร์ลีย์ เขียนว่า "ลัทธิบูชาลี" (Cult of Lee) และความไม่พอใจของสำนักดันนิงต่อแกรนต์ที่เอาชนะลีได้ และการบังคับใช้นโยบายบูรณะอย่างแข็งกร้าว ส่งผลให้แกรนต์ได้รับการปฏิบัติอย่างหยาบ ๆ จากนักประวัติศาสตร์

ในการสำรวจของซี-สแปน ค.ศ. 2021 ที่จัดอันดับประธานาธิบดีจากแย่ที่สุดไปดีที่สุด แกรนต์ได้รับการจัดอันดับให้อยู่ที่อันดับที่ 20 จาก 44 ประธานาธิบดี สูงขึ้นจากการจัดอันดับครั้งก่อนที่ อันดับที่ 33 ใน ค.ศ. 2017 นี่เป็นผลมาจากการ ฟื้นฟูภาพลักษณ์และมรดกของเขาในช่วงไม่กี่ปีที่ผ่านมา โดยปัจจุบันแกรนต์ได้รับ "ชื่อเสียงมากขึ้นสำหรับความพยายามในการบูรณะและการทูตของเขามากกว่าการประณามสำหรับการทุจริตที่ถูกกล่าวหา"

## ยศทหาร

## ดูเพิ่ม
* รายชื่อยุทธในสงครามกลางเมืองอเมริกา
* รายชื่อนายพลในสงครามกลางเมืองอเมริกา (ฝ่ายสหภาพ)
* รายชื่อประธานาธิบดีสหรัฐ
* รายชื่อประธานาธิบดีสหรัฐเรียงตามประสบการณ์
* รายชื่อประธานาธิบดีสหรัฐที่เป็นเจ้าของทาส

## หมายเหตุ

## อ้างอิง

## บรรณานุกรม
### ชีวประวัติ

* 
*  
* 
* 
* 
*  Scholarly review and response by Calhoun at "Review article on Ulysses S. Grant" ().
* 
* 
* 
* 
* 
* 
* 
* 
*  online free
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

### การทหารและการเมือง

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

### ประวัติศาสตร์นิพนธ์

* 
* 
* 
* 
* 
* 
* 
* 
* 
* 
* 
* 
* 

## อ่านเพิ่ม

### บทความ

* 
* 
* 
* 
* 
* 
* 
* 
* 
* 
* 

### หนังสือ

* 
* 
* 
* 
* 
* 
*  Focus on 1860–1861.
* 
* 
* 
* 

## แหล่งข้อมูลอื่น

* Ulysses S. Grant Presidential Library
* Ulysses S. Grant Personal Manuscripts
* 
* 
* Ulysses S. Grant: A Resource Guide – Library of Congress
* President Ulysses S. Grant, *[[In Our Time (radio series)|In Our Time]]*, BBC Radio 4 discussion with Robert Cooke, Eric Matheson, and Susan Mary Grant (May 30, 2019)
* Ulysses S. Grant on C-SPAN
* The Papers of Ulysses S. Grant at Mississippi State University
* Scholarly coverage of Grant at the Miller Center, University of Virginia


หมวดหมู่:ประธานาธิบดีสหรัฐ
หมวดหมู่:บุคคลจากรัฐโอไฮโอ
หมวดหมู่:บุคคลจากวิทยาลัยการทหารสหรัฐ
หมวดหมู่:ทหารในสงครามเม็กซิโก–สหรัฐ
หมวดหมู่:ทหารบกชาวอเมริกัน
หมวดหมู่:จอมพลสูงสุด
หมวดหมู่:จอมพลชาวอเมริกัน
หมวดหมู่:นายพลชาวอเมริกัน
หมวดหมู่:ตระกูลแกรนต์
หมวดหมู่:บุคคลในประวัติศาสตร์กรุงรัตนโกสินทร์